hi 


xX COL ilie SFINX TRI SI IX COLECȚIA 


= ui: lipa i 4 i | 


Su, men COLECȚIA SFINX COLECTIA SFINX 
MIRCEA POPESCU 


ECNTUSLA. PE ITAGLA 


Mircea Popescu 
Secretul Elizei Dornescu 


Capitolul | 
Primele 24 de ore 


Căpitanul de securitate Vlad Roșca urca grăbit treptele ce 
duceau la etajul unde se afla apartamentul actriţei Eliza 
Dornescu. „Nu-mi plac dimineţile de noiembrie... Categoric! Nu 
pot să le sufăr. Sunt mohorâte, triste, parcă le lipsește ceva.” 

Apartamentul actriței nu era prea mare, însă mâini 
îndemânatice îl aranjaseră cu un gust deosebit. Din holul mic, 
de la intrare, pătrundeai în sufragerie și de aici în dormitor. 

Pe patul acoperit cu o cuvertură mătăsoasă, de culoare roz, 
zăcea nemișcată Eliza Dornescu. 

In primul moment căpitanul Roșca avu impresia că în fața lui 
se află un cadavru. Imobilitatea și rigiditatea corpului îl făceau 
să se gândească, fără voie, la acest lucru. Respirația liniștită și 
ritmică înlătură însă prima impresie. 

Când căpitanul se apropie de pat, actriţa, parcă simțind 
prezența cuiva în cameră, întredeschise ochii. O privire stranie, 
la fel de imobilă ca și trupul. Atât. Căpitanul Roșca zâmbi 
încurajator, dar zâmbetul său rămase fără răspuns. „Paralizată... 
stare de inconștienţă, evident...” gândi el, în vreme ce Eliza 
Dornescu închise ochii, fără să schiţeze un efort cât de mic 
pentru a rosti măcar un cuvânt. 

În apartament se aflau toţi cei care în mod obișnuit sunt 
chemaţi în asemenea împrejurări, bineînţeles, în primul rând, 
doctorul Antoniu. Fotografiile, măsurătorile, cercetarea 
amprentelor, toate au fost îndeplinite cu conștiinciozitate, dar și 
cu repeziciune, deoarece căpitanul era nerăbdător să-și înceapă 
cercetările personale. 

In cele din urmă agitația se potolise și căpitanul Roșca 
rămăsese numai cu colaboratorul său apropiat, locotenentul 
Davidescu. 

Așezat într-un fotoliu tapisat în roz pal, ca și cuvertura de pe 
pat, Roșca recapitula cele întâmplate până atunci. Seara trecută 
un bărbat adusese un plic, pe care-l predase ofițerului de 
serviciu. Pe foaia de hârtie din interior, un text laconic: „Stimaţi 


tovarăși, trebuie să vă aduc la cunoștință un fapt îngrozitor. 
Aștept pe cineva dintre dumneavoastră mâine dimineaţă, la ora 
9.” Urmau iscălitura, descifrabilă, Eliza Dornescu, și adresa. 
Căpitanul Roșca primise ordin de la colonelul Manea să dea curs 
sesizării. A doua zi, la ora opt dimineaţa, locotenentul Davidescu 
se afla în apropierea adresei indicate în scrisoare. Conform unei 
înţelegeri prealabile dintre el și căpitan, venise cu o oră mai 
devreme. Apariţia mașinii Salvării îl intrigase. Când își dăduse 
seama despre ce era vorba, locotenentul telefonase căpitanului 
Roșca și doctorului Antoniu. 

Acestea fuseseră împrejurările dramatice dinaintea sosirii sale 
aici. „Fără îndoială, Eliza Dornescu a fost victima unei agresiuni 
criminale,” gândi căpitanul. 

În încăpere intră o femeie în vârstă, îmbrăcată modest și 
decent. Părul, complet alb, încadra o faţă pe care anii aproape 
că nu lăsaseră urme. 

Roșca îi făcu semn să se așeze în fotoliu și vreme de câteva 
minute o privi cu atenţie, fără să rostească un cuvânt. Femeia 
părea foarte emoţionată de cele întâmplate. 

— Așadar, dumneavoastră aţi anunţat Salvarea? 

— Da, eu. Sunt mătușa ei, Catrina Dornescu. Starea Elizei m-a 
înfricoșat... 

— Vă rog să-mi relataţi cum și când aţi descoperit-o pe 
nepoata dumneavoastră în starea în care se află și acum. 

Catrina Dornescu făcu un gest care vroia să însemne că 
emoția îi oprea orice cuvânt. 

Locotenentul Davidescu se grăbi să-i aducă un pahar cu apă. 
Femeia bău cu greu câteva înghiţituri. 

— Fumaţi? 

— Nu, mulțumesc! 

Lui Roșca îi plăcea să servească pe alţii cu ţigări, el nemaifiind 
fumător de multă vreme. Rareori - și asta doar când se afla în 
fața unui caz complicat - își aprindea o ţigară, ca acum, fapt 
remarcat imediat de locotenent, care îi cunoștea prea bine 
obiceiurile. 

— Vă înţeleg durerea, doamnă, însă vă rog să faceţi un efort... 

— Da... bine! 

Vocea îi era moale, aproape stinsă. 

— Astăzi de dimineață, ca de obicei, i-am adus câteva 
cumpărături din piaţă... 


— Locuiţi în apropiere? 

— Da. La trei staţii de autobuz de aici. Sunt singură. Ca și ea. 
Eliza nu avea pe nimeni. Adică... nu chiar pe nimeni. 

— Înţeleg. A fost căsătorită? 

— Nu! 

— Rude? 

— În afară de mine, niciuna. 

— Părinţii? 

— Au murit amândoi într-un accident de automobil. 

— De mult? 

— Da. Acum vreo douăzeci de ani. 

— Dumneavoastră i-aţi fost ca o a doua mamă? 

— Bineînţeles. 

— De ce nu locuiți împreună? 

Femeia nu răspunse. Privea în jos, fixând un punct nedefinit 
de pe parchet. 

— Nu ar fi fost mai bine? reluă căpitanul. 

— Ba da. 

Catrina făcu o mică pauză, apoi ridică privirea, evitând-o însă 
pe cea a căpitanului. 

— Vă ascult! insistă Roșca. 

— Fiecare dintre noi înţelege altfel viața. 

— Ce vreţi să spuneți? Mă iertaţi că mă opresc asupra unor 
amănunte, dar s-ar putea ca și din ele să aflu lucruri care să mă 
intereseze în rezolvarea cazului. 

— Știţi, diferenţa de vârstă, de concepţie... Eliza e tânără, 
frumoasă, are mulți admiratori... 

Fără să vrea, Roșca își aminti de trupul învăluit în capotul 
vernil, străveziu, așa cum îl admirase din prima clipă a intrării 
sale în apartament. Remarcă și înfățișarea deosebită a Catrinei 
Dornescu, care în ciuda părului alb nu arăta deloc vârsta. 

— Ce credeţi? O să scape? întrebă deodată Catrina. De fapt, 
ce i s-a întâmplat? Ce spune doctorul? 

Roșca tresări. Se lăsase furat de gânduri, spre surprinderea 
colaboratorului său, care nota discret întregul interogatoriu. 

— N-am discutat nimic cu medicul, îi răspunse Roșca, 
aprinzând o nouă ţigară. 

Locotenentul Davidescu zâmbi. Doar Roșca fusese cel dintâi 
care solicitase doctorului Antoniu să i se comunice, cât mai 
repede cu putinţă, raportul medical și rezultatele analizelor. 


— Credeţi că starea Elizei se datorează unui șoc? 

— Deocamdată nu cred nimic, răspunse căpitanul. V-aș ruga 
să mă lăsaţi să vă pun tot eu întrebări... 

Catrina se abţinu să răspundă, însă o ușoară roșeaţă îi coloră 
obrajii. 

— In ultima vreme, aţi observat cumva dacă nepoata 
dumneavoastră era preocupată de ceva? Dacă era mai 
nervoasă... Se comporta altfel decât erați obișnuită? 

— Nu. Nu am observat nimic neobișnuit în comportarea ei. 

— A ameninţat-o cineva? A avut vreun necaz? O pândea 
vreun pericol? 

— N-am cunoștință de așa ceva, răspunse Catrina după o 
oarecare ezitare. 

— Gândiţi-vă bine! 

— M-am gândit. 

Urmară câteva momente de tăcere. În cameră era cald. 
Locotenentul urmărea de la fereastră dansul primilor fulgi de 
zăpadă. 

Vocea lui Roșca, gravă, baritonală, întrerupse tăcerea: 

— Sunteţi persoana cea mai apropiată de Eliza Dornescu. V-aș 
ruga să-mi spuneți dacă lipsește ceva din apartament! 

— Ce anume? 

— Bani, obiecte prețioase... 

— Credeţi că e vorba de un furt? 

— Tot ce se poate. 

— Atunci, îngăduiţi-mi să controlez! 

— Poftiţi! 

— Ştiţi, în clipele acelea nu m-am gândit la așa ceva... 

— E firesc. 

Căpitanul Roșca și colaboratorul său așteptară vreme de 
câteva minute, urmărind cu atenţie fiecare gest al femeii. În 
sfârșit, aceasta se întoarse, așezându-se pe fotoliu. 

— Cred că nu lipsește nimic. 

— Nu sunteţi sigură? 

Catrina ridică din umeri. 

— Ceea ce mi se pare mai important - bijuteriile, lucrurile de 
valoare - sunt toate la locul lor. 

— Mda! Vă rog să reveniţi la momentul descoperirii nepoatei 
dumneavoastră, spuse brusc Roșca. Glasul îi era acum mai 
aspru decât la început. 


„De ce s-o fi enervat?” se întrebă locotenentul, fără a putea 
să-și dea un răspuns, deoarece, din discuţia de până acum, 
nimic deosebit nu-i atrăsese atenţia. 

— Așadar, pe la ora șapte, am deschis ușa apartamentului. 

— Aveaţi și dumneavoastră o cheie? 

— Desigur. Doar îi făceam menajul. 

— Nu vi s-a părut nimic suspect în momentul când aţi intrat? 

— Nu. Am aprins lumina pe holul mic, am așezat 
cumpărăturile în cămară, m-am dezbrăcat de palton și am 
început să prepar mâncarea pentru prânz. Acest lucru îl făceam 
zilnic, afară de duminică, zi când Eliza mânca în oraș, invitată de 
vreun coleg sau... admirator. 

Făcu o pauză, ca și cum i s-ar fi părut că nu găsește expresia 
cea mai potrivită pentru cea de-a doua categorie de prieteni ai 
nepoatei sale. 

— Azi e luni, remarcă Roșca. leri v-aţi văzut cu Eliza? 

— Nu. 

Roșca încruntă sprâncenele. Remarcase, în frântura de 
secundă care precedase răspunsul, o nouă ezitare. „Oare 
femeia aceasta distinsă ascunde adevărul? Să știe mai uite 
lucruri decât a declarat până acum?” 

— La ce oră obișnuia să se trezească? 

— La șapte, întotdeauna. Ea intra în baie, iar eu, între timp, 
dereticam prin bucătărie și pregăteam cafeaua. Apoi se ducea la 
teatru, pentru repetiţii. De multe ori era chemată la radio sau la 
televiziune. 

De-abia acum Roșca își aminti de unde o cunoștea pe Eliza 
Dornescu. Ca actriță se numea Lia Dorna. Steaua teatrului 
muzical. Și el o admira ori de câte ori o vedea pe scenă. Dar 
femeia care zăcea acum rigidă și inconștientă se deosebea mult 
de artista plină de temperament care seară de seară smulgea 
ropote de aplauze. 

— Astăzi avea un program deosebit? De obicei lunea actorii n- 
au spectacole. Cel puţin așa știu eu... 

— Mi se pare că avea o înregistrare la radio, pe la ora zece. 
Nu știu nici eu precis... Ca de obicei, am așteptat-o cu cafeaua 
pregătită. Când mi-am dat seama că Eliza nu trecuse în baie, 
așa cum îi era obiceiul, m-am dus în dormitor. Și acolo... 

Din nou groaza se întipări pe faţa Catrinei Dornescu. 

— Și? insistă Roșca, dar trebui să aștepte, un timp până ce 


femeia izbuti să-i răspundă. 

— La început nu mi-am dat seama ce s-a întâmplat. Storurile 
erau trase. Camera se afla în întuneric. Am răsucit comutatorul 
și m-am uitat spre pat. Totul era neatins, ca și cum Eliza n-ar fi 
dormit peste noapte acasă. Am zărit-o când m-am întors spre 
ușa ce dă la baie, dar nu m-am putut apropia de ea. 

— Aţi crezut că era moartă? 

— Da. Apoi mi-am dat seama că trăieşte... că e paralizată. 
Privirea ei... n-am s-o pot uita niciodată. Am telefonat imediat la 
Salvare. 

Abia acum cedară nervii Catrinei Dornescu. Izbucni în hohote 
de plâns, ceea ce îl obligă pe Roșca să pună capăt 
interogatoriului. 

— Vă rog să vă liniștiți! îi spuse el și îi făcu un semn discret 
locotenentului să o scoată pe femeie din încăpere. 

x 


— Povestea asta mi se pare mult mai ciudată decât mi-am 
închipuit! exclamă Roşca atunci când locotenentul Davidescu se 
reîntoarse în cameră. 

— După opinia mea, ancheta noastră depinde în primul rând 
de rezultatul cercetărilor doctorului Antoniu. 

— Așa este! Dar până când vom obţine acest rezultat... 
Primele constatări au stabilit că Eliza Dornescu nu prezintă 
leziuni. Așa că starea în care se află se datorează fie unui șoc 
violent, fie unui anumit fapt pe care deocamdată nu-l 
cunoaștem. 

Roșca privi cu luare-aminte dormitorul, cercetând din ochi 
fiecare obiect, căutând parcă să deslușească în acest fel cărui 
fapt se datora starea actriţei. 

— S-ar putea să fie vorba de un șoc, își reluă căpitanul, cu 
voce tare, firul gândurilor. In acest caz însă, din câte mă pricep, 
oricât de puternică ar fi violenţa șocului, este aproape exclusă 
paralizia întregului corp, ca să nu mai vorbesc de amnezie - 
totală, după câte mi-am dat seama. 

— Intr-adevăr, de obicei șocurile dau paralizii parțiale, iar la 
persoanele suferinde de o boală de inimă pot produce un 
infarct, uneori fatal. 

— Da. Din păcate, așa stau lucrurile, dar poate că aici e vorba 
de altceva. Să presupunem că actriţa ar face o excepţie de la 
regulă. In consecinţă, suferă un șoc în urma căruia se produc 


paralizia și amnezia totală. Dar nu există efect fără cauză și 
atunci, cum este firesc, se pune întrebarea: cine este vinovat de 
șocul produs? Răspunsul nu poate fi decât unul singur: persoana 
care avea interesul să o împiedice pe Eliza Dornescu să ne 
aducă la cunoștință acel „fapt îngrozitor”. 

— Deocamdată nu avem, ca punct de pornire, decât 
declaraţiile Catrinei Dornescu. Dar nu-mi vine să cred că e 
singura persoană care cunoaște amănunte din viața actriţei. 

— Sunt convins, încuviință căpitanul Roșca. De altfel, Catrina 
Dornescu a recunoscut că în viaţa Elizei există mai multe 
persoane. Pe acestea trebuie să le căutăm, să le descoperim... E 
posibil ca bătrâna să nu cunoască decât pe câţiva dintre cei 
care o înconjurau pe Eliza. Chiar dacă cele două femei au locuit 
cândva împreună, nu e obligatoriu să-și cunoască fiecare taină a 
sufletului. Desigur, primele indicii ale anchetei ne-au fost 
furnizate de Catrina Dornescu. Dar nu ne vom limita numai la 
ele. 

— Mai ales că, după unele șovăieli ale bătrânei, am impresia 
că nu e dispusă să ne spună tot ce știe. 

— S-ar putea ca reţinerile ei să se datoreze emoţiei pe care a 
încercat-o sau dorinţei de a nu divulga anumite lucruri, prea 
intime, din viaţa actriţei, care - să nu uităm! - îi e nepoată. Dar 
s-ar putea tot atât de bine ca atitudinea Catrinei Dornescu să se 
datoreze și altor cauze, în sfârșit, vom vedea! Deocamdată 
planul meu e să încercăm aflarea amănuntelor care ne 
interesează. Și iată cum: vom reconstitui o zi din viața actriţei, 
ca și cum nimic nu s-ar fi întâmplat. 

— Perfect! Numai că la acest joc ar trebui să participe și 
Catrina, bineînţeles fără știrea ei. Eventual, o putem reţine aici 
un timp mai îndelungat, pretextând continuarea interogatoriului. 

— Nu aș vrea s-o forțăm să urmeze pista care ne trebuie 
nouă. Vom obține mai mult dacă o lăsăm să acţioneze așa cum 
crede ea de cuviinţă. Tie îţi revine sarcina de a o urmări. In ceea 
ce mă privește, voi rămâne aici. 

Un ciocănit discret în ușă le întrerupse discuţia. La invitaţia 
căpitanului, în dormitor intră Catrina Dornescu, care i se adresă 
cu oarecare sfială: 

— Domnule, am o rugăminte. Nu s-ar putea să amânați 
pentru mâine continuarea interogatoriului? Ştiţi, nu mă simt 
prea bine. Emoțţiile prin care am trecut... 


Femeia era stânjenită. Bănuia că dorinţa pe care o exprimase 
nu era pe placul interlocutorului. 

— Sunt de acord, însă, cu permisiunea dumneavoastră, noi 
vom mai rămâne. 

— Desigur. Cum doriţi, rosti Catrina, parcă în șoaptă. 

— V-aș ruga ca mâine dimineaţă, la orele opt, să fiţi aici. 

Catrina Dornescu se opri în pragul ușii. 

— Atunci... să vă las cheia de la intrare? 

— Dacă doriţi... 

La puţin timp după plecarea bătrânei părăsi apartamentul și 
locotenentul Davidescu. 

Catrina mergea fără să privească în urma ei. Se părea că nu 
bănuia a fi urmărită pas cu pas. Așa cum nici locotenentului 
Davidescu nu-i trecea prin gând că, la rândul său, era urmărit. 
Din gangul unui bloc învecinat, un tânăr zvelt pornise pe urmele 
lui. 

x 

Căpitanul Roșca își aprinse a treia ţigară din acea zi. Era 
amiază și pentru asta nu era nevoie să se uite la ceas. Știa prea 
bine că pe la douăsprezece i se făcea întotdeauna foame. 
Dimineaţă plecase în grabă de la birou și își uitase acolo 
sandvișurile pregătite de soție. Acum își întocmise un plan și 
pentru a-l respecta era nevoit să nu se miște din apartamentul 
actriţei. 

Locotenentul Davidescu nu dăduse niciun semn de viață. 
Telefonul sunase doar de două ori. Prima dată, pe la ora 
unsprezece, un bărbat se interesase de ce Lia Dorna nu se 
prezentase la repetiție. Bănuind că e vorba de directorul sau 
regizorul teatrului muzical, căpitanul Roșca se recomandase 
drept medicul de serviciu al circumscripţiei sanitare, chemat să 
constate starea gripală a actriţei. Bineînţeles, nu uitase să 
adauge că actriţa va fi nevoită să stea în casă cel puţin trei zile, 
iar, dacă starea ei se va înrăutăţi, o va transporta la spital. 
Pretextă apoi că tocmai o examina pe pacientă și așeză repede 
receptorul în furcă. Telefonul zbârnâise din nou. La început 
ezitase să răspundă, apoi, brusc, se decisese să ridice 
receptorul. Nu auzi decât tonul. Stinse, surprins, ţigara și o 
azvârli în scrumieră. Își roti privirea prin dormitor. Imediat însă 
izbucni iar soneria telefonului, care încetă la fel de repede. O 
nouă greșeală? Sau, mai degrabă, apelul telefonic era un 


semnal convenţional! Dar cine ar fi trebuit să răspundă 
chemării? De obicei, la ora aceasta actriţa nu se afla acasă. Cel 
puţin așa spusese Catrina. Atunci?... Atunci poate că apelul îi 
era adresat chiar ei. 

Trecură încă vreo câteva minute. Și deodată răsună din nou 
soneria telefonului, de data aceasta prelung, neîntrerupt. Ridică 
receptorul. Tăcere. La celălalt capăt al firului nu se auzea niciun 
apel, niciun zgomot. Cineva asculta, fără îndoială, așteptând să i 
se vorbească, așa cum făcea și el. Apoi căpitanul Roșca auzi 
declicul ușor al telefonului care chemase și... tonul. 

Așadar, misterioasa persoană așezase receptorul în furcă. 
Deci nu se înșelase! Cineva a chemat prin două semnale 
convenţionale. Neprimind răspunsul așteptat, a sunat pentru a 
treia oară, încercând să afle ce s-a întâmplat. Dar de ce nu 
vorbise? Cine era persoana care telefonase și cine ar fi trebuit 
să-i răspundă? 

x 

Catrina Dornescu mergea liniștită, fără grabă, ca și cum ar fi 
fost într-o plimbare duminicală. Ninsoarea se transformase în 
lapoviţă și lapoviţa într-o ploaie măruntă, rece și pătrunzătoare. 
Locotenentul reținea, din cele spuse la interogatoriu, că locuinţa 
Catrinei se afla situată la o depărtare de trei staţii de autobuz 
faţă de casa actriţei. De aceea deveni mai circumspect când 
femeia, depășind această distanţă, își continuă mersul prin 
ploaie, în direcţia bulevardului central al orașului. „Parcă spunea 
că nu se simte bine! Încotro se duce, când firesc ar fi fost să se 
întoarcă acasă?” se întrebă locotenentul Davidescu, dar nu mai 
avu timp să-și răspundă; simţea că cineva se află în spatele său, 
că este urmărit. Verifică imediat. Dar nimeni nu-și făcu apariţia. 
Nu era cazul să stea mult pe loc, deoarece risca să o piardă din 
vedere pe bătrână. Își reluă drumul tocmai la timp. Catrina 
intrase într-un bufet lacto-vegetarian. Se grăbi să o ajungă din 
urmă. 

x 

Încă de dimineață colonelul de securitate Andrei Manea 
decisese ca maiorul Dan Tomescu și locotenentul Anton Mareş 
să se ocupe de dosarul de la Institutul de cercetări energetice. 
Hotărârea era întemeiată pe faptul că această echipă rezolvase 
cu succes și alte dosare care intraseră în atenția spionajului 
economic. 


Ca de obicei, colonelul expuse în fața colaboratorilor săi 
principalele coordonate ale dosarului, așa cum rezultau din 
cercetările și informaţiile de până atunci. 

În Institutul de cercetări energetice se experimentase de 
câteva zile o nouă formulă a proceselor electrice în materie 
vitroasă. Descoperirile inginerului George Munteanu privind 
procesele tehnologice pentru sticlele fotosensibile, sticlele 
luminiscente și laserii din sticlă erau fundamentul unei lucrări de 
mare importanţă economică pentru ţara noastră. Toată lucrarea 
se efectua în cel mai strict secret; la desăvârșirea ei participa un 
număr extrem de restrâns de cercetători. Dar iată că, pe 
neașteptate, se interceptase un mesaj codificat. Descifrarea lui 
a fost o adevărată surpriză, întrucât conţinea o bună parte din 
rezultatele noilor experimentări secrete de la Institutul de 
cercetări energetice. 

Cum e și firesc, primele cercetări ale maiorului Dan Tomescu 
se îndreptară către persoanele care se ocupau direct de 
experimentarea noii formule a proceselor electrice în materie 
vitroasă. 

Așezat la biroul din camera de lucru, maiorul revedea scurtele 
sale însemnări asupra celor trei persoane care alcătuiau echipa 
de cercetători. În aparenţă, niciuna dintre ele nu prezenta 
motive pentru a fi suspectată. Inginerul George Munteanu, șeful 
lucrărilor, era un om în etate, necăsătorit, savant de renume 
internațional, autorul unor importante studii, articole și referate 
științifice. Avea aproape treizeci de ani de activitate laborioasă 
și devotată pe tărâmul științei. Inginerul Vicenţiu Daleș, 
principalul său colaborator, căsătorit, deși cel mai tânăr membru 
al echipei, dovedise o pricepere profesională desăvârșită, ca și 
laboranta Anca Rodan, asistenta celor doi ingineri. 

Acestea erau primele date pe care le avea. Atât și nimic mai 
mult. Fără îndoială, trebuia să afle urgent cât mai multe lucruri 
despre cei trei. Și pentru aceasta calea cea mai eficientă, după 
părerea sa, nu putea fi decât urmărirea activităţii lor. 

x 

Din informaţiile primite, locotenentul Mareș știa că laboranta 
Anca Rodan nu lucra la institut decât până la orele trei după- 
amiază. Cam pe la două și jumătate el se afla cu mașina la locul 
de parcare al institutului. 

Cerul se acoperise de nori plumburii și lumina zilei se 


estompase într-atât, încât aveai impresia că din clipă în clipă se 
va lăsa noaptea. 

Puțin după ora trei o femeie înaltă, uscăţivă, cu părul oxigenat 
și cu un mers mărunt și repede, își făcu apariţia pe poarta 
institutului. Era îmbrăcată cu un palton violet, croit impecabil; în 
picioare avea cizme albe, lungi, până aproape de genunchi, iar 
pe cap purta o basma fină de mătase albă cu picouri violete. 

Pentru câteva momente Mareș tresări fără voia lui și simţi că 
inima îi bate mai puternic. Laboranta Anca Rodan se oprise în 
poarta institutului și-și îndreptase privirile spre el, făcându-i un 
semn prietenesc cu mâna. Se recunoscură imediat. Fuseseră 
colegi de liceu, într-un oraș de provincie. 

Neașteptata reîntâlnire, tocmai în aceste împrejurări, putea să 
aibă urmări destul de puţin plăcute, dar acum Mareș nu mai 
avea posibilitatea să dea îndărăt. 

— Ce mai faci, dragă Toni? Nu te-am văzut de atâta timp... 

Mareș își reveni imediat din surpriză. Arborând un surâs 
binevoitor, deschise portiera mașinii și o invită lângă el. 

Anca Rodan acceptă bucuroasă invitaţia. Se așeză pe 
canapeaua din dreapta lui Mareș și își netezi șuvițele blonde, de- 
a lungul tâmplei. 

— Dacă nu sunt indiscretă, așteptai pe cineva de la noi, de la 
institut? 

Mareș își stăpâni cu greu râsul, gândindu-se ce figură ar fi 
făcut fosta lui colegă de liceu dacă i-ar fi mărturisit adevărul. 

— Nu. Am avut treabă prin împrejurimi. 

— Ești de mult în București? 

— Da. De vreo trei ani. 

— Automobilul e al tău? 

— Da, răspunse el fără ezitare. Și acum sunt la dispoziţia ta! 
Dacă nu ai nimic împotrivă, te-aș invita să iei masa cu mine. 

— N-am să te refuz, deși ar trebui ca eu să mă revanșez 
pentru generozitatea pe care mi-ai arătat-o cândva. 

— Să lăsăm deocamdată amintirile. 

— Chiar dacă sunt plăcute? surâse Anca. Ascultă Toni, adăugă 
ea după câteva clipe de tăcere. Cunosc un restaurant admirabil, 
foarte aproape de aici. Și, ca să nu avem discuţii, ne plătim 
fiecare consumaţia. 

— Bine. De acord. 

Mareș ambală motorul și mașina demară lent. Conducea cu 


atenţie, întrucât circulaţia, la ora aceea, era foarte animată, iar 
asfaltul era acoperit cu un strat subţire de gheaţă. Mașina putea 
deci să derapeze în orice moment. 

Într-adevăr, restaurantul se afla foarte aproape, așa că 
drumul nu dură mai mult de patru-cinci minute. Coborâră din 
mașină și, galant, Mareş îi oferi Ancăi Rodan braţul, ţinându-i 
totodată umbrela, spre a o feri de ploaia care se pornise. 

În restaurant era plăcut. Interiorul rustic, cu măsuţe de pai și 
taburete tapisate în catifea roșie, avea o notă de familiaritate. 
Anca alese o măsuţă așezată lângă fereastră. In vreme ce Mareș 
cerceta lista de bucate și o întreba ce ar dori să mănânce, 
laboranta arunca priviri, aparent distrate, pe fereastră, lăsând 
impresia că aștepta pe cineva, care, probabil, frecventa acest 
local. 

La început discuţia fu presărată cu tot felul de banalități și cu 
amintirile din vremea petrecută împreună în școală. Când veni 
vorba de prezent, Mareş răspunse prudent, căutând să nu 
stârnească vreo bănuială. 

— Erai mult mai vorbăreţ în liceu, remarcă Anca Rodan, cu 
oarecare maliţiozitate. 

Locotenentul se mulțumi să răspundă cu un surâs. La un 
moment dat Anca Rodan, tot uitându-se pe fereastră, tresări, 
vădit tulburată. Mareş părea încă preocupat cu lista. În realitate 
examinase cu multă atenţie persoana care acum își lăsa 
paltonul și pălăria la garderobă. Tocmai își punea întrebarea 
dacă bărbatul în etate, cu un aer atât de distins, era pricina 
emoţiei laborantei, când îl zări pe maiorul Dan Tomescu 
coborând dintr-o mașină. Așadar, cel care îi saluta acum, pe 
Anca și pe el, cu multă politețe, nu putea fi altul decât inginerul 
George Munteanu. 

— Un fost coleg de liceu, Toni Mareș; tovarășul inginer George 
Munteanu, șeful meu de la institut! făcu Anca Rodan 
prezentările. 

— Încântat să vă cunosc, rosti inginerul, dar vocea lui 
indiferentă exprima parcă tocmai contrariul. 

Îi întinse locotenentului o mână viguroasă, cu degete lungi și 
subțiri. 

— Nu mai puţin, tovarășe inginer, răspunse Mareş, căutând să 
pară cât mai degajat cu putinţă. Poftiţi, luaţi loc! îl invită el pe 
inginerul Munteanu la masa lor. 


— Tovarășul inginer Munteanu nu obișnuiește să ia masa cu 
subalternii, izbucni pe neașteptate, oarecum cu reproș, Anca 
Rodan. 

Inginerul se abţinu să răspundă, prefăcându-se că ia drept o 
glumă cuvintele și comportarea laborantei. 

— Vă rog să mă iertaţi! Trebuie să plec! 

In vreme ce inginerul se îndrepta spre un alt salon al 
restaurantului, la ușa de la intrare apăru maiorul Tomescu. ÎI 
căută cu privirea pe Mareș și, când îl descoperi, îi făcu un semn 
arătându-i că vrea să-i vorbească. 

x 

Locotenentul Davidescu intră grăbit în bufetul lacto- 
vegetarian, examinând dintr-o privire interiorul localului. În 
încăperea îngustă și destul de întunecoasă se aflau doar câteva 
măsuţe. La una dintre ele un bătrânel sorbea tacticos dintr-un 
pahar cu lapte. In spatele tejghelei, un individ solid, îmbrăcat 
într-un halat alb, probabil responsabilul, moţăia, cu aerul unui 
om plictisit de tot ceea ce îl înconjoară. De Catrina Dornescu, 
nici urmă. 

Nehotărât, Davidescu se opri în prag. Individul tresări din 
amorțeală, clipi des din ochii mici și rotunzi ca niște mărgele 
negre și privi întrebător spre locotenent. 

— N-a intrat aici o doamnă în etate? îl întrebă locotenentul pe 
individul în halat alb. 

— Nu. 

Davidescu făcu câţiva pași și se opri în faţa bătrânelului. 

— Nici dumneata n-ai văzut-o? 

Insă acesta continua să savureze laptele ca și cum nimic nu s- 
ar întâmpla în jurul lui. 

— Nu insistaţi, îi explică omul în halat alb, fără să se miște de 
după tejghea. Dumnealui e surdo-mut. 

Locotenentul își aruncă privirile prin local. În spatele tejghelei 
se afla o altă încăpere, mai strâmtă decât aceea a localului 
propriu-zis. De-a lungul pereţilor, lăzi metalice pline cu sticle de 
lapte, de iaurt și de suc de fructe. 

„Totuși n-am visat, își spuse locotenentul. Catrina a intrat aici. 
Doar am văzut-o cu ochii mei.” 

Înciudat, părăsi localul. Se opri, nehotărât, în stradă. Fără să 
vrea, privi clădirea alăturată bufetului. O reclamă imensă, 
aninată deasupra intrării principale, anunţa „Teatrul muzical”, 


iar într-o vitrină, pe un afiș, se răsfăţa chipul surăzător al Elizei 
Dornescu. 

Locotenentul căută cu febrilitate o legătură între modestul 
bufet lacto-vegetarian și clădirea Teatrului muzical, între ciudata 
dispariție a Catrinei Dornescu și afișul cu reclama Elizei. „Fără 
îndoială, între toate acestea există ceva, care le unește și le 
rezolvă totodată, ceva pe care deocamdată nu pot decât să-l 
intuiesc, foarte vag”, își spuse și intră, hotărât, în elegantul hol 
al teatrului. Un portar înalt, cât o girafă, cu umeri de boxer de 
categorie grea, îl opri cu un gest autoritar. 

— Pe cine căutați, vă rog? 

O inspiraţie de moment îl făcu pe locotenent să răspundă 
automat: 

— Aș vrea să vorbesc cu Lia Dorna. 

Portarul surâse șmecherește și îl fixă cu un ochi de expert. 

— Sunteţi nou pe aici, nu-i așa? 

— Da! recunoscu Davidescu. 

— Azi e luni, e relache, adică liber, explică portarul, afișând o 
competenţă exagerată. Apoi îl studie pe locotenent cu atenţie, 
ca și cum din această examinare ar fi reușit să afle absolut totul 
despre omul care se afla în faţa lui. Știţi, aș putea, explică el, 
după ce socoti că s-a lămurit de ajuns cu cine are de-a face, să 
vă ajut... dacă vă interesează... problema. 

Subliniase ostentativ ultimele cuvinte și acum aștepta, cu un 
zâmbet satisfăcut, răspunsul. 

„Interesant! își spuse Davidescu. Văd că este necesar să 
abordez și această pistă. Cu atât mai mult, cu cât omul e dispus 
să-mi facă unele confidențe.” 

Întinse mâna portarului, răspunzând zâmbetului șmecheresc 
cu o mână binevoitoare. 

— Sunt omul dumitale. Și n-o să fie pe degeaba. 

Portarul clipi din ochi, înţelegător. 

— Știţi, mie îmi cade repede fisa. Am priceput imediat că 
sunteți un gentelman. 

Davidescu se apropie de el și îl fixă cu o privire insistentă. 

— Crezi că am vreo șansă? 

— Depinde! răspunse omul, enigmatic. 

— Înţelegi ce vreau să spun, nu? 

— Păi! exclamă celălalt și făcu un gest care putea să însemne 
orice. 


— Mă interesează domnișoara Lia Dorna... 

— Bănuiam, deși nu v-am văzut niciodată pe aici... 

„Are memorie individul”, își spuse Davidescu. 

— Tocmai pentru că sunt nou... vreau să merg la sigur, 
înţelegi? continuă el cu voce tare. 

— Păil... 

Și iarăși urmă gestul acela care putea foarte bine să fie și un 
tic. 

— Aș vrea să aflu cât mai multe. 

— Despre cine? 

— Despre domnișoara Lia, se înţelege! 

— Dacă știu, vă spun. Eu sunt om cinstit. Nu vă duc cu preșul. 

— Foarte bine. E măritată? 

— Th! 

— Îi plac florile? 

— Oho! 

— Are mulți admiratori? 

— Mulţi, dar numai trei e serioşi. Pe cuvântul meu! Ascultati 
ce vă spun, că nu vă mint. 

— De unde ştii dumneata? Eşti sigur? 

— Păi! 

— Ce vrei să spui? 

— Lumea vorbește, trăncănește, știți cum e la teatru. Eu am 
urechi bune, dar ochi și mai și! Și, pe urmă, v-am mai spus-o: 
îmi cade repede fisa. 

— Deci ai putea să-mi spui și mie cine sunt admiratorii? 

Portarul avu o ezitare, pe care Davidescu o sesiză 
numaidecât. De aceea îi strecură în palmă o hârtie de douăzeci 
și cinci de lei. 

— Eu sunt mormânt! Da' fiindcă-mi sunteţi simpatic, am să vă 
spun. 

— Poţi să contezi pe discreţia mea. Să nu-ţi faci vreo grijă din 
pricina asta. 

— Unul dintre ei e domn’ doctor. 

— Care doctor? 

— De la policlinică: Bănescu. E ăl mai bătrân, dar o iubește 
foc! Ceva ce nu s-a mai pomenit! Și gelos... mamă, mamă! 

— Nu mai spune! 


— Omul e burlac. N-are nevastă, n-are copii. Are dreptu', așa- 
i? 


— Te cred. 

— Și de bani, ce să mai vorbim? Odată, la o premieră, i-a luat 
domnișoarei uite-așa un buchet, din alea... cum le zice?... Așa, 
mari, albe, care n-au miros, da' e scumpe. 

— Cale? 

— Păi! 

— Și ceilalţi? 

— E mai tineri, dar focoși. D'apăi și domnișoara tare mai e 
frumoasă! Pe pictor, dacă vă duceţi des la teatru, nu se poate să 
nu-l ghiciţi. 

— Cunosc mai mulţi pictori. E scenograf? 

— Cum adică? 

— Lucrează decoruri în teatre? 

— Așa, așa! Asta-i zice Aliman. Are nume frumos Remus 
Aliman. Şi-i căsătorit. Da’ nevastă-sa e cam așa - mă iertaţi -, 
într-o ureche. Dom’ doctor știe de el... 

— Și ce zice? 

— Păi! Ce să zică? Odată a ieșit cu scântei. S-au certat rău de 
tot în culise, era să se și bată. Mie mi-a spus Mimi, o fată din 
balet, care vede și aude tot. 

— la uite! Și al treilea? 

— Ei, ăsta-i mai nou. Și să vă spun și un alt secret. De el nu 
știu decât eu, nici măcar doamna Catrina n-a aflat! 

Davidescu era cât pe-aci să scoată un strigăt de bucurie. Se 
abţinu cu greu. Portarul îi părea acum un fel de comoară pe care 
numai el avusese norocul s-o găsească. 

— Cine-i doamna Catrina? 

— Mătușa domnișoarei! Dar parcă i-ar fi mamă, așa se ţine de 
capu' ei. Da' de ăsta mai tânăr nu știe, v-o spun precis. N-a fost 
decât de trei ori pe-aici și atunci, salon. 

— Nu știi cum îl cheamă, cine e? 

— Aici e aici! V-am spus, e persoană discretă. 

— Deci altceva nu poţi să-mi mai spui? 

— Să fie al naibii care știe mai multe! 

— Bine, îţi mulțumesc și pentru atât! Măcar să știu cu cine am 
de-a face. 

— Păi! În mine puteţi avea încredere. Îmi sunteţi simpatic și 
pace. De cum v-am văzut! declară solemn portarul. 

— Aș vrea să fii foarte discret. 

— Se-nțelege! 


— Ne vom revedea în curând. 

— Poftiţi! Poftiţi! O să fiţi totdeauna binevenit pe la noi, rosti 
portarul, ploconindu-se exagerat și grăbindu-se să-i deschidă 
ușa. Și nu uitaţi, adăugă el, că lunea nu o găsiţi aicea pe 
domnișoara! Da' și mâine dacă veniţi, eu vă servesc, să n-aveţi 
grijă! 

— Poate îmi faci rost de adresa de acasă a domnișoarei, îl 
încercă Davidescu. O să fie bine pentru amândoi, înţelegi? și 
locotenentul ieși în stradă mai înainte ca portarul să-i dea un 
răspuns. 

Curând năvăli în holul teatrului un tânăr cu înfățișare de 
sportiv. 

— Nea Costache! izbucni el. Cine era individul și ce vroia? 

Portarul încercă să-i explice ceva, dar își aminti de hârtia de 
douăzeci și cinci de lei din buzunar. Așa că renunţă și simulă 
imediat nedumerirea. Tânărul nu se lăsă însă amăgit atât de 
ușor. Se vede treaba că își cunoștea bine omul. Așa că insistă, 
având totodată grijă să-i strecoare în palmă o mică „atenţie”. 
Acest ultim argument înmuie pe dată rigiditatea bravului portar. 

— Să fiu al dracului, dacă vă mint, maestre! Azi l-am văzut 
pentru prima oară. M-a întrebat de domnișoara! 

— De Lia?! 

— Da. Așa cum vă spun. 

— Ce vroia să știe? 

— Vrute și nevrute! Da’ și eu, vă rog să mă credeţi, am fost 
mormânt! 

— Și altceva...? 

— Eh, ba una, ba alta. Ce flori îi plac domnișoarei, pe unde 
locuiește... 

— A întrebat și asta? 

— Păi! Da’ parcă eu i-am spus ceva? 

— Ascultă-mă, nea Costache, aicea nu-i lucru curat! 

— Aoleu! Ce vorbe mai e și astea, maestre? 

— În urmă cu o oră am plecat de la atelier, înţelegi? 

— Da! _ 

— M-am repezit până la domnișoara acasă. Imi era dor să o 
văd. 

— Păi! 

— Cum ajung, o zăresc în ușa apartamentului pe doamna 
Catrina. Abia atunci mi-am adus aminte că domnișoara avea azi 


imprimare la radio. Nu doream să o întâlnesc pe doamna 
Catrina. De aceea am lăsat-o să plece. În vreme ce ea cobora 
scara, eu m-am ascuns după unul din stâlpii de pe palier. 
Înţelegi, nea Costache? 

— Înţeleg, murmură portarul, îngândurat. 

— Abia de-acum încolo începe ciudăţenia. Pe cine crezi că l- 
am zărit apoi ieșind din apartament? 

— Mie-mi cade repede fisa, bodogăni încruntat portarul, dar, 
vedeți, acum nu-mi vine în minte cam cine putea să fie... 

— Individul cu care ai stat dumneata de vorbă adineauri, 
izbucni tânărul. 

— Cum!? se miră nea Costache. Nu se poate! 

— Ba... uite că se poate! 

— Păi... Îmi cerea adresa domnișoarei... 

— Ai văzut? 

— Nu mai înţeleg nimic, recunoscu portarul. 

— Nici eu. L-am urmărit, pas cu pas! Nici nu știu de ce... Așa 
am ajuns până la bufetul de alături. 

— A fost și acolo? 

— Mda! Apoi l-am văzut intrând aici. Acum, când am aflat ce a 
discutat cu dumneata, îmi dau seama că te-a minţit. Cu ce 
scop? Cine e individul ăsta și ce vrea? Lia nu mi-a vorbit 
niciodată despre el! Sfârși, trecându-și mâna prin păr, cu un 
gest nervos. 

— Aţi întrebat alături, la bufet? 

Tânărul tresări. Cum de nu-i dăduse prin minte așa ceva? 
Firește, era o idee bună să-l întrebe pe responsabilul bufetului 
lacto-vegetarian dacă nu cumva știe ce căuta individul acela, îl 
văzuse prin geamul vitrinei, discutând cu aprindere. Plecă în 
grabă spre bufet. 

— Bună ziua, maestre, cu ce vă pot servi? îl întâmpină Octav 
Budan, responsabilul. 

Tânărul îi explică ceea ce dorea. 

— Cred că era de la miliţie, îi răspunse Budan. Se interesa de 
doamna Catrina. 

Remus Aliman dădu să se așeze imediat pe primul scaun ce-l 
găsi în cale. Un fior rece îi străbătu trupul și inima parcă îi încetă 
să mai bată. 

x 
Inginerul Vicenţiu Daleș ieși din laborator și se îndreptă cu 


pași hotărâți spre telefonul public, care se afla tocmai la capătul 
culoarului. Deschise ușa cabinei, asigurându-se mai întâi că nu 
era nimeni prin apropiere. Când ridică receptorul avu o ușoară 
ezitare. Formă totuși numărul și așteptă emoţionat. Nimeni nu 
răspunse la celălalt capăt al firului. Inginerul se uită la ceas. Era 
ora nouă. Aseară ea îl rugase să-i telefoneze la această oră. 
Atunci ce se întâmpla? De ce nu-i răspundea? Inchise și formă 
iar numărul. Poate că adineauri, din cauza emoției, greșise. 
Urmară o așteptare chinuitoare, același apel monoton și din nou 
niciun răspuns. Deci nu greșise. leși abătut din cabină și reintră 
în laborator. Ceilalţi doi colegi erau atât de absorbiți de ceea ce 
făceau, încât probabil că nici nu observaseră absenţa lui. Işi 
reluă lucrul, fără niciun chef. Gândul îi era numai la ea. „Oare de 
ce nu mi-a răspuns la telefon?” Vicenţiu tresări. Inginerul 
George Munteanu se așezase alături de el, pe un scaun, 
privindu-l întrebător, cu o undă de îngrijorare părintească în 
glas: 

— Ce se întâmplă cu dumneata? De câteva zile parcă nu mai 
ai același entuziasm cu care ne obișnuiseși. Te rog să nu mă 
înţelegi greșit. Nu vreau să mă amestec în viaţa dumitale. Acest 
lucru, fără îndoială, te privește. Dar nici nu pot rămâne 
nepăsător dacă ţi s-a întâmplat ceva neplăcut... 

Vicenţiu nu răspunse. Privea în gol, parcă ar fi zărit ceva 
deosebit de interesant într-un punct nedefinit. Fără să se lase 
impresionat de tăcerea celuilalt, inginerul Munteanu aprinse o 
țigară. Urmări o vreme rotocoalele alb-cenușii, apoi îi vorbi din 
nou tânărului, îngândurat: 

— Dragul meu, n-aș vrea să ne împotmolim tocmai acum, 
când suntem atât de aproape de firul cercetărilor noastre. Iți dai 
seama că dacă ne concentrăm toate forțele, întreaga atenţie, în 
trei zile putem termina. De altfel, am comunicat acest lucru și 
directorului institutului, așa că va trebui să faci un efort să-ţi 
învingi  neliniștile sau oboseala. Apoi va veni odihna 
binemeritată... 

Abia acum Vicenţiu își reveni. Părea că se trezește dintr-un 
vis. 

— Vă rog să mă iertati! Într-adevăr, nu mă simt prea bine. Dar 
vă promit că am să fac totul ca lucrarea să se sfârșească la 
termenul dorit. 

Inginerul Munteanu îl bătu prietenește cu palma pe umăr și se 


îndepărtă, clătinând capul ca și cum ar fi spus: „Ah, tinerii ăștia! 
x 


Astă-vară, într-una din seri, fascinat de chipul Liei Dorna, care 
te îndemna, din cadrul afișului, să intri la spectacolul teatrului 
muzical, Vicențiu se hotărâse să cumpere bilete. Soția însă, 
obosită și ocupată cu pregătirile pentru apropiatul concediu, îl 
rugase să meargă singur la spectacol. La sfârșitul reprezentaţiei, 
a cărei vedetă fusese desigur Lia Dorna, actriţa îi dăruise lui 
buchetțelul de flori cu care obișnuia să-și răsfeţe publicul seară 
de seară. Tulburat, o așteptase apoi la ieșirea din teatru. Nu 
spera să îl recunoască. Vroia doar s-o mai vadă o dată pe aceea 
care îi dăruise o clipă atât de fericită. Vicenţiu era un om sobru, 
devotat soţiei. Dar ceea ce se petrecuse cu el atunci purta aripa 
visului înflăcărat de o noapte. 

Lia ieșise însoţită de un bărbat în etate, care îi vorbea aprins, 
de parcă i-ar fi reproșat un lucru foarte grav. Târziu, când 
ajunsese acasă, Vicenţiu constatase că pierduse pe drum 
buchetțelul de flori... 

Curând, plecase la mare cu soţia. Acolo, pe nisipul fierbinte al 
plajei, Lia Dorna se stinse, încetul cu încetul, din amintirea lui. 

In septembrie, cum s-a întors din concediu, Vicenţiu a fost 
chemat de urgenţă la institut. Inginerul George Munteanu se 
pregătea să experimenteze o nouă formulă a proceselor 
electrice în materie vitroasă. Propunerea inginerului fusese 
aprobată de conducerea institutului și se trecuse îndată la 
executarea ei. 

Intr-o după-amiază însă Vicenţiu întâlni din nou chipul Liei 
Dorna pe unul din afişele ce anunțau deschiderea stagiunii de 
toamnă. Cu o îndrăzneală care l-a mirat și pe el, a intrat în 
teatru și i-a vorbit portarului de Lia. A doua oară, la fel. A treia 
oară neînduplecatul cerber al Teatrului muzical i-a sugerat ceva 
la care Vicenţiu nu se gândise niciodată - să-i telefoneze 
actriţei. 

A fost, după câte-și amintea, cea mai nefericită convorbire 
telefonică din viaţa lui. Cel puţin, așa o considera el. Paradoxal, 
Lia Dorna, departe de a se amuza, a apreciat că în sfârșit 
întâlnise pe cineva care îi făcea doar nevinovate declaraţii 
sentimentale. Într-o după-amiază de octombrie, Lia l-a rugat să 
o însoțească. 

— AȘ vrea să mergem împreună într-un loc liniștit, unde să 


fim numai noi doi. 

— Crezi că există așa ceva? 

— Cunosc un asemenea loc! 

Totul s-a petrecut ca într-un vis. Au coborât din tren într-o 
gară mică, înconjurată de brazi bătrâni, uriași, așezați acolo 
parcă de când lumea. Inserarea cuprindea  întinderile 
nemărginite. Au pornit, pe o potecă întortocheată, către o 
căsuţă care avea în faţă o grădină plină de crizanteme. Au 
deschis poarta, legată cu lanț de gardul împletit din răchită, și 
au urcat treptele din marginea pridvorului. l-a întâmpinat o 
adiere de levănţică proaspătă. Mâini harnice pregătiseră totul și 
apoi se făcuseră nevăzute. 

— Aici e locul meu tainic, murmurase, Lia. Ești primul bărbat 
caro pătrunde în oaza aceasta de liniște și fericire. 

Vicenţiu a aruncat vreascuri în gura sobei și s-a așezat în 
preajma Liei, ca un copil în fața bradului împodobit cu dulciuri și 
jucării. Jarul din sobă îi lumina. Tăcut și timid, a prins mâinile Liei 
în mâinile lui. 

Când s-au întors în gara mică, trenul tocmai venea din 
noaptea de vis să-i ducă înapoi pe pământ. 

Vicenţiu și-a reluat lucrările cu un avânt nemaipomenit, dar 
pe Lia nu a mai întâlnit-o. Zadarnic o căutase între timp la 
telefon. Pe la teatru nu mai trecuse. Aceasta fusese dorinţa ei. 
Totuși aseară se hotărâse să-i facă o vizită acasă. Aflase de la 
teatru că Lia nu avea spectacol. 

A sunat la ușa apartamentului. O dată, de două ori. Într-un 
târziu i-a deschis chiar ea. Avea cearcăne la ochi, o privire 
pierdută, absentă. Nu mai recunoștea aproape nimic din femeia 
aceea care împărțea zâmbete și bucheţele de flori în 
spectacolele de la teatru. Erau ca doi străini, ca doi oameni 
veniţi din lumi diferite, care nu au a-și spune nimic, absolut 
nimic. 

Din apartament răzbăteau vag sunetele unei melodii triste, ca 
și sufletul lui Vicenţiu. Acolo, înăuntru, intuise că nu se mai afla 
parfumul vrăjit al levănţicăi proaspete sau intimitatea caldă a 
căsuței dereticate de mâini harnice și nevăzute. A șoptit câteva 
scuze de circumstanță și a dat să plece. Lia i-a astupat buzele 
cu palma-i mică, într-un gest trist, dar nu lipsit de tandrețe. 

— Telefonează-mi mâine dimineaţă, la ora nouă. Te rog, te 
rog mult! 


Apoi a dispărut, închizând ușa în urma ei, lăsându-l 
descumpănit și nefericit. 

Toate aceste, imagini îi treceau acum prin fața ochilor, ca într- 
un film al cărui sfârșit nu îl poţi afla niciodată. 

Vorbele inginerului Munteanu îi răsunau permanent în urechi. 
Da. Trebuia, mai presus de orice, să isprăvească lucrarea cât 
mai curând, cât mai repede cu putință. Era fixat și un termen: 
trei zile. 

Se apucase cu patimă de lucru. Poate pentru că asta îi era 
firea, poate ca să o uite pe Lia. Nici nu și-a dat seama cât de 
repede a trecut timpul. Era ora cinci când constată că rămăsese 
singur în laborator. George Munteanu și Anca Rodan plecaseră 
probabil la ora obișnuită. Strânse lucrurile, încuie ușa cu grijă și 
cobori scările, fredonând un cântec, așa cum nu mai făcuse de 
multă vreme. Când ieși pe poarta institutului, o umbră se 
desprinse din întuneric, urmărindu-l îndeaproape. 

Inconștient, pașii îl purtară spre apartamentul Liei, steaua 
care luminase pentru o singură dată dar strălucitor, calea vieţii 
lui. 

x 

— Nu mai mănânci? 

Anca Rodan tresări, speriată și buimacă, de parcă s-ar fi 
deșteptat chiar atunci dintr-un somn plin de coșmare. Fără 
îndoială, întrebarea îi era adresată ei. Se lăsase furată de 
gânduri și amintirile se derulaseră cu repeziciune, izbucnind de 
sub vălul uitării... 

În vară își petrecuse concediul de odihnă la Mamaia. Parcă 
simțea și acum pe trup nisipul fierbinte. Locuise într-un hotel 
admirabil, așezat chiar pe marginea falezei. În zori, soarele o 
îmbia să iasă pe plajă. Seara, luna aurie se răsfăţa în părul ei, la 
fel ca în oglinda întunecată a mării. 

Obișnuia să mănânce la restaurant. În seara când pe ușă a 
apărut inginerul Munteanu se afla la o masă ceva mai retrasă, 
singură. Inginerul o cunoștea destul de vag. Anca susţinea însă 
deseori față de colegele ei că-l admiră foarte mult pe inginerul 
George Munteanu, care o cucerise - spunea ea - nu numai prin 
fizicul său plăcut, ci mai ales prin calităţile sale intelectuale. 

Întâmplarea făcuse ca inginerul să fie repartizat la același 
hotel, într-o cameră de la parter, tocmai pe coridorul unde se 
afla și camera ei. În astfel de ocazii prieteniile se leagă mult mai 


ușor și, cum compania Ancăi nu îi displăcea, George devenise 
însoţitorul ei permanent. 

Au fost zile și nopţi de neuitat... Până în momentul când 
George și-a schimbat complet atitudinea. 

Cu o seară înainte, Anca îi propusese ca la întoarcerea acasă 
să facă și ea parte din echipa ce avea să se ocupe de acea 
lucrare specială, despre care auzise vorbindu-se la institut cu 
câteva zile înainte de-a pleca în concediu. Susţinea că 
activitatea ei de laborator îl poate ajuta mult în noile încercări, 
însă inginerul Munteanu era convins că Anca Rodan vroia să-i fie 
cât mai aproape. Simţea că femeia se îndrăgostise cu adevărat 
de el și poate că acest lucru nu-i convenea. 

La început George Munteanu s-a scuzat pentru absenţele 
sale, invocând diferite motive. După puţin timp a dispărut cu 
totul de lângă Anca, fără a-i da vreo explicaţie. 

În acel concediu l-a mai văzut doar o singură dată, în gară la 
Constanţa, în ziua când și ea aștepta pe peron sosirea trenului 
care urma să o ducă la București. 

— Anca, te rog să mă ierţi! M-am purtat grosolan cu tine, așa 
cum nu-mi este în obicei. 

Ea surâse blând, căutând să-l facă să înțeleagă că nu e 
nicidecum supărată pe el. 

— Vom avea timp suficient să fim împreună, când ne vom 
revedea la institut, spuse ea. Nu am uitat promisiunea pe care 
mi-ai făcut-o... 

— Ce promisiune?! tresărise George, vădit tulburat. 

— Că voi face parte din echipa ce se va ocupa de noua ta 
descoperire! 

— A, da, desigur! Nici eu n-am uitat! 

Anca îl privi insistent, cu multă curiozitate. George i se părea 
schimbat. Parcă fusese mai plin de viață, mai exuberant la 
începutul concediului. Sau poate că se înșela, pentru că nu-l mai 
vedea cu aceiași ochi de când se îndepărtase de ea... 

— Să știi, Anca, n-am să uit niciodată primele zile ale acestei 
vacanțe. Zilele petrecute împreună cu tine... 

Mulțimea începea să se agite pe peron. Se zărea, în 
apropiere, silueta locomotivei Diesel, remorcând după ea un șir 
nesfârșit de vagoane. George îi sărutase respectuos mâna, apoi, 
în aglomeraţia gălăgioasă și multicoloră, se rătăciră unul de 
altul. 


S-au reîntâlnit la institut și George s-a ţinut de cuvânt. Anca 
Rodan fusese imediat inclusă, împreună cu inginerul Vicenţiu 
Daleș, în echipa care avea să experimenteze noi formule 
aplicabile într-o lucrare de mare valoare economică. 

Dimineţile începuseră să treacă repede, datorită satisfacțiilor 
pe care i le ofereau noile cercetări. După-amiezile erau însă 
cenușii, iar nopţile triste, învăluite în singurătate. George 
Munteanu lua regulat dejunul în acest restaurant, însă n-o 
invitase niciodată la masa sa, nu îi mai adresase niciun cuvânt 
încurajator sau o mângâiere... Chiar și acum o evitase... 

— Toni, te rog să mă scuzi! spuse ea într-un târziu. 

— De ce? 

— Nu sunt o parteneră prea agreabilă. 

— Dă-mi voie să te contrazic... 

— Nu, nu, știu eu ce spun. M-am lăsat copleșită de unele 
amintiri, uitând că mă aflu în compania ta. 

— Te rog să mă crezi că nici n-am băgat de seamă... 
„absenţa” ta! 

— Eşti drăguţ, ca întotdeauna. Așa cum te cunoșteam din 
liceu. Eu nu știu ce am astăzi. Sunt nervoasă, distrată... 

— Poate obosită? Muncești mult, îmi închipui! 

— Munca nu mă obosește. În schimb, gândurile... 

— Nu te mai lăsa furată de ele. 

— Am să încerc, deși, drept să-ţi spun, acest lucru nu mi-a 
reușit niciodată. 

— Poate te tulbură ceva. O durere, o suferinţă... 

— Cam așa. Ești un bun psiholog, Toni! și un surâs i se ivi pe 
buze. 

Încet, încet Anca începea să-și revină. 

— Adevărul e... că sunt foarte singură. 

— Singurătatea aduce cu ea, într-adevăr, stări nervoase, 
depresiune... 

— E groaznică! 

Urmă o tăcere prelungă, pe care fiecare dintre ei, fără să-și 
mărturisească, și-o dorea. Anca simțea nevoia de a-i împărtăși 
lui Mareș toată durerea pe care o adunase în sufletul ei de când 
George Munteanu se îndepărtase de ea. Locotenentul, la rândul 
lui, deși presimțea că Anca e pe punctul de a-i face unele 
confidente, din care, poate, ar fi aflat lucruri importante, căuta o 
soluție rapidă spre a lua legătura cu maiorul Dan Tomescu. Tot 


Anca îl scoase din încurcătură. 

— Te rog să mă ierţi câte va minute. Vreau să dau un telefon. 

— Poftim! 

Cabinele telefoanelor publice se aflau spre intrarea 
restaurantului. Când Anca se făcu nevăzută, fără să mai stea pe 
gânduri, Mareș se ridică de la masă și străbătu salonul, 
îndreptându-se spre celelalte încăperi, acolo unde se aflau 
inginerul Munteanu și maiorul Tomescu. Inginerul avea un aer 
distrat și părea absent la tot ce se petrecea în jurul său. 

Când Mareș ajunse în dreptul său, maiorul împinse cu cotul, 
ca din greșeală, un pachet de ţigări Snagov!, care căzu de pe 
masă. Locotenentul îl ridică și i-l restitui politicos maiorului, nu 
înainte de a citi însă însemnarea de pe cutioara de carton. Apoi 
se întoarse grăbit la masa sa. Anca nu revenise încă. 

x 

Locotenentul Davidescu își rememora în gând discuţia cu 
portarul de la teatrul muzical. Deși o pierduse din vedere pe 
Catrina Dornescu, avea acum trei piste noi: pictorul scenograf 
Aliman, doctorul Bănescu și un tânăr necunoscut. 

Se uită la ceas. Urmărirea Catrinei durase aproape o oră. 
Desigur, căpitanul Roșca aștepta nerăbdător. Numai că nu avea 
ce să-i transmită. Trebuia să încerce să afle ceva de la unul 
dintre cei trei bărbaţi atât de apropiaţi de Eliza Dornescu. 
Încotro să-și îndrepte pașii? Se hotărî să-l viziteze mai întâi pe 
doctorul Bănescu. Policlinica era în apropiere. 

N-a așteptat prea mult. Pe o banchetă stăteau două femei, 
probabil gospodine de prin cartier, și un bătrân. In mai puţin de 
o jumătate de oră, în sala de așteptare nu mai venise nimeni 
după el. „Cu atât mai bine, își spuse Davidescu. Vom putea 
discuta în liniște.” 

Ciocăni discret în ușă și intră în cabinet. 

Doctorul Radu Bănescu era un om interesant. Înalt, bine 
legat, cu umerii laţi, dar suplu. Faţa bronzată era încadrată, în 
ciuda anilor, de un păr negru, ușor albit pe la tâmple, iar o meșă 
complet albă îi dădea o notă de distincţie. Când îl văzu, se ridică 
de pe fotoliul din faţa biroului de lucru, venindu-i în întâmpinare. 

— Dumneavoastră cum vă numiţi? 

— Locotenentul Davidescu. 


1 Celebră marcă de ţigări din anii comunismului, alături de Carpaţi și 
Mărășești. 


— Poftiti, luaţi loc! 

Doctorul nu părea surprins. Nici măcar nu-i ceru legitimatia. ÎI 
invită să ia loc și se așeză și el pe fotoliu așteptând. Se hotărî să 
vorbească el cel dintâi, anticipând o ușoară reţinere din partea 
locotenentului. 

— N-am impresia că sunteţi bolnav. Dimpotrivă... 

— Aveţi dreptate, recunoscu Davidescu. Ceea ce mă aduce la 
dumneavoastră e altceva decât o consultaţie medicală. Aș dori 
să-mi răspundeţi la unele întrebări... 

— Deci un interogatoriu?! se miră el abia acum. 

— Oarecum. 

— Sunt învinuit de ceva? Am încălcat vreo regulă de 
circulaţie? Nu-mi amintesc! 

— Nu sunt de la Direcţia circulației! 

Doctorul Bănescu încreţi ușor fruntea și încetă să mai surâdă. 
Cu un gest mașinal scoase portțigaretul din buzunarul halatului, 
oferindu-i și lui Davidescu, dar acesta refuză politicos. Il 
examina cu atenţie pe doctor și observă un ușor tremur al 
mâinii în care ţinea bricheta. 

— Domnule doctor, în primul rând am să fac apel la 
cunoștințele dumneavoastră profesionale. 

— Vă stau la dispoziţie! 

— O femeie a fost găsită într-o stare de paralizie și 
inconștienţă totală. Aţi mai avut de-a face cu astfel de cazuri? 
Ce-a putut produce, după părerea dumneavoastră, o astfel de 
stare? 

— Mă iertaţi, dar am să vă răspund și eu tot printr-o întrebare: 
medicul legist n-a fost la fața locului? 

— Ba da. Nu cunosc încă rezultatul. Până atunci însă tare aș 
dori să aflu și părerea dumneavoastră. 

Doctorul Bănescu se ridică de pe fotoliu și, după ce făcu 
câţiva pași prin cameră, se rezemă de sobă. Urmărea distrat, pe 
fereastră, ploaia măruntă de afară. _ 

— Totuși nu înţeleg! izbucni la un moment dat. In această 
situație ar fi trebuit să discutați mai curând cu un medic 
psihiatru. De obicei aceste traumatisme au loc în urma unor 
șocuri... 

— A unei violenţe, vreţi sa spuneţi? 

— Tot ce-i posibil. 

— Dar a unei spaime? 


— Și mai probabil. Dar nu-i neapărat nevoie să fie rezultatul 
unui factor exterior, adăugă doctorul. 

— Continuaţi! Mi se pare interesant ceea ce spuneți. 

— Mă rog, e o ipoteză mai mult sau mai puţin plauzibilă. Sunt 
traumatisme psihice cauzate și de factori interiori... 

— Nu vreţi să fiţi mai explicit? 

— Mă refer la influenţa nefastă a unor stupefiante asupra 
organismului uman. Dintr-o revistă cunosc cazuri similare cu cel 
descris de dumneavoastră. 

— Interesant! 

— Da. Consumul excesiv de droguri duce foarte repede la 
paralizie generală și chiar la amnezie totală. 

— Intr-adevăr, ceea ce-mi spuneţi se aseamănă cu cazul pe 
care vi l-am amintit. Dar altceva n-ar mai putea provoca această 
stare? 

— Nu cunosc, nu-mi dau seama... Repet, nu cred că aţi făcut 
o alegere prea fericită adresându-vă mie pentru a vă lămuri într- 
o asemenea problemă. Cred că medicul specialist e cel mai în 
măsură să vă dea o explicație. 

Davidescu se ridică de pe scaun. Se opri în dreptul ferestrei, 
lăsând să se scurgă câteva clipe de tăcere. 

— Vă mărturisesc că nu am vrut să fac o confruntare de opinii 
atunci când v-am cerut părerea în cazul pe care îl anchetez... 

— Atunci... nu vă înţeleg. 

— Domnule doctor, o cunoaşteţi pe Eliza Dornescu, mai precis 
pe actrița Lia Dorna? 

— De ce mă întrebaţi? 

— Ea este subiectul anchetei mele. 

Răspunsul locotenentului avu efectul unui trăsnet căzut din 
senin. Faţa doctorului deveni brusc palidă, în vreme ce cu 
mâinile căuta un punct de sprijin cât mai apropiat. Trase fotoliul 
lângă el, se așeză încetișor și nu reuși decât să repete: 

— Ce vreţi să spuneţi? Ce vreţi să spuneţi?!? 

In acel moment doctorul Radu Bănescu nu mai era bărbatul 
sigur de sine, care îl întâmpinase pe Davidescu în urmă cu un 
sfert de oră. 

— Acum înțelegeţi de ce m-am adresat dumneavoastră? 

— Nu. Nu se poate! protestă cu vehemenţță doctorul. Eliza nu 
ar fi fost în stare de așa ceva. 

— De ce anume? 


— Eliza nu consuma stupefiante! E o prostie! lertaţi-mă, 
adăugă el imediat, dându-și seama că a mers prea departe. Mi- 
am ieșit din fire. Spuneţi-mi că nu e adevărat... Vă implor, 
liniștiţi-mă! 

— Din păcate, Eliza Dornescu se află într-o situaţie foarte 
grea. Am să vă rog să vă liniștiți. Înţeleg, vă e greu, dar e în 
interesul nostru și, bineînțeles, și în al dumneavoastră să 
lămurim lucrurile. 

Doctorul Bănescu încerca, evident, să-și înfrângă desperarea 
ce-l cuprinsese. Aprinse o nouă ţigară, oftă adânc, își prinse 
capul între palme și-l întrebă pe locotenent, cu o voce răgușită, 
emoționată, frântă de durere: 

— Când s-a întâmplat nenorocirea? 

— Încă nu pot să vă spun cu exactitate. În schimb, 
dumneavoastră îmi puteţi spune cu precizie când ați văzut-o 
ultima oară... 

— leri. 

— La ce oră? 

— l-am făcut o vizită între orele șapte și nouă seara. 

— Nu avea spectacol? leri a fost duminică. 

— Sala era ocupată de un teatru din provincie. 

— De unde știți? 

— De la ea. 

— Ar putea confirma cineva afirmaţia pe care aţi făcut-o 
adineauri cu privire la orele pe care le-aţi petrecut împreună? 

— Cu alte cuvinte, îmi cereţi un alibi? 

— Dacă-l aveţi. 

— Doar nu bănuiţi că... 

— Tovarășe doctor, eu nu bănuiesc pe nimeni, dar sunt dator 
să cercetez pe toţi cei care o cunosc îndeaproape pe Eliza 
Dornescu. 

— Ei bine, nu am martori. Doar dacă... 

— Dacă... 

— Nu, dar e imposibil să mă fi văzut. 

— Cine anume? 

— Pe la ora opt a sunat cineva la ușa de la intrare. Eliza s-a 
dus să deschidă. 

— Nu aţi văzut pe nimeni? 

— Nu. Am auzit o voce de bărbat. Radioul era deschis. Muzica 
acoperea vocile. De altfel discuţia a durat foarte puţin. Două-trei 


minute. Când s-a întors în cameră, Eliza mi-a spus că cineva 
greșise adresa. Totuși... 

— Totuși... 

— Cred că nu spunea adevărul. Era tulburată. Neobișnuit de 
tulburată. O cunosc foarte bine... 

— De când? 

— Am să vă povestesc totul, absolut totul, tovarășe 
locotenent. Vă rog să credeţi în sinceritatea spuselor mele: sunt 
un om căruia nu-i place să ocolească adevărul. Am întâlnit-o pe 
Eliza în urmă cu zece ani. Abia absolvise conservatorul. Era 
frumoasă și talentată, calităţi pe care le-a păstrat până astăzi. 
Fusese repartizată la un teatru oarecare și, bineînțeles, ca la 
orice început de drum, apărea în roluri episodice. Din păcate, 
Eliza, o fată atât de înzestrată, nu avea și o constituţie fizică 
robustă. Într-o iarnă a fost nevoită să joace într-o sală 
friguroasă, dintr-un orășel de provincie. Piesa avea cinci acte. 
Rolul ei consta doar în câteva replici, cam câte una în fiecare 
act, dar de la primul sunet de gong și până la ultima cădere a 
cortinei trebuia să fie permanent în scenă. Cum acţiunea se 
desfășura în plină vară, pe malul mării, costumaţia era destul de 
sumară. După spectacol, când s-a reîntors la hotel, a leșinat. 
Colega ei de cameră a plecat imediat în căutarea unui medic. 
Din întâmplare mă aflam în holul hotelului. În acea zi luasem 
parte la o consfătuire cu cadrele medicale din localitate. Tocmai 
mă pregăteam să plec la gară. Când am auzit despre ce-i vorba, 
am lăsat valizele la portar și am urcat în camera bolnavei. 
Leșinul se datora febrei ridicate, iar diagnosticul nu era greu de 
precizat: pneumonie. După primele intervenţii am chemat 
salvarea și am transportat-o la București. Distanţa nu era mare: 
aproximativ șaptezeci de kilometri. A urmat o săptămână de 
coșmar, o săptămână în care am luptat să o salvez și, în cele din 
urmă, am reușit. Am redat-o vieţii iar după o lungă 
convalescenţă am readus-o și pe scena teatrului... Cred că nu 
trebuie să vă mai spun cât de nebunește mă îndrăgostisem de 
ea; aveam impresia că la rândul meu, sunt iubit. Din nefericire, 
atunci când am cerut-o în căsătorie, mi-am dat seama că Eliza 
avea pentru mine doar un sentiment de recunoștință... In zece 
ani Eliza a ajuns steaua teatrului muzical. Vocea «i, 
temperamentul, frumuseţea au cucerit mii și mii de spectatori. 
Câţi bărbaţi n-au aclamat-o, câţi n-au adorat-o și câţi nu și-au 


dorit-o? Numai că Eliza nu și-a încredinţat inima nimănui. Vi se 
pare ciudat, nu-i așa? Și totuși să știți că aceasta e realitatea. V- 
o spun eu, care am trăit în preajma ei atâţia ani de zile, eu, 
valetul ei devotat, omul care a iubit-o și o va iubi până la 
moarte, deși acum știu că nu mai pot avea niciun fel de 
speranţă... lată de ce o cunosc foarte bine pe Eliza și de ce am 
afirmat adineauri cu atâta convingere că aseară am văzut-o, 
pentru prima oară, tulburată. Dacă șocul pe care l-a suferit i-a 
fost cauzat de bărbatul care a sunat la ora opt? Căutaţi-l, găsiți- 
|, tovarășe locotenent! S-ar putea să fie singurul în măsură să 
poată descifra enigma nenorocirii Elizei... 

— Dumneavoastră nu aveți nicio bănuială? 

Raspunsul fusese scurt și neașteptat: 

— Nu. 

— Poate știți ceva despre unul dintre bărbaţii care s-au aflat 
mai des în apropierea actriţei. De exemplu, pictorul Remus 
Aliman... 

— Văd că sunteţi bine informat, dar vă înșelați. 

— Sunteţi sigur? 

— Da. Eliza l-a respins, e adevărat. Eu însumi am venit 
deseori în conflict cu acest individ, cerându-i să înceteze cu 
insistențele lui supărătoare. 

— Atunci bănuielile s-ar putea răsfrânge asupra lui... Poate e 
vorba de o răzbunare... 

— Nicidecum! Aliman o iubește pe Eliza poate tot atât de mult 
cât o iubesc eu. N-ar fi în stare să-i facă nici cel mai mic rău. 

— Un alt bărbat îndrăgostit de actriță nu cunoașteţi? 

— Nu cunosc decât pe pictor și nu cred să mă înșel. 

— Dar despre Catrina Dornescu ce părere aveţi? 

— l-a fost de un real folos Elizei. Cu mulți ani în urmă, Catrina 
era o mare actriţă de revistă... 

— Aseară doamna Catrina se afla la nepoata ei? 

— Nu cred. Duminica, după câte știu, nu se întâlneau 
niciodată. 

— Vă mulțumesc, tovarășe doctor, pentru tot ce mi-aţi 
povestit. 

Locotenentul se ridică de pe fotoliu. 

— De fapt au fost mai mult niște destăinuiri intime. Mi-aș 
permite să vă întreb și eu ceva? 

— Poftiţi! 


— O pot vizita pe Eliza la spital, unde probabil că se află 
acum? 

— Deocamdată nu. Poate mai târziu. Am să vă înștiinţez. 

În pragul ușii locotenentul se întoarse către doctor. 

— Am uitat să vă întreb dacă aveţi și dumneavoastră o cheie 
de la apartamentul Elizei Dornescu? 

Doctorul surâse cu amărăciune. 

— Da. Dacă doriţi, v-o pot pune la dispoziţie. 

— Nu. Puteţi s-o păstraţi. 

Plecând de la policlinică, locotenentul Davidescu se hotărî să-l 
caute pe pictorul scenograf Remus Aliman. În drum spre teatru 
intră în prima cabină telefonică, pentru a lua legătura cu 
căpitanul Roșca. 

x 

Anca Rodan se reîntoarse la masa lui Mareş exact în clipa 
când inginerul Munteanu își făcu apariţia pe ușă, îndreptându-se 
spre garderobă. Urma să treacă iar pe lângă masa unde se aflau 
locotenentul și laboranta. 

— Domnule inginer! 

Mareș se ridică de la masă, ieșindu-i în întâmpinare. 

— Sper că o să-mi faceţi plăcerea ca, împreună cu doamna 
Rodan, să fiţi în această după-amiază invitatul meu. 

George Munteanu ezită să răspundă, oarecum încurcat de 
propunere. Intervenţia Ancăi îl salvă însă. 

— Tocmai aveam de gând să vă fac și eu o propunere 
asemănătoare, spuse ea. Dacă nu aveți nimic împotrivă, aș dori 
să facem o plimbare cu mașina. Ce părere aveţi? 

— Pe vremea asta? bombăni înciudat inginerul. Și apoi nu uita 
că avem de lucru! 

— În orice caz, în după-amiaza și seara asta, nu. Cel puţin așa 
e obiceiul. 

— Ştii prea bine că avem de isprăvit experienţele. Dacă va fi 
nevoie vom sta și noaptea! 

— Bine, se ambiţionă laboranta, dar în noaptea asta, nu! 
Vreau să sărbătoresc revederea cu Toni Mareș. 

— Îmi pare foarte rău, dar nu vă pot însoţi, domnule Mareș. 
Dacă doriţi, peste trei zile sunteţi invitatul meu... 

— Sau dumneavoastră al meu! îi răspunse locotenentul 
nemulțumit că refuzul inginerului îi dejucase planurile. 

— Așa îl știu, încăpățânat, murmură Anca Rodan cu ciudă, 


privind în urma inginerului, care se îndrepta grăbit spre 
garderobă. Vezi, Toni, cât sunt de singură? Nici cel puţin nu s-a 
scuzat faţă de mine! Dacă și omul acesta, alături de care lucrez 
zi de zi, îmi refuză o bucurie, ce să mai spun de alţii? 

— Bucuria nu ţi-o pot refuza însă eu! se grăbi Mareş să 
intervină. Prin urmare, o să-mi faci plăcerea să ne plimbăm cu 
mașina, nu-i așa? 

— Eşti drăguţ ca întotdeauna. Dar acum, crede-mă, nu mai 
am niciun chef. 

— Oricum, te conduc acasă. 

Când ajunseră în stradă, mașina inginerului Munteanu demara 
cu viteză spre centrul orașului. 

x 

Oricâtă răbdare ar fi avut căpitanul Roşca, aşteptarea 
începuse să-i apară fără rost, chinuitoare. Ideea de a reconstitui 
o zi din viața actriței îi lăsase la început impresia unei soluţii 
care ar fi putut să aducă roade neașteptate, dar acum, după ce 
trecuseră destule ore și nu se întâmplase nimic deosebit, îi 
părea rău că nu acţionase după metodele obișnuite. 

Poate că apelurile telefonice semnificau ceva, dar până acum 
nu putuse desluși nimic. Locotenentul Davidescu telefonase, 
comunicându-i că o pierduse din vedere pe Catrina Dornescu. 
Asta îl întunecase și mai mult pe Roșca, deși colaboratorul său 
sustinea că se afla pe alte urme promițătoare. 

Nici de la spital nu avea vești satisfăcătoare. Doctorul Antoniu 
îl anunţase că starea actriței se înrăutăţise, iar consultul 
celorlalți medici dăduse rezultate contradictorii. Nu se stabilise 
încă un diagnostic precis și în consecință nu se putea aplica un 
tratament corespunzător. 

Toate aceste lucruri le raportase maiorului Tomescu. Apoi îi 
ceruse telefonic permisiunea să continue cercetările. incepuse 
să studieze din nou, de astă dată cu mai multă atenție, 
apartamentul. Deodată Roșca se opri brusc. | se păruse sau 
cineva sunase cu adevărat la intrare? Ascultă încordat, 
apropiindu-se încet de ușă. Soneria se auzi din nou. 

„Într-adevăr, nu m-am înșelat! își spuse Roșca. Dar cine să 
fie? Oare s-a reîntors Catrina?” 

În sfârșit, deschise ușa. La vederea lui, un bărbat tânăr surâse 
încurcat, mimând o reală surpriză. 

— Mă scuzaţi! Cred că am greșit apartamentul! se scuză 


tânărul, încercând să bată în retragere. 

— Un moment! rosti Roșca, oprindu-l printr-un gest. Pe cine 
căutaţi? 

Căpitanul îl examină cu multă atenţie. La rândul lui, Daleș îl 
privea curios pe Roșca, neștiind cine putea să fie și ce căuta în 
apartamentul Elizei. Intrucât Daleș continua să tacă, Roșca își 
pierdu răbdarea și i se adresă din nou, de data asta pe un ton 
ceva mai răstit: 

— V-am întrebat pe cine căutaţi? 

— Credeam... credeam că... In sfârșit, îmi dau seama că am 
greșit, îngăimă Daleș și plecă repede. 

Căpitanul Roșca fu surprins de plecarea neașteptată a 
tânărului, care cobori val-vârtej scările. 

Pe Vicenţiu Daleș îl cuprinsese deodată o spaimă vecină cu 
nebunia. O mașină se opri chiar în dreptul lui. La început nu-i 
veni să-și creadă ochilor. La volanul elegantei limuzine se afla 
omul pe care s-ar fi așteptat cel mai puţin să-l întâlnească într-o 
asemenea împrejurare: inginerul George Munteanu. Nu era însă 
momentul potrivit și nici timpul să-și mai pună întrebări, de 
aceea se repezi către mașină. Recunoscându-l, inginerul îi 
deschise portiera. Il privi uimit, neînţelegând starea de 
surescitare a colaboratorului său. 

— Vă rog, nu opriţi motorul, porniţi cât mai repede, tovarășe 
inginer! îl imploră Daleș. 

Fără să-l întrebe nimic, inginerul, ambreie și mașina demară 
imediat. Căpitanul Roșca ajunse în stradă cu câteva momente 
mai târziu. 

— Să trăiţi, tovarășe căpitan, auzi o voce în semiîntunericul 
străzii. 

Când se apropie îl recunoscu imediat pe locotenentul Anton 
Mareș. 

x 

Recapitulând rapoartele prezentate de subalterni, colonelul 
Adrian Manea încerca să sintetizeze concluziile. Așadar, cazul 
Eliza Dornescu se interferase cu cazul de spionaj de la institut... 
Desigur, lucrurile nu erau încă tocmai clare, dar fire evidente 
duceau la această concluzie. Echipa maiorului Tomescu 
acționase simultan pe trei planuri, izbutind să tragă primele 
jaloane în terenul atât de încâlcit și lipsit de date concrete. 
Aprinse o ţigară și răsfoi, pe îndelete, însemnările subalternilor. 


Mai întâi parcurse raportul maiorului Tomescu asupra inginerului 
Munteanu: „E un om cu acţiuni precise, calculate. Totuși la 
restaurant a avut o stare de neliniște. Poate că acest lucru se 
datora unei situaţii neprevăzute, contrară așteptărilor lui. Când 
a luat masa a stat izolat, frământat, fumând aproape ţigară de 
la țigară. Continuând urmărirea, am constatat cu surprindere că 
George Munteanu se îndrepta cu mașina spre zona în care 
acţiona locotenentul Mareș. Acesta îmi raportase prin radio că, 
de la serviciu, inginerul Vicenţiu Daleș nu pornise spre casă. 
Oare cei doi ingineri aveau stabilită o întâlnire? Aparent 
bănuielile mele s-au adeverit. Munteanu a oprit mașina în fața 
blocului unde se află chiar locuinţa actriței Eliza Dornescu. Au 
trecut vreo cinci minute de așteptare încordată. Locotenentul 
Mareș întrerupsese legătura, iar Munteanu nu schiţa niciun gest. 
Stătea la volanul mașinii și fuma nervos o ţigară. Deodată l-am 
zărit pe inginerul Daleș ieșind în fugă din bloc. Era agitat, 
surescitat și privea cu disperare în toate părţile. A intrat repede 
în mașina lui Munteanu. Au dispărut împreună în cea mai mare 
viteză. Am ordonat continuarea urmăririi celor doi, în vreme ce 
eu i-am întâlnit pe căpitanul Roșca și pe locotenentul Mareș.” 
Colonelul Manea sorbi o înghiţitură din cafeaua rece. Reciti 
notițele. Plecase de la descoperirea și lichidarea rapidă a celor 
care divulgaseră unor agenţi de peste graniţă formulele secrete 
experimentate, de inginerul Munteanu și colaboratorii săi. Și iată 
că, deodată, prin Daleș și Munteanu, firele acţiunii se întâlniseră 
într-un anumit punct cu „cazul Eliza Dornescu”. Era posibil să 
existe o legătură între „cazul Eliza Dornescu” și „dosarul cu 
noua formulă privind procesele electrice în materia vitroasă”. 
Dar care-s firele ce leagă experimentele inginerilor Munteanu și 
Daleș de situaţia actriței? Cercul suspecţilor se lărgea, deoarece 
acum, în afara celor ce experimentau noua formulă chimică, cu 
evidente aplicaţii practice în economie, se adăugau Eliza și 
Catrina Dornescu, Remus Aliman și Radu Bănescu. Cercetările 
duceau la concluzia că Eliza Dornescu suferise un șoc psihologic, 
un traumatism psihic. „Dar cine anume i-l provocase și în ce 
scop?” lată întrebarea la care nu se putea da încă un răspuns 
categoric! Dacă era vorba de un atentat generat de gelozie, 
bănuielile se puteau îndrepta către pictorul Aliman, doctorul 
Bănescu și inginerul Daleș. Doar ultimul dintre ei fusese surprins 
la ușa apartamentului Elizei Dornescu. Acesta nu numai că 


devenea  suspectul principal al dramei petrecute în 
apartamentul actriței, dar și puntea de legătură între un caz și 
celălalt. 

Presupunând deci că Daleș procurase, treptat, agenţilor 
străini unele faze ale lucrării speciale de la institut, se putea 
explica și pentru ce anume a atentat la viața actriţei: teama de 
a nu fi divulgat organelor de securitate de către aceasta. Nu se 
știa însă în ce măsură era implicata Eliza Dornescu în acţiunea 
de spionaj. 

Colonelul Adrian Manea se adânci în gânduri, căutând soluţii 
și căi de rezolvare. Din când în când privea pe fereastră, 
încercând să străbată noaptea întunecată de noiembrie. 


_ Capitolul II 
Incă 24 de ore 


A doua zi, dimineaţă, maiorul Dan Tomescu se trezi mai 
devreme ca de obicei. Se gândi imediat la faptul că numărul 
bănuiţilor se mărise. Oricare din cei trei specialiști de la institut 
putea fi în legătură cu unul din cei implicaţi în „cazul Eliza 
Dornescu”. Sau numai Daleș. Sau poate niciunul... Din păcate, 
Eliza era paralizată, în stare de amnezie și de la ea nu se putea 
afla nimic. Apelase deja la un medic specialist, pe care îl și 
pusese în legătură cu doctorul Antoniu, pentru a afla dacă 
starea actriţei era determinată de vreun drog. 

Lăsase un om de pază în apartamentul Elizei Dornescu peste 
noapte, deși era aproape sigur că nimeni nu-l va mai vizita. | se 
raportase că nu se întâmplase nimic deosebit. 

li telefonă lui Davidescu și acesta îi confirmă că pictorul 
Aliman - care dispăruse de la atelier mai înainte ca locotenentul 
să-i ia interogatoriul - n-a mai apărut. Soţia pictorului declarase 
că acesta nu se întorsese noaptea trecută acasă și nici nu 
dăduse vreun semn de viaţă. Adăugase că era pentru prima 
oară când se întâmpla așa ceva. 

Ajungând la birou, maiorul Tomescu înţelese că toată noaptea 
colonelul Manea nu se clintise de acolo: faimoasa sa scrumieră 
era plină cu resturile a trei pachete de ţigări. 

Afișând un surâs care încerca zadarnic să acopere oboseala, 
colonelul îi întinse niște foi de hârtie, pe care se aflau scrise 
părerile sale. Apoi, tot surâzător, îl rugă să verifice ipotezele pe 


care le-a formulat, bineînţeles, dacă era de acord cu ele. 

La puţin timp după aceasta, maiorul Tomescu își chemă 
subalternii și stabili un plan de acţiune, respectând întocmai 
indicaţiile colonelului. 

x 

„Ce s-a întâmplat cu Lia?” Întrebarea răscolea cu insistență 
gândurile, din ce în ce mai alarmate și mai confuze, ale 
inginerului Daleș. Aproape că nu mai putea să continue 
cercetările, deși știa bine că lucrarea trebuia să fie isprăvită în 
cel mai scurt timp. Gânduri și întrebări fără răspuns, care vin și 
pleacă, și iar revin, ca apa ce se răsucește neputincioasă, veșnic 
strâmtorată de stânci, în vârtej! 

li revin în minte bărbatul necunoscut din apartamentul Liei, 
fuga lui disperată, pe scări, întâlnirea neașteptată - ca într-un 
film bine regizat - cu inginerul Munteanu, care l-a ajutat să 
scape de toate întrebările ce-i măcinau întreaga ființă. Apoi, 
goana mașinii prin noapte, pe asfaltul umed și alunecos. Ce l-a 
determinat pe inginerul Munteanu să facă acest gest? O fi vrut 
să-l îndepărteze, cât mai mult și mai repede, de locul nefericirii 
sale, să-i potolească spaima zugrăvită pe chip? Într-un târziu 
inginerul Munteanu oprise mașina, răsuflase greu și în liniștea 
nefirească nu se mai auzise o vreme decât zumzetul 
ștergătoarelor de pe parbriz. Ajunsese acasă la Daleș. În semn 
de recunoștință și înțelegere, și-au strâns mâinile, fără cuvinte, 
fără niciun fel de explicații. 

A deschis încet ușa de la intrare. Peste tot, lumină. Și 
căldură... Maria, soţia lui, citea o carte. Răsuflase ușurat. Dar 
noaptea gândurile negre i-au împânzit visele și spaima i-a 
tulburat liniștea. Și până în zori l-a tulburat aceeași întrebare 
obsedantă, fără răspuns: „Ce s-a întâmplat cu Lia?” 

x 

— Cine e această Catrina Dornescu? Ce știm despre ea? îl 
întrebă Dan Tomescu pe locotenentul Mareș. 

— Nu cunoaștem prea multe, tovarășe maior. Vreţi să o 
chemăm și să-i luăm un nou interogatoriu? 

— Nu. Mai întâi mă interesează cât mai multe amănunte din 
viaţa ei. De aceasta te vei ocupa tu. Sper să aflăm lucruri 
interesante. O să te duci la Biblioteca Academiei imediat. 

— La Biblioteca Academiei? 

— Da. Vei răsfoi colecțiile vechi de ziare din vremea când 


Catrina Dornescu era steaua teatrului de revistă. 

— Nu prea văd legătura cu ceea ce urmărim noi... 

— Mareş, e un fir aproape invizibil, știu, dar dacă vom 
cunoaște biografia Catrinei, s-ar putea ca acest fir să capete 
consistenţă. 

— Am înțeles, tovarășe maior. Să știți, adăugă surâzător 
Mareș, dacă din toată povestea asta iese un volum reușit, mă 
duc cu el la editură să-l public. 

— Bine! Poate n-o să uiţi și o să-mi dai și mie o carte cu 
autograf. Și acum, la treabă! In ceea ce mă privește, doresc să 
refac itinerarul locotenentului Davidescu din dimineaţa trecută. 
La amiază ne revedem cu toţii. Deocamdată, Munteanu, Daleș și 
Anca Rodan lucrează în incinta institutului și, dacă vreunuia din 
ei i se face chef de plimbare, am avut grijă să le asigur 
însoțitori... 

x 

Dan Tomescu opri mașina în apropierea teatrului muzical și 
intră în barul lacto-vegetarian. 

— Bună dimineața! Văd că nu prea aveţi mușterii la ora asta! 
se adresă el individului care moţăia după tejghea, dar acesta 
nu-i răspunse decât cu un mormăit nedeslușit. Ce gustare aţi 
putea să-mi pregătiţi? continuă Tomescu, fără să se 
sinchisească de faptul că individul, ignorând cele mai 
elementare reguli comerciale, nu se grăbea să-și servească 
clientul. 

— Încă n-am primit marfa, se hotărî acesta să-i explice. 

— Așa? Așa carevasăzică? lungi intenţionat cuvintele maiorul, 
căutând să cuprindă cu privirea cât mai mult spaţiu din local. 

„Aici a dispărut într-un chip misterios Catrina. Oare nu s-a 
înșelat locotenentul Davidescu?” 

Din câte își putea da seama, localul nu oferea posibilitatea 
unei ascunzători. De altfel, Davidescu menţionase în însemnările 
sale că a cercetat peste tot, chiar și încăperea strâmtă din 
spatele tejghelei, ascunsă de o draperie, și că nu găsise acolo 
decât niște lăzi metalice de ambalaj. Altă ieșire nu mai exista. 

„Așadar, Catrina Dornescu trece prin zid!” își spuse maiorul. 

ÎI salută pe responsabil și ieși în stradă. Clădirea vecină era a 
teatrului muzical. Privind cu atenţie, maiorul își dădu seama că 
ceva tot îi scăpase din vedere lui Davidescu. intre cele două 
clădiri, ascunsă după o colonadă enormă, se afla o intrare 


discretă, pe care o descopereai numai la o examinare atentă. 

Maiorul împinse ușa masivă, cu resort metalic, și se trezi în 
fața unor trepte de marmoră acoperite în întregime cu un covor 
albastru, pufos, care estompa de minune orice zgomot. 

Cobori scara în spirală și ajunse pe un palier. În dreapta se 
afla o mică garderobă, iar în faţă, o ușă de stejar. Incercă să o 
deschidă, însă fără succes. Pe ușă se afla prinsă o firmă din 
placaj lustruit, pe care cineva zugrăvise o dansatoare și scrisese 
alături, cu litere de-o șchioapă, „Intim-bar - deschis de la orele 
20 la 2.” 

„Deci e posibil ca aici să se fi ascuns Catrina Dornescu în 
cazul când a văzut că e urmărită.” „In orice caz, își răspunse 
Dan Tomescu, voi vizita și eu acest local, care, după firmă și 
după intrarea discretă promite să fie nu numai intim, dar și 
interesant... Acum următorul drum am să-l fac la teatru. 

Cu un simplu salut maiorul Tomescu trecu mai departe, către 
birourile administraţiei, spre stupefacția portarului, obișnuit să-și 
vămuliască clienții. 

Directorul teatrului, un bun amic de-al său, îl invită să ia loc 
și-i oferi o ţigară. Părea foarte dispus să stea de vorbă, dar 
pentru maiorul Tomescu timpul era preţios. Așa că - încercând 
să stăvilească dorinţa directorului - îi explică scopul vizitei sale, 
rugându-l să păstreze o discreţie desăvârșită asupra celor 
discutate. 

Directorul nu știa însă nimic din ceea ce i se întâmplase 
actriței. Așadar, altcineva se interesase în ajun la telefon, în 
convorbirea cu Roșca, despre actrița Lia Dorna. In orice caz, un 
om dinafara teatrului, deoarece aici se știa că actriţa își luase un 
concediu medical. 

— Sâmbătă dimineaţa, când se repeta noul spectacol, Lia 
Dorna a venit la mine în birou și mi-a spus că nu se simte bine. 
Cum premiera urmează să aibă loc mâine seară, am preferat să 
suspend ultimele pregătiri și s-o trimit la medic. La prânz s-a 
întors cu un certificat medical prin care i se interzicea orice 
activitate timp de trei zile, adică duminică, luni și marți. De abia 
mâine ar urma să se prezinte la teatru. Și acum îmi spui că Lia e 
paralizată... Ce mă fac, dragul meu? Gândește-te că biletele 
pentru premieră și pe următoarele șase zile, sunt vândute până 
la ultimul loc. În definitiv, nu înţeleg ce legătură poate să aibă 
accidentul Liei Dorna cu tine? 


— Asta nu te interesează deocamdată... 

— Să știi că Lia e o femeie cinstită, pe care n-o cred capabilă 
de vreo mârșăvie. 

— In orice caz e mai bine să nu te grăbești să pui mâna în foc, 
pentru că sunt oameni pe care nu-i cunoaștem niciodată. Tu o 
judeci din punct de vedere profesional, ca actriță, și nu mă 
îndoiesc de capacitatea ei. Dar în rest ce știi despre Eliza 
Dornescu? 

Maiorul Dan Tomescu își părăsi grăbit prietenul, nemulţumit 
de puţinele lucruri pe care le aflase. Se întoarse la birou, unde 
aștepta rezultatul analizelor efectuate de către specialistul 
trimis să se consulte cu doctorul Antoniu. 

Intr-un raport scurt, acesta îi comunica faptul că reușise să 
descopere ce anume a determinat starea specială a actriţei. 
Maiorul citi și reciti raportul cu înfrigurare, dar și cu mulțumire, 
deoarece bănuielile lui se confirmau. 

„Analizând amănunţit - scria specialistul -, am constatat pe 
lângă urma de cafea și o cantitate infimă dintr-o otravă foarte 
puternică, de provenienţă străină, al cărui efect constă în 
amnezie și paralizie totală, vreme de trei-patru zile, după care 
se produce decesul. Cu aproximaţie, accidentul - încercarea de 
sinucidere sau crima, pentru că eu nu pot defini ceea ce s-a 
întâmplat - s-a petrecut alaltăieri, duminică, între orele opt și 
douăsprezece noaptea, după cum a precizat și doctorul Antoniu. 

Antidotul nu îl avem în ţară, dar într-un timp relativ scurt ne 
va Sosi și sper că vom putea interveni la vreme pentru salvarea 
vieţii victimei.” 

Acum maiorul respiră mai ușurat. 

Plecă spre policlinică și procedă exact ca locotenentul 
Davidescu, adică așteptă la rând, ca orice pacient. Când intră în 
cabinet constată cu surprindere că înfățișarea doctorului nu mai 
corespundea descrierii locotenentului Davidescu; parcă 
îmbătrânise peste noapte. „Oare o iubește atât de mult pe 
Eliza? se întrebă maiorul, în vreme ce-l studia cu atenţie. Pare 
foarte afectat de când a aflat despre starea gravă a actriței.” 

— Tovarășe doctor, o să mă iertaţi pentru că vă întrerup din 
activitatea dumneavoastră. 

Doctorul avea o înfățișare obosită. ÎI privi trist. 

— Aţi venit tot pentru povestea aceea? 

— Da. 


— Am declarat tot ceea ce știu. 

— Sunt convins. Cred în sinceritatea dumneavoastră, dar 
poate vă mai amintiţi unele amănunte care ne-ar fi extrem de 
folositoare. E posibil ca din momentul când aţi aflat neplăcuta 
veste și până acum să fi reflectat asupra unor situaţii peste care 
atunci, în momentele de durere ce v-au cuprins, aţi trecut sau 
pur și simplu le-aţi uitat. 

— Când știu că viaţa ei este în pericol, nu mă mai pot gândi la 
nimic altceva. Aș vrea s-o vad. Asta-i tot ce doresc acum. 

— Încă nu e momentul. Dar îndată ce va fi posibil... 

— Pentru ce? Pentru ce nu mă lăsaţi s-o văd? își ieși din fire 
doctorul Bănescu. Vreau s-o văd! Măcar o dată s-o mai văd vie. 

Doctorul rămase tăcut vreme îndelungată, crispat, strângând 
neputincios pumnii, cu ochii închiși, aplecat peste biroul său, ca 
un om sfârșit, pentru care viaţa fără ființa iubită nu mai are 
niciun rost. 

Într-un târziu își reveni, aprinse o ţigară, după ce îi oferise mai 
întâi maiorului. Acesta refuzase politicos și continua să-l 
privească. 

— Vă rog să-mi iertaţi ieșirea de adineauri, dar nu-mi mai pot 
stăpâni nervii. Ce doriţi să mai aflaţi de la mine? 

— Tovarășe doctor, dacă insist, este pentru că vreau să 
descopăr o urmă cât de mică... Lucrurile sunt mult mai 
complicate decât par la prima vedere. Nu mă gândesc la faptul 
că și dumneavoastră aţi putea fi bănuit... 

— Dar cum credeţi că eu, care o iubesc nebunește pe Lia, aș 
fi în stare să-i produc un rău cât de mic?... 

— Aţi recunoscut că duminică între orele șapte și nouă seara 
vă aflaţi în apartamentul Elizei Dornescu, nu-i așa? 

— Întocmai. Acesta-i adevărul adevărat! 

— De asemenea, ați declarat că actriţa era acasă, deoarece în 
acea duminică nu avea spectacol. 

— Lia mi-a spus acest lucru încă de sâmbătă, la prânz. 

— Știaţi că în realitate ea își luase un concediu medical de trei 
zile? 

— Nu mi-a spus. Am observat că nu era în apele ei, dar nu m- 
am gândit că ar putea fi bolnavă. 

— V-aţi dus acasă la ea invitat de actriță? 

— Mai întotdeauna duminica o petreceam împreună. Fie că 
mergeam la prânz la vreun restaurant, fie că o vizitam acasă, în 


orice caz era ziua în care de obicei ne întâlneam. Nu lăsam să 
treacă o duminică fără să ne vedem. 

— S-a întâmplat ceva deosebit în ultima duminică petrecută 
împreună? 

— Știind că Lia e liberă toată ziua, i-am propus să ne plimbăm 
dimineaţa în afara orașului. 

— Aveţi mașină? 

— Da. 

— Și cum a răspuns invitaţiei dumneavoastră? 

— Spre surprinderea mea a refuzat. Nu mi-a dat niciun fel de 
explicaţie... 

— S-a mai întâmplat și altă dată? 

— Nu-mi amintesc. Tocmai de asta am fost surprins. 

— Sunteţi gelos? 

— Mărturisesc că da. Acesta-i adevărul. Există un anume 
Remus Aliman, pictor decorator. De când a cunoscut-o se ţine 
scai după ea, deși e căsătorit. 

— Și actriţa a răspuns acestei pasiuni? 

— Nu. Adică nu cred. Tot ceea ce vă pot spune e că într-o 
bună zi am dat peste pictor în cabina ei. Sunt cam iute la mânie 
și, deși am pretenţia că-s bine crescut, m-am repezit la el, l-am 
luat de guler și l-am dat pe ușă afară. 

— Ce-a spus Eliza? 

— Mi-a reproșat că sunt violent și exagerat de gelos. Trebuie 
însă să mă înțelegeți... 

— Vă înţeleg! Acum aș vrea să vă pun câteva întrebări mai 
delicate. 

— Am să încerc să vă răspund. 

— Mai existau și alţi bărbaţi în viaţa Elizei Dornescu? 

— Nu, tovarășe maior. Categoric nu! Această întrebare mi-a 
pus-o de altfel și tovarășul locotenent. 

— Cunoașteţi un inginer pe nume Daleș? 

— N-am auzit niciodată de el, răspunse doctorul, fără ezitare. 

— Îmi puteţi preciza cum aţi petrecut duminică seara în 
apartamentul Elizei? 

— Bineînţeles. Am discutat despre noi, despre proiectele 
noastre de viitor. Am ascultat muzică la radio. Cam atât... 

— Aţi declarat locotenentului Davidescu că pe la opt un 
bărbat a sunat la ușă. Nu știți cine era? 

— Nu. Dar m-a intrigat faptul că Lia s-a întors în cameră 


foarte tulburată. Cât am stat împreună după aceea a fost 
neliniștită, agitată. Credeam că din cauza oboselii. V-am mai 
spus, nu mă gândeam că ar putea fi bolnavă, n-am știut și nici 
nu mi-am dat seama. 

— Poate că nici nu era... 

— Poate. Cred că vizita acelui bărbat i-a dat un șoc psihic. Se 
plimba prin cameră, fumând ţigară după ţigară. 

— Fuma? 

— Rar. Când era nervoasă sau extenuată de efort. Pretindea 
că ţigara o linişteşte. Avea obiceiul să poarte cu ea o tabacheră 
de argint, dăruită de un admirator. O purta mai mult în chip de 
talisman, știți cum sunt unii actori, un pic superstiţioși. 

— Obișnuia să consume cafea? 

— Da. Destul de des. Eu o rugam să nu mai bea atâta, dar 
avea o adevărată slăbiciune pentru asta. 

— Și dumneavoastră? 

— Normal. Una-două pe zi. 

— În seara aceea aţi băut? 

— Da. După vizita individului acela Lia a preparat două cafele. 

— N-aţi văzut, s-a spart vreo ceașcă?... 

— Nu. Poate după plecarea mea. În orice caz, îmi amintesc 
bine, ceștile de cafea, ca și farfurioarele pentru gustări, au 
rămas pe măsuţa din dormitor, până când am ieșit din 
apartament. 

— Vă mulţumesc, pentru toate amănuntele pe care mi le-aţi 
dat! 

Maiorul Tomescu se înclină ușor și părăsi cabinetul. 

x 

Tânărul înalt, cu părul blond-roșcat, fuma nervos, țigară de la 
țigară, urmărind pe fereastra camerei picăturile de ploaie dese, 
cernute ca prin sită, ce se prelingeau pe pietrișul din fața 
pridvorului, spre grădina înţesată de crizanteme. 

Oare cât va mai sta ascuns aici? Cât va mai tremura până și 
la zgomotul ce-l fac obloanele zgâlțâite de vânt sau la trosnetul 
scândurilor sub greutatea propriilor săi pași? 

A petrecut o zi și o noapte înspăimântătoare în camera asta 
cu miros de levănţică, ce îi pătrunde în nări, în pori, obsedant, 
până la saturație... E nedormit, zgribulit de frig și de teamă. 

Pentru ce a fugit? De ce s-a ascuns aici?... 

N-ar fi trebuit să fugă. Poate că ar fi fost mai bine să se fi dus 


la miliţie, să fi explicat că nu e vinovat, să fi povestit totul... 
Numai că loana, soția lui, ar fi aflat lucruri pe care nu trebuia să 
le știe niciodată. Ar fi făcut în mod sigur o nouă criză, poate 
fatală. loana avea un sindrom astenic depresiv. In ultima vreme 
se simţea tot mai rău. Acum, desigur, intrase în panică... Totuși 
aici era greu să fie găsit. Işi luase o serie de măsuri de 
precauţie. Nu făcuse focul în sobă, ca să nu se vadă fumul ieșind 
din coș. Oricine ar trece prin apropiere ar crede că locuinţa e 
părăsită. De altfel i se spusese că totul nu va dura mai mult de 
trei-patru zile și că apoi se va putea întoarce acasă. Aprinse încă 
o ţigară. A câta pe ziua de azi? Trebuia să fie aproape de 
amiază. Stomacul îl chinuia. În bucătăria de alături erau destule 
provizii, dar simţea că nu se putea atinge de nimic... 

Și ploaia asta măruntă, obsedantă, monotonă, care nu mai 
înceta! 

x 

Soția pictorului Remus Aliman întredeschise uşa, privind 
oarecum speriată către bărbatul înalt și vânjos care îi surâdea 
cu atâta amabilitate. 

— Doamna Aliman? 

— Da, domnule. 

— Sunt maiorul Dan Tomescu. 

— Poftiţi, vă aşteptam! și îl invită să ia loc pe canapeaua din 
hol. 

Locuinţa soților Aliman era intimă și atrăgătoare. Din hol, o 
scară interioară de stejar, ducea către o cameră spațioasă - 
dormitorul și atelierul pictorului. La parter, în dreapta și în 
stânga, un alt dormitor și o sufragerie, despărțită de hol prin 
perdele grele de catifea albastră. Se vedea cât de colo că soții 
Aliman aveau o predilecție pentru această culoare. Pereţii, 
mobila, covoarele, vazele, toate erau albastre. 

— Doriţi o cafea? 

— Nu, mulțumesc, doamnă, sunteți amabila, dar nu 
obișnuiesc la ora aceasta. 

— Știţi, eu v-am chemat... Soţul meu n-a venit astă-noapte 
acasă. Trebuie să mă ajutaţi să-l găsesc. Vă implor! 

— Vă rog să fiţi liniștită. Aveţi încredere în noi. 

Maiorul își dădu seama de starea femeii și nu speră să afle 
mare lucru de la ea. Era agitată și nervoasă; nu-și găsea locul. 
Chipul îi era palid, cu trăsături regulate, dar aspre; părea o 


imagine vie a portretelor zugrăvite de Modigliani. Ochii îi erau 
lipsiți de expresie, cenușii și încercănați. Mâinile lungi, cu degete 
scurte, căutau cu febrilitate să-și facă de lucru; îndepărtau o 
scamă imaginară de pe un fotoliu, mutau o vază dintr-un loc 
într-altul, răsuceau inconștient în jurul gâtului un lănţișor de aur. 
Apoi, alte gesturi febrile, cu același neastâmpăr, și jocul acesta 
absurd se prelungea, fără speranţa de a se sfârși. 

„O să fie cam greu, dacă nu imposibil, să pot discuta cu ea”, 
gândi maiorul. 

— Domnule ofițer, rupse femeia pe neașteptate tăcerea. Unde 
se află soțul meu? Nu cumva s-a sinucis? Sau poate că a fugit? 

Se ridică de pe fotoliu, ignorând în acele momente prezenţa 
maiorului în cameră. 

— Nu trebuia să-mi facă una ca asta! Nu trebuia! scânci ea, 
ca un copil, oprindu-se în fața șemineului din marmură și fier 
forjat, așezat sub scara interioară. 

Deși uneori frazele nu aveau nicio legătură între ele, ea 
continua să vorbească, mărturisindu-și dorinţele și durerile. 

— Sunt tânără! Sunt încă tânără! Mi-a spus că-s frumoasă, că 
am un profil de efigie, grecească. Dar el știa bine că nu suntem 
potriviţi, că nu suntem făcuți unul pentru altul. Și, atunci, de ce? 
De ce m-a adus aici, unde-i totul albastru, atât de albastru? 
Când eram copil, părinţii îmi îndeplineau toate gusturile. Ce 
bine-i să fii copil! Și tânăr. Tinereţii nu i se poate refuza nimic. 
De ce am venit în casa asta albastră? Aici totul mi-e străin și 
vrăjmaș. N-am liniște. El spune că sunt încă frumoasă. Atunci de 
ce-a fugit de mine? Unde s-a ascuns? Sau poate că e bolnav... 
Dar dacă e cu ea? Poate că acum sunt împreună. Oare e atât de 
frumoasă? Și eu am fost tânără, frumoasă. Și încă mai sunt 
tânără. Dar aici totul e albastru, albastru... 

loana Aliman se prăbuși în fața șemineului, plângând în 
hohote înăbușite. Fără îndoială, era bolnavă de nervi. 

Ce putea alege maiorul Tomescu din spovedania unei femei 
care părea să-și fi pierdut raţiunea? Și totuși câteva cuvinte i-au 
reținut atenţia. loana Aliman se plângea de o rivală. O femeie 
mai frumoasă și mai tânără decât ea. Fără îndoială că era vorba 
de Eliza Dornescu. Așadar, soţia pictorului o cunoștea pe actriţă. 
Dar ce anume știa despre ea? 

Se apropie de loana, îi sprijini braţul și o așeză ușor pe 
canapea. 


— Doamnă, liniștiţi-vă! Doriţi un pahar cu apă? 

Femeia deschise ochii. Îl privi lung, mirată, ca și cum abia 
atunci l-ar fi văzut pentru întâia oară. 

— Cine ești dumneata? Cum ai pătruns în casa mea? 

— Sunt maiorul Tomescu. Am venit la chemarea 
dumneavoastră. Vă amintiţi? 

— lertaţi-mă! Doream să-mi aduceţi soțul... 

— Asta e și dorinţa noastră. Aș vrea să ne ajutaţi. 

— Eu? Cum să vă ajut eu? 

— Cine-l cunoaște mai bine pe Remus Aliman decât soția lui? 
Vorbeaţi despre o femeie frumoasă... 

— Am spus eu asta? 

— Da! O cunoașteţi pe Eliza Dornescu? 

— Cum? Și dumitale ţi se pare că e mai frumoasă decât mine? 
se repezi femeia, furioasă. 

— Nu, nu, nu! căută să o liniștească maiorul. 

— Toţi bărbaţii sunteți la fel. Vi se pare că altă femeie e mai 
frumoasă, mai bună și mai deşteaptă decât soțiile voastre... De 
ce îmi amintești de Eliza? Și Remus îmi amintea toată ziua de 
ea! 

— Vreau să aflu unele lucruri în legătură cu Eliza Dornescu. 
Poate vom reuși să descoperim unde se află soţul 
dumneavoastră. 

— Eliza?... Eliza e moartă!... 

Pentru o clipă, maiorul Tomescu rămase stupefiat. 

— Cine v-a spus acest lucru? 

— Cum cine? Chiar soţul meu. 

— Când?! 

— Mi-a telefonat. leri dimineaţă. Mi-a spus: „Ştii loana, ea e 
moartă. De-acum înainte o să te liniștești. Eliza Dornescu nu mai 
există.” 

— De unde cunoștea el acest lucru? 

— Nu știu. 

— Nu v-a spus? 

— Nu. Dar dacă totul e o minciună? Dacă sunt acum 
împreună? 

— E imposibil. 

— De unde știi dumneata? 

— Vă rog să mă credeți pe cuvânt. Mai mult nu vă pot spune, 
dar sunt sigur că Eliza Dornescu și soţul dumneavoastră nu sunt 


împreună. 

— Atunci ce s-a întâmplat cu Remus? De ce n-a venit acasă? 
înțelegeţi, domnule maior, o iubea! Veniţi, veniţi vă rog cu mine 
în camera soțului meu! și loana se repezi pe scara interioară. 

El o urmă imediat. Fără îndoială, Remus Aliman se arăta un 
pictor deosebit de talentat. Pereţii erau acoperiţi în întregime de 
tablouri sau schiţe pentru decoruri de teatru, unele mai 
frumoase ca altele, rod al unei imaginaţii fecunde. Tablourile 
erau pictate cu o paletă coloristică foarte vie și variată, deși, 
bineînţeles, predomina culoarea albastră. 

Ceea ce atrăgea atenţia de la prima vedere era faptul că 
majoritatea tablourilor reprezentau aceeași femeie. Țăranca 
culegând rodul bogat al viței de pe arac, muncitoarea aplecată 
cu dragoste asupra strungului, femeia revoluţionară de la 1848, 
purtând cu mândrie tricolorul în fruntea maselor, zecile de 
portrete, toate, toate erau... Eliza Dornescu. 

— Vedeţi? murmură înfiorată loana. O iubea, o iubește, o va 
iubi întotdeauna. Chiar dacă a murit, ea va trăi mereu. Imi vine 
să dau foc, să ard tot... 

— Nu veți face una ca asta. 

— Aveţi dreptate! La ce bun? Chiar dacă aș preface tablourile 
în scrum și cenușă, ea va rămâne mai departe în inima lui. Și 
inimii nu poţi să-i dai foc... 

Rămaseră amândoi nemișcaţi, fiecare cu gândurile lui. 

— Doamnă... 

Maiorul Tomescu îndrăzni cel dintâi să tulbure tăcerea. O 
strigă ușor, de câteva ori, până ce femeia se hotărî să-i 
răspundă. 

— Ce vreţi să mă mai întrebaţi? V-am spus tot ce știu și mai 
ales tot ce mă doare: Durerea unei femei mult mai în vârstă 
decât bărbatul ei... 

— Doamnă, nici dumneavoastră nu puteţi să vă daţi foc inimii. 
Vă promit că voi face totul pentru a-l găsi pe soțul 
dumneavoastră. 

— Văd că eu nu am reușit să vă ajut cu nimic, cu absolut 
nimic. 

— Vă înșelați. Am aflat un lucru deosebit de preţios. Nici nu vă 
puteţi imagina cât de mult valorează acest lucru pentru mine. 

x 


— Tovarășe maior, până acum nu s-a întâmplat nimic 


deosebit în sectorul meu! îl întâmpină Davidescu de cum ajunse 
în apartamentul actriței. 

— Nici măcar un telefon? 

— Absolut nimic. Liniște deplină. 

Maiorul se uită la ceas. 

— Ar fi trebuit să sosească. Nu i s-a comunicat ora? 

— Ba da. 

— Ce au raportat oamenii care au urmărit-o? 

— Situaţia e neschimbată. De ieri de la prânz nu s-a mișcat 
din casă. 

Dan Tomescu se opri în fața dulapului cu îmbrăcămintea 
actriţei. Deschise larg ușile și fluieră ușor, în semn de mirare. 

— la privește, Davidescule! Ai numărat, din curiozitate, 
poșetele Elizei Dornescu? 

— Nu! Dar, într-adevăr, sunt cam multe. 

— Ai zice că are o slăbiciune deosebită pentru ele. Uite, îţi 
spun eu câte sunt; douăzeci și patru. 

— Formidabil! exclamă, cu uimire sinceră, Davidescu. Dar 
cum de le-aţi numărat atât de repede? 

— Pe mine nu mă miră numărul poșetelor. Altceva mi se pare 
ciudat! 

— Ce anume? 

— Că nu am găsit, nicăieri, o tabacheră de argint. 

— Mă iertaţi, nu vă înțeleg! 

— O tabacheră de argint, dăruită de un admirator. Am aflat 
asta de la doctorul Bănescu. 

— Eliza Dornescu fuma?!? 

— Uneori. Avea însă o tabacheră pe care o considera drept 
talisman. Nu se despărţea de ea niciodată. Și totuși... 

— Tabachera a dispărut? 

— Exact! Și aș da orice să știu în mâinile cui se află acum... 

Davidescu ar fi dorit să știe de ce îl interesa pe maior atât de 
mult tabachera de argint a Elizei, dar soneria de la intrare le 
întrerupse conversaţia. Locotenentul se grăbi să deschidă ușa. 
Era Catrina Dornescu. 

— Poftiţi, luaţi loc, doamnă! o îmbie maiorul, observând 
uimirea și nehotărârea bătrânei. Vă așteptam, reluă el, după ce 
Catrina se așeza pe un fotoliu. Desigur, sunteți mirată de 
prezenţa mea. Nu mă cunoașteţi și aș putea spune că nici eu nu 
vă cunosc pe dumneavoastră... 


Volubilitatea maiorului Tomescu părea s-o _ indispună pe 
Catrina. Nu scotea niciun cuvânt. Davidescu se retrăsese cu 
discreţie. 

— V-am invitat, doamnă, pentru a vă spune că nepoata 
dumneavoastră este victima unei gelozii din partea unui amic 
de-al ei. N-am avut încotro și a trebuit să vă invit din nou aici. 
Știu că vă e neplăcut să revedeţi locul acesta și să vă reamintiţi 
niște lucruri care v-au îngrozit. Dar, vă repet, sunt obligat. Vom 
încheia un proces-verbal și cu asta am terminat „cazul Eliza 
Dornescu”. 

Catrina se uită nedumerită la maior. 

— Ce vreţi să spuneţi? Ce-i cu Eliza? 

Maiorul Tomescu nu-i răspunse. Se prefăcea că privește pe 
fereastră. 

— Eliza a fost otrăvită. 

— Otrăvită?! De cine? 

— Asta am vrea să știm și noi. Trei oameni pot fi bănuiţi, dacă 
nu cumva vinovatul se ascunde în umbră. Până una-alta, 
împotriva unuia dintre ei avem o probă evidentă: fuga. Dar îl 
vom găsi. 

— Despre cine vorbiţi? 

— Cred că aţi auzit de pictorul Remus Aliman. 

Catrina nu răspunse numaidecât. Pe faţa ei se întipări 
surpriza. 

— Da. Venea câteodată pe aici. 

— Când l-aţi văzut ultima oară? _ 

— O, e destul de multișor de atunci! Dar... II credeți capabil să 
săvârșească o asemenea crimă? Și pentru ce-ar fi făcut-o? 

Maiorul remarcă faptul că bătrâna devenise dintr-o dată mai 
vorbăreaţă. 

— V-am spus: din gelozie. Dumneavoastră aveţi vreo altă 
bănuială? 

— Eu nu cred că e vorba de o crimă. 

— Atunci? 

— Nu știu. Aţi spus că Eliza a fost otrăvită. Dar dacă s-a 
otrăvit? 

— E rândul meu să vă întreb: Pentru ce ar fi făcut-o? O actriţă 
în plină glorie, admirată, tânără, cu un viitor de invidiat... 

— Poate dintr-o deziluzie sentimentală. Deși nu pot să cred că 
ar fi fost capabilă să... Nu, nu! O cunosc prea bine. 


— De furt nu poate fi vorba! 

— Desigur. Nu lipsește nimic din casă. Am declarat și 
domnului căpitan Roșca. 

— Deci obiectele preţioase, banii sunt la locul lor. Poate că 
totuși lipsește ceva... 

— Ce anume? 

— Un obiect la care Eliza Dornescu ţinea foarte mult... 

— Nu înțeleg! Eliza nu avea pasiunea obiectelor. Și, în 
definitiv, dacă aţi stabilit că e vorba de o crimă pasională, nu 
văd de ce trebuia să dispară neapărat ceva din casa asta? 

— Cunoașteţi faptul că nepoata dumneavoastră purta în 
poșetă, permanent, o tabacheră de argint? 

— Da. Era un dar primit de la un admirator de-al ei. 

— Tabachera a dispărut. Nu cumva știți ce s-a întâmplat cu 
ea? 

O clipă, numai o clipă, privirile lor se întâlniră. Răspunsul ei fu 
neașteptat: 

— Tabachera Elizei e la mine. 

Dan Tomescu rămase câteva momente descumpănit. Catrina 
își deschise poșeta neagră, mare, aproape cât o servietă, și 
scoase dinăuntru tabachera, pe care o întinse maiorului. Poftiţi, 
vă rog, să vă serviţi! Sau poate nu fumaţi? 

Își aprinseră amândoi câte o ţigară. Fumul se înălţă alburiu 
către tavan. 

— V-aș ruga să-mi predaţi tabachera, îi ceru maiorul, privind-o 
insistent pe bătrână. 

— Cu plăcere. Dacă vă face trebuinţă... 

— Peste câteva zile v-o restitui. 

Acum Dan Tomescu ar fi dorit să rămână singur. Un gând îi 
trecea prin minte: dorea să revadă paginile primului 
interogatoriu luat de căpitanul Roșca. 

x 

— Copii! Nu mai avem mult și suntem gata! exclamă, 
satisfăcut, inginerul George Munteanu. 

Anca și Vicențiu tresăriră. Preocupați de cercetările pe care le 
efectuau, nu auziseră când inginerul intrase în laborator. 

— lată formula care ne mai lipsea, rosti el, emoționat de 
importanța momentului. Vom isprăvi la timp lucrarea! și flutură 
o hârtie cu zeci sau poate chiar sute de Însemnări. Aproape nu- 
mi vine să cred cât de simplă era formula finală. Nu ne rămâne 


decât să efectuăm probele, dar aș propune să luăm o pauză 
înaintea ultimului asalt. Ce părere aveţi? 

Explozia de bucurie a inginerului Munteanu nu părea să-i 
entuziasmeze prea mult pe colaboratorii săi. 

— Tocmai vroiam să dau un telefon, se scuză Anca. 

Se ridică de pe scaun și părăsi încăperea, cu mersul ei 
caracteristic, demn și mândru. George Munteanu privi în urma 
ei, până ce Anca închise ușa, apoi se întoarse spre asistent, 
care, lăsând lucrul deoparte, își cuprinsese tâmpla între palme; 
părea total absent de la cele ce se petreceau în jurul lui. 

— Dragul meu, iartă-mă că îndrăznesc să-ţi tulbur gândurile. 
Sunt îngrijorat de starea în care te afli. Aseară m-am abținut să- 
ți pun vreo întrebare, deși cred că între noi tăcerile nu-și au 
rostul. Să nu mă iei drept un indiscret, ci numai prietenul care în 
dorinţa de-a te ajuta îţi întinde o mână sinceră și e dispus să te 
asculte și să te sfătuiască. 

Vicenţiu continua să tacă. Îl stima pe George Munteanu, îl 
considera un mare savant, un om de știință capabil să realizeze 
invenţii deosebit de importante, chiar mai importante decât 
noua formulă a proceselor electrice în materie vitroasă. 

Il preţuia și ca prieten. leri seară poate că îl salvase de la un 
dezastru. Dar din momentul acela, al întâlnirii lor neașteptate, îl 
cuprinseseră în mod ciudat unele îndoieli. În definitiv de ce se 
afla George Munteanu în apropierea locuinței Elizei? O 
cunoștea? İl urmărise? Cum de apăruse tocmai atunci? Pentru, 
ce nu-l întrebase absolut nimic? Știa de legătura dintre el și Lia? 
Erau atâtea întrebări cărora nu le putea găsi niciun răspuns, dar 
mai ales îl enerva această coincidenţă bizară. Totul îi apărea 
haotic. Nu reușea să-și ordoneze ideile într-o înlănţuire logică. În 
schimb, instinctiv, simţea un fel de îndepărtare neașteptată faţă 
de George Munteanu. 

Poate de aceea acum, la toate insistenţele acestuia, nu găsise 
puterea să răspundă și se refugiase într-o tăcere absolută. 

x 


— Spune-mi Mareş, întrebă pe neaşteptate maiorul Dan 
Tomescu, după un scurt răgaz, ai mai aflat ce va în legătură cu 
laboranta? 

— Ne-am mai întâlnit o dată, la o cofetărie. Știţi, profit cât mai 
mult de pe urma faptului că am fost colegi de liceu și că ea 
păstrează cele mai bune amintiri despre mine. Chiar îmi caută 


prietenia și, aflându-se într-o stare de depresiune psihică, 
prezența mea o liniștește. Mai mult decât atât: pretinde că 
simte nevoia să-și destăinuiască amaărăciunile unui om care i-a 
dovedit, în trecut, multă înțelegere. 

— Și acel om ești tu? 

— Da. Am aflat astfel, destul de ușor, multe amănunte din 
viaţa intimă a Ancăi Rodan. 

— Sunt fapte care ar putea să ne intereseze? 

— Cred că da. Spre exemplu, laboranta și inginerul Munteanu 
s-au cunoscut astă-vară, la Mamaia. La început relațiile dintre ei 
erau mult mai apropiate decât într-o simplă camaraderie. Pe 
neașteptate, inginerul s-a îndepărtat de Anca, ba chiar a 
dispărut de lângă ea, ca și cum n-ar mai fi locuit amândoi în 
aceeași staţiune, în același hotel... 

— Probabil a apărut o altă femeie... 

— Chiar așa! 

— Nici nu-i greu de presupus. Inginerul, deși e la o vârstă 
destul de înaintată, păstrează o vioiciune și un aer de cuceritor 
simpatic, ușor de remarcat de la prima vedere. Spune-mi, 
cunoști cumva și numele femeii care i-a luat locul Ancăi Rodan? 

— Da! După întoarcerea în București Anca a aflat, nu știu de 
unde, că inginerul Munteanu a fost văzut pe litoral cu o femeie 
frumoasă. Perechea aceasta, atât de interesantă și admirată, 
apărea de dimineaţă și până seara în staţiunea Saturn. Abia 
atunci și-a explicat Anca Rodan dispariţia inginerului din viața ei 
intimă. 

— Bine, dar tot nu mi-ai spus numele femeii... 

Mareș râse, bucurându-se dinainte de efectul pe care-l va 
produce numele ce urma să-l rostească. 

— Poate chiar actriţa Lia Dorna, adică Eliza Dornescu. 

— Eliza Dornescu îl cunoștea pe inginerul George Munteanu? 
murmură Dan Tomescu. 

Se întoarse cu spatele către Mareș, apropiindu-se gânditor de 
fereastră. Intr-un târziu se adresă locotenentului: 

— Aparent sunt patru oameni care ar fi avut un interes 
oarecare - să zicem, gelozia - pentru a o suprima pe actriţă: 
inginerul Munteanu, inginerul Daleș, pictorul Aliman și doctorul 
Bănescu. Ce știm despre fiecare în parte? Inginerul Munteanu: o 
cunoaște la mare, probabil că-i face curte, dar nu mai apare în 
viața actriței la reîntoarcerea în Capitală. Pictorul: e îndrăgostit 


de Eliza. Acest lucru este confirmat de doctor, de Catrina, de 
portarul de la teatru și chiar și de soţia pictorului. Doctorul 
Bănescu este, se pare, cel mai serios pretendent. E burlac, a 
salvat-o de la moarte în urmă cu ani de zile, o iubește cu 
pasiune, dar e și cel mai gelos, cel mai irascibil dintre ei. Despre 
tânărul inginer Vicenţiu Daleș nu știm decât că a apărut în viața 
Elizei Dornescu, dar nu am aflat încă adevăratele lui sentimente 
pentru actriță. Cât despre Eliza, în afara faptului că îi acorda 
multă atenție și prietenie doctorului Bănescu, nu cunoaștem ce 
sentimente nutrea faţă de ceilalţi trei. Acum, dragă Mareș, iată 
și întrebarea: Care dintre cei patru era interesat să atenteze la 
viaţa actriţei? 

— Dacă excludem ipoteza unei crime din gelozie, rămân doar 
doi: inginerii Munteanu și Daleș. 

— Perfect! Să analizăm deci o ipoteză. Să presupunem că 
Eliza Dornescu e agent de spionaj, în vreme ce inginerul 
Munteanu e inventatorul lucrării care-i preocupă pe spioni. Ce 
interes ar avea să-și vândă invenţia prin actriţă? De ce n-ar 
face-o singur, direct? 

— Pentru că în ultimul timp n-a avut ocazia să plece în 
străinătate. 

— În schimb, actriţa a efectuat cel puţin un turneu pe an 
peste hotare. 

— Exact! mai departe putem presupune că la un moment dat 
se ivește o neînțelegere între ei și atunci inginerul caută să o 
lichideze. 

— Nu e rea logica ta, Mareş, dar ce se întâmplă cu restul 
lucrării, cu partea finală a descoperirii? Dacă Eliza Dornescu 
constituia legătura dintre inginer și spionii din afară, dacă ea 
transmitea mesajele, cine o va face acum, tocmai în momentul 
cel mai important, când lucrarea e aproape terminata? 

— Poate că, direct, chiar inginerul. Aflându-se la sfârșitul 
lucrării, nu mai are nevoie de intermediar și îl exclude. 

— Dacă presupunerile tale sunt întemeiate, logic ar fi să-l 
împiedicăm pe inginerul Munteanu să transmită partea finală a 
lucrării și, în consecinţă, agentul dinafară să nu aibă 
posibilitatea să-și execute misiunea. Dar pe baza căror dovezi 
putem face treaba asta? Cine l-a văzut în preajma Elizei 
Dornescu astă-vară la mare? Anca Rodan nu ţi-a divulgat niciun 
nume. Și, chiar dacă o va face, constituie acest fapt o acuzație? 


Desigur că nu! Arestarea inginerului, să zicem, și nu numai a lui, 
ci și a celorlalţi doi colaboratori, o putem face sub un pretext 
oarecare. Dar atunci cine mai termină lucrarea? Riscăm, e 
adevărat, dar - lăsându-i pe toţi bănuiţii să-și vadă de treabă 
mai departe - e aproape imposibil ca adevăratul vinovat să nu 
încerce să-și ducă până la capăt acţiunea. Și de ce nu am 
presupune că există chiar mai mulţi implicaţi? îl uiţi pe Daleș, pe 
Anca Rodan? 

— Bineînţeles că și ei ar putea fi bănuiţi. 

— Din informaţiile culese de locotenentul Davidescu, tânărul 
inginer a cunoscut-o pe actriță înaintea lui Munteanu. Mai mult 
decât atât, astă-vară a fost și el la mare. 

— Împreună cu soţia, nu uitaţi! 

— Asta nu are nicio importanţă. Nu știm dacă au fost înțeleși 
dinainte, dar e posibil și așa ceva. 

— Desigur. 

— Nu e exclusă nici ipoteza că Munteanu și Daleș au lucrat 
împreună! 

— Întâlnirea lor de aseară, în faţa casei Elizei Dornescu, 
confirmă parţial această ipoteză. 

— Da! Există însă o întrebare. Ce căutau amândoi aici? Dacă 
ei sunt autorii tentativei criminale, sau chiar numai unul dintre 
ei, de ce au revenit după săvârșirea infracțiunii? Nu le era teamă 
că vor fi prinși? Oare sunt atât de naivi ca să nu-și închipuie că 
locuinţa va fi supravegheată? 

— Poate căutau ceva. 

— Ce anume? 

— Un corp delict. Chiar dumneavoastră aţi constatat lipsa 
unui obiect. 

— Te referi la tabachera asta? Prezintă ea vreo importanţă 
deosebită? Vezi bine că nu poartă nicio inscripţie, nicio 
monogramă, nici cel mai mic indiciu. Cine i-a dăruit-o actriței? 
De ce se afla la mătușa ei? lată întrebări la care n-am răspuns 
încă. Un lucru ar merita, cred eu, să fie aflat: de ce ţinea actriţa 
la tabachera asta în mod deosebit? 

— Probabil că persoana care i-a dăruit-o îi era foarte 
apropiată. 

— Te referi la doctorul Bănescu? Ce l-ar fi împiedicat să 
declare că el i-a cumpărat-o? 

— Incâlcită afacere! exclamă Mareș. 


Maiorul Tomescu surâse. 

— Cel puţin, tu ai o misiune mai plăcută... Fiindcă veni vorba. 
Ce ai aranjat pentru după-amiază cu Anca Rodan? 

— Cred că iar mă plimbă pe la croitoreasă și prin magazine. 

— Ce-ar fi să-i propui să mergeţi astă-seară la un bar? 

— La bar?! 

— De ce nu? Dansaţi, vă mai destindeţi puţin și... poate că 
întâlniți și ceva lume cunoscută. 

— Am înţeles, tovarășe maior. Mergem și la bar, dar la care 
anume? 

— Îmi place de tine, Mareș, că înţelegi foarte repede despre 
ce e vorba. „Intim-bar” se află chiar în clădirea teatrului muzical. 
Cum merge cu „biografia” Catrinei Dornescu? adăugă el după o 
scurtă tăcere. 

— Până în prânz v-o aduc, tovarășe maior. Sunt sigur că ne va 
clarifica multe lucruri. 

x 

Femeia deschise ușa și privi mirată spre bărbatul din fața ei. 
Nu-l cunoștea. Nu-l mai văzuse niciodată. 

— Sărut mâinile, doamnă. Sunteţi soția pictorului Aliman? 

Ea răspunse doar printr-o ușoară înclinare a capului și un 
suspin făcu să-i tresalte pentru o clipă pieptul. 

— Soţul dumneavoastră e acasă? 

— Nu, domnule. 

Incercă să închidă ușa, dar nu izbuti. Bărbatul își proptise 
piciorul în deschizătură. 

— Ce doriţi? întrebă loana Aliman, înspăimântată. 

— Să stau puţin de vorbă cu dumneavoastră. 

— Nu vă cunosc. Cine sunteţi? 

— Un vechi prieten al lui Remus. Un coleg de liceu. N-aveți 
cum să mă cunoaşteţi. 

— Vă rog să reveniţi când va fi soțul meu acasă. 

Fără să înţeleagă prea bine de ce, simţea că o cuprinsese 
frica. O indispunea bărbatul mătăhălos, cu ochelari fumurii 
acoperindu-i jumătate din față, și mai ales o neliniștise gestul 
lui, prin care o împiedicase să închidă ușa. 

— Nu, doamnă! insistă necunoscutul. Doresc să vă vorbesc. 
Dar nu aici! și o împinse cu un gest hotărât. 

Luată prin surprindere, loana făcu câţiva pași îndărăt, fără să 
opună nici cea mai mică rezistenţă. Necunoscutul răsuci cheia în 


broască, apoi o  strecură într-unul din buzunarele 
impermeabilului cu care era îmbrăcat. 

— Să nu vă fie teamă! Nu vi se va întâmpla nimic. Dar cu o 
condiţie! adăugă el. Vă veţi așeza cuminte pe acest fotoliu. Să 
staţi liniștită! Dacă încercaţi să strigaţi sau să telefonaţi, îmi voi 
schimba atitudinea. 

loana se așeză ca hipnotizată în fotoliu. Simţea că nu poate să 
se opună și, chiar dacă ar fi făcut-o, își dădea seama că ar fi fost 
zadarnic. Individul era puternic și părea decis să-și ducă la 
împlinire, cu orice preţ, ceea ce își propusese. 

— Vă e rău? o întrebă el. 

— Nu! veni răspunsul mecanic. 

— V-am spus totuși să nu vă fie teamă. Am să vă aduc un 
pahar cu apă. 

Străbătu holul, admirând mobilierul. 

— Unde e baia? 

— Acolo! 

loana ridicase braţul, fără vlagă, indicând necunoscutului ușa 
care dădea spre baie. In treacăt, acesta luă un pahar de pe o 
măsuță și dispăru în baie, lăsând ușa întredeschisă. Il auzi cum 
deschide robinetul. Pentru câteva momente era deci singură. 
Privi cu desperare în jurul ei. Telefonul se afla la câţiva pași, dar 
nu reușea să se ridice. Parcă îi turnase cineva plumb în picioare. 
Necunoscutul se întoarse în cameră. Se opri în fața ei și îi întinse 
paharul. loana încercă să-i vorbească, să-i spună ceva, dar nu 
reuși. Simţea cum îi zvâcnește cu putere inima. Deodată ceva, 
ca un vârtej, îi răscoli fulgerător mintea. O ameţeală 
tulburătoare. | se părea că necunoscutul se îndepărtează de ea, 
din ce în ce mai mult și mai repede, până ce se transformă într- 
un punct mic, cât flacăra unei brichete. Apoi luminita aceea 
dispăru brusc; o învălui o negură cumplită, înspăimântătoare, 
sumbră. 

loana Aliman întinse mâinile în gol, câteva clipe, apoi se lăsă 
moale, fără viață, pe speteaza fotoliului, cu bărbia proptită în 
piept. Leșinase. 

Necunoscutul înjură zdravăn. La așa ceva nu se așteptase. Se 
aplecă și îi pălmui obrajii. loana nu se trezi. Bărbatul părea 
furios și mai ales încurcat. Își dădea seama că femeia nu era 
decât leșinată, dar nu-i convenea situaţia. Mai încercă de câteva 
ori și nu se potoli decât atunci când loana deschise ochii. 


— Ce s-a întâmplat? murmură ea, încercând să-și aducă 
aminte cine era bărbatul care îi oferea un pahar cu apă. 

Nu apucă să-și răspundă la întrebările ce o chinuiau. Bău, 
inconștientă, câteva înghiţituri. Necunoscutul o ajută să se 
ridice. Făcu câţiva pași prin cameră. Simţea că-și revine. Totuși 
un fior îi străbătu corpul. Apoi, încă unul. Frisoanele se înmulțiră. 
Se sprijini de măsuţa telefonului. Ridică involuntar receptorul, 
căutând să-și amintească numărul de telefon al miliției. Auzi în 
receptor tonul, dar nu mai izbuti să formeze numărul dorit. Se 
prăbuși brusc pe parchet, târând după ea, în cădere, telefonul. 

Necunoscutul își scoase tacticos ochelarii fumurii, pe care îi 
vâri în buzunar, alături de cheia de la intrare, și își puse în mâini 
o pereche de mănuși subțiri. Se apucă de treabă, cu 
repeziciune, fără să mai arunce vreo privire spre femeia care 
zăcea pe parchet. 

x 

— Cred că am făcut o treabă bună, izbucni Mareş, surâzător, 
când intră în biroul maiorului. Noroc că știu să stenografiez, 
adăugă el și răspândi pe masă câteva zeci de foi de hârtie. 

— Într-adevăr, te-ai ţinut de cuvânt. Am impresia că ai reușit 
să scrii romanul pe care mi l-ai promis. 

Maiorul Tomescu răsfoi cu mult interes însemnările, apoi rosti: 

— Cred că e momentul să ascultăm biografia Catrinei 
Dornescu. Așadar, Mareș, te ascultăm! 

li invită pe căpitanul Roșca și pe locotenentul Davidescu să ia 
loc pe scaune. 

— Cu aproape patruzeci de ani în urmă, fotografia Catrinei 
Dornescu apăruse pe neașteptate în ziare - începu Mareș 
lectura însemnărilor sale. Cronicarii teatrali se întreceau în a 
prezice tinerei actriţe o carieră promițătoare. Dar, spre 
surprinderea tuturor, Catrina refuzase contractele deosebit de 
avantajoase în ţară, atrasă de faima teatrului liric din Viena. 
Intr-o frumoasă seară de mai avusese loc premiera spectacolului 
muzical care avea în fruntea distribuţiei pe Katy Dorn. Fusese 
ceva nemaipomenit.  Vienezii o aplaudaseră la sfârșitul 
spectacolului minute în șir. Ovaţiile nu mai conteneau. Pe 
firmamentul teatrului de revistă apăruse o nouă stea 
strălucitoare: Katy Dorn. Ziarele bucureștene menţionaseră și 
ele, la loc de cinste, evenimentul. Doar Katy Dorn nu era alta 
decât Catrina Dornescu, fiica plaiurilor dâmbovițene. Câteva 


turnee în alte părți ale lumii îi măriseră faima, îi adăugaseră noi 
lauri la cununa de aur a gloriei. Revenise la Viena după alte 
succese tot atât de răsunătoare. Apoi o nouă știre împânzi 
ziarele: Katy Dorn urma să se mărite cu un român. Un tânăr 
student sărac, al cărui nume era păstrat de actriță în cel mai 
desăvârșit secret. Toate stăruinţele ziariştilor pentru a descoperi 
cine era fericitul fuseseră zadarnice. Nu numai numele, dar și 
persoana tânărului erau învăluite în mister. Poate că până la 
urmă ziariștii ar fi dezlegat, cu iscusinţa lor profesională, taina 
aceasta, care interesa lumea, atât de avidă după noutăți 
senzaţionale, dacă o altă știre, sinistră, nu și-ar fi făcut loc în 
coloanele ziarelor: trupele fasciste invadaseră Austria. Nori negri 
acopereau cerut Europei. Căsătoria lui Katy Dorn nu mai 
interesa pe nimeni. Vreme îndelungată ziarele nu mai scriseseră 
niciun rând despre actriţă. 

Locotenentul Mareş făcuse un rezumat ușor romanţat al 
însemnărilor sale, așa cum îi plăcea de altfel întotdeauna să-și 
prezinte rapoartele. Maiorul Tomescu și ceilalți ofiţeri îi 
urmăriseră cu interes povestirea. Desigur, nu-i fusese ușor să se 
descurce în maldărul de ziare al bibliotecii. Totuși o făcuse cu 
pricepere și entuziasm. Acum însă urma finalul, pe care 
totdeauna, conform unui vechi obicei, Mareș îl lăsa în 
„Suspense”. Odată îndeplinit și acest „ritual”, locotenentul 
continuă relatarea: 

— Răsfoisem ziar după ziar, dar nimic! Între 1938 și 1944, 
Catrina-Katy dispăruse din viața teatrală, ca și cum abandonase 
scena pentru totdeauna. Într-un săptămânal de critică teatrală și 
cinematografică, care apăruse doar în vreo cinci numere, se 
publicase o notiţă a unui reporter oarecare. Am să v-o reproduc 
exact: 

„Joi seara, aflându-mă la «Melody-Garden», am fost martorul 
unei surprize, care a încântat pe toţi cei prezenţi. La un moment 
dat, patronul acestui binecunoscut și apreciat local de distracții 
al lumii mondene bucureștene ne-a atras atenţia că la una 
dintre mese se află o celebră vedetă a teatrului muzical din anii 
premergători războiului: Katy Dorn. Vă imaginaţi efectul 
cuvintelor sale! Majoritatea celor de faţă auziseră despre 
această strălucită ambasadoare a teatrului românesc, dar poate 
că nu o văzuseră niciodată, întrucât cariera de aur a actriței se 
desfășurase exclusiv în străinătate. 


La solicitările insistente ale publicului, Katy Dorn, 
acompaniată de orchestră, a cântat două din melodiile ei de 
succes, la modă cu ani în urmă. 

Solicitându-i un scurt interviu, actrița a refuzat să-mi 
destăinuie proiectele sale de viitor. Am aflat însă de la distinsul 
patron al localului că domnia-sa intenţionează să o relanseze pe 
Katy Dorn pe una din marile scene bucureștene. Voi reveni că 
amănunte într-unul din numerele viitoare.” Aici se termină 
articolul, aici se sfârșesc și însemnările mele, încheie Mareș, 
așteptând observaţiile maiorului Tomescu. 

— Probabil că reporterul n-a mai revenit întrucât revista nu a 
mai apărut, nu-i așa? 

— Exact, tovarășe maior. Nici o altă publicaţie n-a mai 
semnalat, existența persoanei care ne interesează. Și să știți că 
am cercetat amănunțit toate publicațiile vremii! 

x 

La ora trei după-amiază, bucuros că descoperise formula 
finală, inginerul Munteanu schimbă desfăşurarea programului. El 
îngădui colaboratorilor săi doar două ore pentru masă și îi rugă 
să revină la institut pentru efectuarea probelor de laborator. 

x 


Maiorul Tomescu și echipa lui se pregăteau pentru acțiunile 
de după-amiază. Niciunul dintre ei nu avea chef de mâncare. 

— La ora cinci am întâlnire cu Anca Rodan, își aminti subit 
Mareș. 

— lar eu trebuie să-mi iau în primire omul, surâse Davidescu, 
amintindu-și de inginerul Daleș. 

— George Munteanu va fi urmărit de căpitanul Roșca, decise 
maiorul, gândindu-se că el trebuia să fie liber, ca să poată 
acţiona în orice moment oriunde va fi nevoie. Ascultase cu 
atenție comunicările transmise prin radio: Catrina Dornescu a 
stat toată dimineaţa în casă, cu excepţia intervalului de timp în 
care se deplasase la apartamentul Elizei, la chemarea lui. 
Doctorul Bănescu nu s-a clintit de la policlinică. Inginerii și 
laboranta au terminat lucrul și se pregăteau de plecare. Numai 
despre pictorul Remus Aliman nicio știre. 

Dan Tomescu reținuse părerea colonelului Manea, după care 
găsirea pictorului ar însemna dezlegarea multor taine. Parcă îl 
îndemna ceva să mai treacă o dată pe la casa lui Aliman. Îi 
părea rău că nu-i solicitase soţiei pictorului îngăduinţa de-a 


cerceta în amănunţime locuinţa. Poate că ar fi reușit să 
descopere un indiciu, oricât de mic, care să-l conducă la locul 
unde s-a ascuns Aliman. Dar dacă pictorul nu mai e în viață? 
Dacă a fost suprimat pentru că știa prea multe? Curios părea 
faptul că Aliman îi vorbise soţiei lui de „moartea?” Elizei 
Dornescu. De unde cunoștea el acest lucru? Categoric, pictorul 
era amestecat, direct sau indirect, în această acţiune de spionaj. 
Dar dacă loana Aliman știa mai multe decât îi mărturisise? Dacă 
era și ea un pion în această afacere? Atunci n-ar fi exclus ca și 
viața ei să fie în pericol. Instinctiv, maiorul Tomescu formă 
numărul de telefon al familiei Aliman. Dar în receptor se auzi 
doar sunetul caracteristic unui telefon deranjat. Încercă de 
câteva ori, cu același rezultat. De la „deranjamente” i se 
comunică, după verificare, același lucru: telefonul este deranjat. 

„Oare unde să fie loana Aliman? se întrebă maiorul, neliniștit. 

Ce-ar fi să trec pe acolo?” 
x 

Opri mașina pe o stradă apropiată. Restul distanței îl parcurse 
pe jos. Nori negri împânziseră cerul și pe neașteptate se 
dezlănțui o ploaie deasă, cu stropi mari și reci, care amenințau 
să se transforme în lapoviță. 

Se opri, oarecum nehotărât, în faţa ușii de la intrare. Apăsă pe 
butonul soneriei. Din casă, niciun răspuns. Mai sună o dată, 
insistent. Apoi încă de câteva ori. Se întoarse la mașină. Își 
propuse să trimită neapărat pe cineva care să supravegheze 
atât casa, cât și pe loana Aliman. 

In acel moment primi comunicarea prin radio: Catrina ieșise în 
oraș și se îndrepta în direcția Teatrului muzical. 

x 

Anca Rodan îl așteptase pe Mareş în apropierea institutului, la 
locul stabilit pentru întâlnire. Locotenentul fusese punctual. Spre 
dezamăgirea lui, Anca îl înștiinţase că va trebui să lucreze în 
laborator până mai târziu. Plimbarea cu mașina trebuia 
amânată. 

— Îmi promiţi? o întrebă Mareș. 

— Ce? 

— Că la ora zece seara, dacă vei termina lucrul și nu vei fi 
prea obosită, ai să mă însoţești. 

— Unde anume? 

— Intr-un local unde ne vom distra de minune, spuse Mareș 


cu gândul la propunerea maiorului Tomescu de a face o vizită 
discretului „Intim-club”. 

— Bine! Dacă nu voi fi prea obosită... 

Din prevedere Mareș nu-și părăsi postul de observaţie. Peste 
drum de institut se afla un „Expres”, unde putea servi o cafea 
fierbinte. Când intră, la una din măsuţțe, îl zări pe locotenentul 
Davidescu. Se așeză alături și - prefăcându-se absorbit de 
lectura unui ziar - urmări cu atenţie pe fereastra localului ce se 
petrecea afară. Ştia că același lucru îl făcea și colegul lui. Ploaia 
se înteţise. De-abia trecuse de ora patru, dar se și lăsase 
întunericul. Lumina lămpilor de neon străbătea cu greu prin 
perdeaua de apă. Totuși de aici, de la fereastra unde se 
instalaseră, se putea zări, destul de bine, poarta institutului. 
După despărțirea de fostul ei coleg de liceu Anca Rodan se 
întorsese în laborator. Prezenţa lui Davidescu în apropierea 
institutului îi indica lui Mareș că și inginerul Daleș se afla 
înăuntru. Înseamnă că Anca și Vicenţiu au renunţat să 
prânzească. Numai inginerul Munteanu a plecat să mănânce. 

x 


„Catrina Dornescu își continuă drumul; a intrat în bufetul 
lacto-vegetarian de lângă Teatrul muzical”, i se comunică 
maiorului Tomescu. Nu peste multă vreme Catrina „iese din 
bufet cu o sacoșă plină cu borcane de iaurt”. Așadar, povestea 
de care se temea maiorul nu s-a mai repetat. 

— Unde se duce bătrâna? întrebă maiorul. 

— Mai mult ca sigur că acasă! 

Maiorul e nedumerit: pentru ce Catrina a ieșit după 
cumpărături tocmai pe ploaia asta torențială? Era absolut 
necesar?! 

x 

„Inginerul Munteanu a părăsit restaurantul. Nu a luat legătura 
cu nicio persoană. Cât a stat în restaurant, a mâncat, a răsfoit 
apoi un ziar și atâta tot.” 

Ploaia se întețește. Plouă torențial, ca în mijlocul verii, 
fenomen rar pentru o zi de noiembrie. Șuvoaiele de apă spală 
grăbite trotuarele. 

Maiorul Tomescu aprinde o ţigară și cere legătura cu postul 
plasat în faţa casei pictorului Aliman. 

— Raportaţi care e situaţia! 

— Neschimbată! 


— Nu a venit nimeni? 

— Absolut nimeni. 

— S-a aprins vreo lumină în casă? 

— Niciuna, tovarășe maior. 

— Aţi verificat cu stricteţe? 

— De trei ori am înconjurat clădirea. Niciun semn de viaţă. 
Locuinţa pare pustie. 

— Trebuie să facem o vizită la domiciliul familiei Aliman! 

— Am înţeles! 

Maiorul Tomescu obţine imediat legătura cu procurorul de 
serviciu. Situaţia din casa lui Aliman i se pare stranie. Oare a 
dispărut și soția pictorului? La telefon, mereu același semnal: 
„deranjat”. 

x 

„intre timp doctorul Bănescu a plecat cu maşina sa de la 
policlinică, oprind în fața imobilului unde locuiește Catrina 
Dornescu.” 

— Bătrâna a ajuns acasă? întrebă maiorul. 

— Încă nu. 

— Dar doctorul? 

— Nu a coborât din mașină. 

x 

Inginerul George Munteanu creează momente de stupefacție: 
„A oprit maşina chiar în apropierea sediului Ministerului de 
Interne. Și-a aprins o țigară. Nu lasă impresia că ar aștepta pe 
cineva. Mai degrabă pare că se gândește.” 

x 


„Bănescu s-a întâlnit cu Catrina. Bătrâna a fost vădit surprinsă 
când a dat ochii cu doctorul. Acesta a invitat-o în mașină, dar ea 
a refuzat și amândoi au intrat în casă.” 

Minutele se scurg repede și de nicăieri nu intervine vreo știre 
menită să clarifice, cât de cât, presupunerile și întrebările, să 
risipească îndoielile, să destrame încordarea. 

Mașina maiorului Tomescu se îndreaptă către locuința soţilor 
Aliman. Ploaia a mai slăbit. În schimb, s-a întețit frigul. 

Însoţit de doi subalterni, maiorul încearcă din nou, fără 
succes, soneria. Sunetul ei răzbate dinăuntru, distinct, în gol, 
fără răspuns. În baza ordinului procuraturii se forțează ușa. 
Maiorul pătrunde în interiorul casei, pe care o vizitase chiar în 
aceeași dimineaţă. Înăuntru e întuneric. Lanternele sfredelesc în 


beznă și în lumina lor se conturează trupul unei femei, întins pe 
parchet, cu fața în jos, cu o mână crispată pe receptorul 
telefonului căzut alături. 

x 

Doctorul Bănescu fixează îngândurat un punct nedefinit de pe 
tavanul garsonierei Catrinei Dornescu. Abia stinge o țigară și 
aprinde alta. 

— Eram dator să vă fac această vizită, înțelegeți? se 
adresează el Catrinei, fără s-o privească. Am impresia că-mi 
ascundeți ceva. Dacă e așa... ar fi groaznic, adaugă doctorul 
după o pauză. 

Bătrâna îl privește cu surâsul ei ironic și compătimitor. 

— Nu înțeleg. Eu... ce să-ţi ascund dumitale? 

— Tocmai asta e că nu știu ce mi se ascunde, dar am așa, un 
fel de presimţire, că ceva nu e în regulă... 

— Ce-ar putea fi mai mult decât știm cu toții? 

— Dumneavoastră sunteţi sigură că Eliza mai e în viaţă? 

De data aceasta Bănescu o privește pe Catrina drept în ochi, 
sfredelind-o cu privirea sa întunecată. 

— Cei care conduc ancheta m-au asigurat că trăiește. Și asta 
mi-e suficient. 

— Dar putem fi siguri că lucrurile stau chiar așa? Ce s-a 
întâmplat cu Eliza? Nu știm absolut nimic. lar eu, ca medic, 
aflând de simptomele Elizei, sunt nu numai alarmat, dar chiar 
îngrozit! 

Doctorul se ridică greoi de pe scaun. Calcă apăsat, cu mâinile 
la spate, măsurând camera în lung și în lat. La un moment dat 
se oprește să-și mai aprindă o ţigară. Profitând de pauză, întinde 
acuzator brațul spre bătrână, căreia surâsul i-a îngheţat pe 
buze. 

— Știţi ce am făcut aseară? 

Vocea doctorului e de-a dreptul tunătoare. Parcă ar fi un 
procuror, rostindu-și concluziile în faţa completului de judecată. 

— Știţi ce am făcut aseară? repetă el, aproape mecanic, 
făcând-o pe Catrina să tresară. Un fior de spaimă îi străbate 
corpul fiindcă Bănescu, așa cum e în momentul de față - 
dezlănțuit, agresiv -, pare capabil să dărâme tot ce se află în 
jurul lui. Mă ascultați? 

— Da! murmură Catrina. Bineînţeles că te ascult. 

— Am răsfoit toate tratatele de medicină din biblioteca mea. 


Am căutat să aflu, cât mai repede posibil, ce i s-a întâmplat 
Elizei. Ei bine, vă imaginaţi la ce concluzie am ajuns? 

Ochii doctorului Bănescu parcă ard, ca ai unui bolnav cuprins 
de friguri. Catrina nu-i mai poate suporta privirea agresivă și 
răscolitoare, de aceea se preface că e preocupată să aranjeze o 
broderie de pe masă. Totuși îl întreabă, poate din politeţe, poate 
din teamă: 

— La ce concluzie ai ajuns, doctore? 

— Nepoata dumneavoastră a fost otrăvită. 

Câteva minute în cameră domnește o tăcere apăsătoare. 
Catrina nu mai poate rosti niciun cuvânt. Doctorul Bănescu are 
acum o privire fixă, stranie. 

— Cine dracu a putut face o asemenea mârșăvie? urlă el, în 
vreme ce pumnul, greu ca o măciucă, se abate cu furie 
nestăpânită peste masă, făcând-o să tremure din toate 
încheieturile. Cine? 

Întrebarea rămâne fără răspuns. Catrina pare descumpănită 
și înfricoșată. 

— Vrei să-ţi fac o cafea? Poate te mai liniștești. 

— Nu. Vă mulţumesc. Nu-mi trebuie nimic. Ascultaţi, doamnă, 
se repede el, înconjurând masa și apropiindu-se de fotoliul pe 
care stă ghemuită, ca un arici, bătrâna. Eu n-am să mă las până 
nu aflu ce s-a întâmplat, după plecarea mea, în apartamentul 
Elizei. Știţi, duminică am fost la ea, între șapte și nouă seara, ca 
de obicei. Eliza era neliniștită. Bânuia sau presimţea ceva. Dar 
ce anume? Nu mi-a spus nimic. Sunt convins că dacă-mi spunea 
de ce-i neliniștită nu se întâmpla nimic, iar eu l-aș fi strâns de 
gât pe criminal cu mâinile mele. Cine a avut interesul să scape 
de ea? Cine a atentat la viaţa ei... și de ce? O femeie atât de 
frumoasă, atât de bună, nu putea să aibă dușmani. E la mijloc o 
taină pe care eu n-o cunosc. Insă ceea ce știu cu siguranță acum 
e faptul că Eliza a fost otrăvită cu o otravă care produce 
amnezia, paralizia și, în cele din urmă, moartea. 

Catrina îl privește îngrozită. 

— Moartea? murmură ea, ca hipnotizată. Simte că nu se mai 
poate stăpâni. Imaginea Elizei îi revine obsedantă, exact ca 
atunci când a descoperit-o pe parchet. O cuprinde un tremur 
nervos și izbucnește într-un plâns fără lacrimi, un hohot 
înăbușit, spasmodic, în vreme ce buzele ei nu mai contenesc să 
repete fără încetare „Moartea, moartea, moartea...” 


x 


Inginerul George Munteanu oprește ștergătoarele parbrizului 
nu numai pentru că ploaia a încetat, dar și pentru că țăcănitul 
lor monoton și uniform îl enervează, nu-i dă posibilitatea să 
gândească asupra celor ce are de făcut. Dar parcă nici acum, 
când a scăpat de această obsesie, nu-i vine vreo idee. Aproape 
că nu-și dă seama cât timp a trecut de când se află acolo. In 
sfârșit, mai mult din instinct decât din rațiune, se hotărăște să 
se întoarcă la institut. 

Parchează mașina la locul obișnuit, răspunde la salutul 
portarului și străbate cu pași rari, apăsaţi, aleea care duce spre 
laborator. 

Anca Rodan și Vicenţiu Daleș lucrează cu febrilitate la 
ultimele probe. Aproape că nici nu l-au observat când a intrat 
înăuntru. Tușind discret, le atrage atenţia. Cei doi îl privesc 
curioși, puţin nedumeriți. 

— Ce s-a întâmplat? îi întreabă George Munteanu. Ceva nu-i 
în regulă? 

— Întocmai! exclamă Anca, vădit tulburată. Am impresia că... 

— Îndrăznește! o încurajează George Munteanu, cu blândețe. 

— Finalul lucrării e greșit formulat. Altfel nu-mi explic... 

— Tu ce părere ai, Vicenţiu? 

Inginerul Daleș confirmă tacit, printr-o ușoară înclinare a 
capului, părerea laborantei. 

— Am încercat mai multe probe, dar fără niciun rezultat. 

— Nu înțeleg de ce, interveni Vicenţiu. Cred că pe undeva s-a 
strecurat o greșeală. 

— Asta înseamnă că va trebui să verific din nou finalul lucrării, 
răspunde, liniștit și zâmbitor, inginerul Munteanu. 

Anca și Vicenţiu schimbă între ei o privire semnificativă, pe 
furiș. Li se pare, pe bună dreptate, complet nefirească 
atitudinea lui. De ce-i atât de calm tocmai când momentul cel 
mai important al lucrării a fost ratat?! 

— Vă puteţi duce acasă! conchide George Munteanu. Eu mai 
rămân să fac verificările necesare, să revăd calculele. Mâine 
dimineaţă vom relua experienţele. Să vedem unde-i eroarea... 

— Eu cred că ar fi bine să rămânem lângă dumneavoastră, 
intervine Anca. 

— Nu, mulțumesc, nu e nevoie. Lăsaţi-mă să verific singur... 

Zâmbetul pe care-l afișează pare enigmatic pentru cei doi 


colaboratori, care totuși se hotărăsc să părăsească institutul. 
x 


loana Aliman a fost transportată de urgență la spital. Maiorul 
Tomescu studiază cu atenție încăperile, în vreme ce 
colaboratorii săi cercetează posibilitatea existenței unor urme 
sau indicii cât de vagi. Agresorul, dacă a existat vreunul, se pare 
că a lucrat perfect. N-a lăsat nicio urmă. Cineva emite ipoteza 
unei sinucideri. loana suferă de astenie avansată. Maiorul 
Tomescu nu ține seama de această presupunere. El cunoaşte 
prea bine stilul agresorului: loana Aliman se găsește în aceeași 
situaţie cu Eliza Dornescu. Oare aceasta cunoștea mai multe 
lucruri decât i-a mărturisit lui? Deţinea vreun obiect sau o 
informaţie deosebit de prețioasă pentru adversar? 

Ceea ce-l intriga pe maior era faptul că absolut toți bănuiţii se 
aflau, la ora presupusei agresiuni, sub control. Niciunul dintre ei 
n-a scăpat vreun moment de sub urmărire: Catrina, doctorul 
Bănescu, inginerii Munteanu și Daleș, Anca Rodan. Doar pictorul 
Aliman rămânea... Adică tocmai el să fie agresorul? Dar dacă 
Remus Aliman e autorul ambelor agresiuni, cine e complicele lui 
din institut, omul care îi furnizează datele lucrării secrete 
conduse de inginerul Munteanu? Vrând, nevrând, acest complice 
va trebui să-l întâlnească pe pictor, pentru a-i procura ultimele 
formule. Numai dacă nu cumva și pictorul Remus Aliman a avut 
aceeași soartă cu a soţiei sale și a actriţei! 

Deocamdată maiorul Tomescu se hotărăște să-i facă o vizită 
directorului institutului, pentru a se interesa de mersul lucrărilor. 
Mesajul cifrat al spionilor, captat de posturile de recepţie, era 
clar: „Miercuri seara, la ora douăzeci și două, vom fi în posesia 
întregului material.” 

Și era marţi, ora optsprezece... 

x 

În drum Vicențiu Daleşṣ se oprește la cafeneaua mică, intimă și 
cochetă, din apropierea locuinței. Așa procedează ori de câte ori 
doreşte să se gândească nestingherit. Acesta e locul lui favorit. 
Ca de obicei, cere barmanului o cafea mare și un coniac mic. Stă 
la o măsuţă cât mai retrasă și e fericit că gândul îi poate zbura 
departe, cât mai departe... Revede un chip drag, un bucheţel de 
flori, apoi o potecă întortocheată, urcând, prin spatele unei 
grădini mici, către o căsuţă de basm... Simte în nări mirosul de 
levănţică proaspătă, în vreme ce pe dinaintea ochilor flăcări 


jucăușe dansează în gura sobei. Parcă aude trosnind vreascurile, 
parcă le vede transformându-se în jar scânteietor, apoi prinde în 
mâinile lui zdravene mâini mici, delicate, și le mângâie în 
neștire, până când totul se învăluie într-o ceaţă cenușie și 
opacă... 

Vicențiu Daleș achită consumaţia și părăsește cafeneaua 
abătut, cu mâinile în buzunare, cu gulerul paltonului ridicat și cu 
pălăria lăsată pe frunte. Merge, drumeț singuratic, prin ploaia 
transformată acum în lapovitță, cu obrajii șfichiuiţi de 
răutăcioasele ace de gheaţă. Și gândurile îi ajung iar la căsuţa 
din capătul potecii întortocheate, obsesie fără de scăpare, și nu 
știe nici el de ce simte îndemnul de a merge acolo cât mai 
repede cu putință. Poate că Lia îl așteaptă, dornică să-i explice 
ce s-a întâmplat sau poate că vor sta în liniște, fără nicio 
explicaţie care să tulbure tăcerea fericitei lor regăsiri. Oricum, 
mâine, imediat ce se va termina lucrarea, va pleca într-acolo, 
fiindcă presimţirea nu-l poate înșela: Lia îl așteaptă. 

Când deschide ușa, acasă, lumina îi risipește brutal visurile. 
Într-un colţ al dormitorului, soţia croșetează un pulover și 
ascultă transportată transmisia unui concert simfonic. Aproape 
că nici nu-și dă seama de prezenţa lui. 

x 

Telefonul sună prelung. Ofiţerul de serviciu ridică imediat 
receptorul. 

— Cu maiorul Tomescu, vă rog. 

Vocea de la capătul firului e a unei femei agitate. 

— Maiorul Tomescu nu e aici. Cine îl caută? 

O ezitare, apoi, în loc de răspuns, o întrebare: 

— Când îl pot găsi? 

— Nu știm, doamnă. Vă rog să reveniţi. 

— E ceva foarte urgent. 

— Spuneți-mi mie și îi voi transmite cât mai curând cu 
putinţă. 

— Nu, nu pot. E ceva personal. Nu cumva știți unde-l pot găsi? 

Raspunsul negativ al ofițerului o nemulțumește pe femeie, 
care închide receptorul, fără nici o altă explicaţie. 

x 


Maiorul Tomescu stă de vorbă cu directorul institutului, un 
bărbat tânăr, volubil, plin de amabilitate și bunăvoință. 
— Conform înţelegerii cu tovarășul colonel Manea, am alertat 


sfârșitul lucrării, pretextând că așa s-au primit dispoziţii din 
partea ministerului. 

— Și care e rezultatul? 

— Chiar adineauri am vorbit cu inginerul Munteanu. Spre 
surprinderea mea, spunea că s-ar putea să nu isprăvească 
lucrarea. Spun spre surprinderea mea, întrucât alta a fost 
atitudinea lui de ieri, când mi-a promis că mâine la ora trei ne 
vom prezenta cu toată lucrarea gata la minister. Pe de altă 
parte, la ora prânzului inginerul Daleș mi-a mărturisit că 
lucrarea e aproape terminată. Inginerul Munteanu le prezentase 
rezultatul ultimei experiențe, deci finalul lucrării, susținând că 
totul e în perfectă regulă. Mai târziu, efectuându-se probele de 
laborator, rezultatul a fost negativ. Nu știu ce să mai cred! 

— Consideraţi că inginerul Munteanu întârzie finalul lucrării în 
mod intenţionat? 

— Pentru ce ar face-o? 

— Depinde ce rol joacă el în toată afacerea asta. 

— Ce-i de făcut? Vă pot fi de folos cu ceva? 

— Da, în cazul când ați reuși să-l determinaţi, într-un mod 
oarecare, să termine totuși lucrarea în timpul convenit. 
Înţelegeţi, pentru noi e foarte important ca „mesajul” să fie 
transmis la ora fixată. Cât despre inginerul Munteanu:?... 
Prelungirea asta inexplicabilă... S-ar putea însă tot atât de bine 
ca el să nu fie implicat și în acest caz, dintr-un motiv sau altul, 
să nu se poată termina lucrarea la vreme. Dacă așa stau 
lucrurile, situaţia n-ar mai conveni celor bănuiţi - inginerului 
Daleș sau laborantei Rodan -, care fără îndoială că trebuie să 
transmită materialul la ora fixată. 

— Vă înţeleg, tovarășe maior. Dumneavoastră credeți că unul 
dintre cei trei salariaţi ai institutului, de altfel singurii care 
cunosc în amănunţime lucrarea, e în legătură eu spionii? 

— Aproape este imposibil să fie altfel. 

— Aţi spus „aproape”! 

— Niciodată nu trebuie să excludem, măcar în proporție de 
unu la sută, și o altă posibilitate, care însă ar răsturna logica. 
Dar oricare ar fi situaţia și oricine ar fi vinovatul, netransmiterea 
materialului la termenul convenit ar putea să-i alarmeze pe 
spioni, dacă n-au fost anunţaţi în prealabil. Ei ar lua alte măsuri, 
ceea ce ne-ar încurca toate planurile. lată de ce este important 
ca finalul lucrării să fie isprăvit neapărat mâine, așa cum s-a 


stabilit! 

— Dar aceasta nu depinde de mine sau de dumneata, ci 
numai de inginerul Munteanu și de colaboratorii săi. 

— Din păcate, așa e! Desigur, nu putem forţa inspiraţia unui 
om în rezolvarea unei invenții. Ca atare nu ne rămâne altceva 
de făcut decât să așteptăm ca lucrurile să se desfășoare de la 
sine. Ne veţi informa în permanenţă asupra mersului lucrării. 
Este absolut necesar să cunoaștem momentul sfârșitului real al 
ultimei experienţe. 


Capitolul III 
Ultimele 24 de ore 


Razele soarelui se oglindesc timid în ferestrele spitalului. La 
una dintre ele maiorul Tomescu privește îngândurat spre aleile 
parcului ce înconjoară imensa clădire albă. Ceea ce-l preocupă 
pentru moment este salvarea vieţii celor două victime. Starea 
Elizei se înrăutățește din ce în ce mai mult, după cum afirmă 
medicii. loana Aliman e și ea în pericol. Antidotul salvator încă 
nu a sosit. Maiorul își întrerupse brusc șirul gândurilor. Pe aleea 
principală a spitalului îl zărește pe Mareș și se grăbește să-i iasă 
în întâmpinare. 

— În sfârșit s-a înseninat, remarcă locotenentul cu buna 
dispoziţie care nu-l părăsește niciodată. Sper că toți norii se vor 
îndepărta și în seara aceasta va fi senin și la propriu și la figurat, 
adăugă el, observând mina destul de îngrijorată a maiorului. 

— Ştii ce mă frământă pe mine? izbucnește maiorul. Sunt 
șase suspecți în afacerea asta. Ei bine, în intervalul de timp 
când loana Aliman a fost atacată niciunul dintre ei, dar absolut 
niciunul, nu ar fi putut să acţioneze, întrucât toţi erau puși sub 
urmărire. 

— Și atunci cine e autorul atacului asupra loanei Aliman? Cine 
este cea de-a șaptea persoană? 

— Știi, Mareș, un singur fir nu l-am urmărit până acum și... 

Maiorul Tomescu își întrerupse explicaţia. Una dintre 
asistentele medicale se apropia de ei, anunțând că tovarășul 
Tomescu este chemat de urgenţă la telefon. 

x 

Conform înţelegerii prealabile, lucrarea inginerului George 

Munteanu și a colaboratorilor săi urma să fie prezentată 


ministerului într-o ședință specială. Dar, pe neașteptate, 
inginerul cere o amânare de douăzeci și patru de ore, întrucât, 
spunea el, nu a găsit cea mai bună formulă pentru final. 

Când George Munteanu se reîntoarce în laborator, îl cheamă 
în biroul său pe inginerul Daleș, căruia i se adresează pe un ton 
de reproș: 

— Îmi pare rău, prietene, dar m-au surprins neplăcut 
constatările dumitale de ieri în legătură cu finalul lucrării. 

— Nu vă înţeleg! rosti Daleș, privindu-l mirat. 

— Ai afirmat că probele de laborator ale formulelor emise de 
mine nu sunt corespunzătoare. 

— E adevărat. Dar nu numai eu am afirmat acest lucru. Și 
Anca... 

— Dar mai ales dumneata! îl întrerupse, cu o asprime 
neobișnuită în glas, George Munteanu. Am verificat toată 
dimineaţa probele de laborator. 

— Și ce aţi constatat? 

— Rezultatele au fost excelente. 

— Nu se poate! 

— Cred că nu mă socotești un mincinos! După cum nici eu nu 
te consider un incapabil. Se întâmplă însă ceva, un lucru pe care 
nu pot să mi-l explic. 

— Ce vreţi să spuneţi? 

— Dragul meu, poate că ai obosit, poate că lucrarea aceasta 
ţi-a solicitat nervii peste măsură. Am impresia că se întâmplă, 
de câteva zile, ceva deosebit în viaţa dumitale, ceva care te 
preocupă mai mult decât descoperirea proceselor electrice în 
materie „vitroasă! Altfel e inexplicabil cum ai putut să ajungi la 
asemenea concluzii greșite, și asta tocmai acum! 

Vicenţiu nu răspunse nimic. Înfăţișarea îi era imobilă, părea 
imaginea unei statui dăltuite în piatră. De-abia într-un târziu se 
ridică de pe fotoliu și zâmbi trist. 

— Vă rog... sa mă iertati. Cred că aveţi dreptate. 

Inginerul Munteanu se apropie de Vicenţiu, îl bătu prietenește 
pe umăr, așa cum o făcuse de multe ori, și îi întinse mâna. 

— Să știi că mâine după-amiază, când mă voi prezenta la 
minister cu întreaga lucrare pusă la punct, voi raporta cât de 
prețioasă a fost contribuţia ta. Să uităm amândoi tot ceea ce 
poate umbri munca depusă de tine și ajutorul pe care mi l-ai dat 
până acum. 


— Vă mulțumesc, murmură Vicenţțiu, mai mult pentru sine, și 
strânse emoţionat mâna ce i se întindea. 

— Totul e bine când se termină cu bine, acesta e principalul! 
Am terminat toate experienţele cu câteva ore mai devreme. 
Acum ascultă sfatul meu! Ai nevoie de odihnă. Nu e prima oară 
când, ţi-o spun. Poţi pleca pentru două săptămâni undeva, la 
munte, într-un loc liniștit. Până atunci se cuvine ca astă-seară să 
sărbătorim, într-un fel mai deosebit, izbânda noastră. Te rog să 
nu mă refuzi! Eşti invitatul meu. Ne întâlnim la ora opt în fața 
Teatrului muzical. 

x 

Daleș nu mai avusese timp să răspundă. Probabil că era atât 
de uimit, încât de-abia când ajunse în laborator își dădu seama 
că locul fixat pentru întâlnire îi era bine cunoscut. Și tot atunci 
își aminti și de Lia. Se uită la ceas. Era ora douăsprezece și 
jumătate. Își îmbrăcă la iuțeală paltonul, își puse pe cap pălăria 
și ieși atât de repede pe poarta institutului, încât locotenentul 
Davidescu, surprins de apariţia sa neașteptată și de mersul atât 
de grăbit, abia avu timp să sară din mașina în care se afla și să 
pornească în goană pe urmele lui. 

În acest timp, în laborator, Anca Rodan studia cu atenţie 
reacţia dintr-o eprubetă. Era atât de concentrată, încât nu 
remarcase plecarea precipitată a lui Daleș și nici nu auzise când 
intrase inginerul Munteanu. Tresări, surprinsă de ivirea lui 
neașteptată, lângă ea. 

— M-aţi speriat! exclamă Anca, roșindu-se în obraji, ca un elev 
prins la școală cu lecţia neînvățată. 

În loc de răspuns George Munteanu îi zâmbi prietenos. 

— De azi-dimineaţă lucrez, sperând totuși că formula finală nu 
e greșită, încercă ea o explicaţie, ca un fel de justificare. 

Raspunsul inginerului Munteanu veni neașteptat, sec și 
arzător: 

— Nu te mai osteni degeaba! Formula era greșită. Știam acest 
lucru încă de când v-am predat-o. 

Și, cum laboranta îl privea uimită și părea că nu înțelege, 
adăugă numaidecât: 

— Am făcut-o intenţionat. 

Din pricina emoţiei Anca Rodan scăpă eprubeta din mână. 
Conţinutul ei se răspândi, fumegând, pe pardoseală. 

— De ce aţi făcut asta, domnule inginer? bolborosi laboranta. 


— Poate că nu peste multă vreme am să-ţi explic. 

— Cel puţin... aţi reușit... acum să descoperiţi adevărata 
formulă? 

— Da! surâse enigmatic inginerul. Aseară, după ce voi aţi 
plecat, n-am făcut altceva decât să o experimentez... singur. 

— Nu mai înțeleg nimic, mărturisi Anca. Am impresia ca ne-aţi 
evitat, pe mine și pe Vicenţiu, în mod intenţionat. 

— Tot ce e posibil. 

— Pentru ce? 

— Acum nu-ţi pot răspunde. Oricum, lucrarea e terminată și 
se află în sertarul biroului meu, pot să ţi-o arăt, dacă nu crezi. 
Mâine o voi preda la minister. 

— Parcă era vorba s-o predaţi astăzi după-amiază? Este 
termenul pentru care v-aţi luat angajamentul. 

— Am cerut o amânare și mi s-a aprobat. 

— Dar de ce, din moment ce aţi isprăvit lucrarea? Care e 
rațiunea acestei amânări? 

— Sunt întrebări la care, îţi repet, deocamdată sunt nevoit să 
nu-ţi dau niciun răspuns. În orice caz meritul contribuţiei tale la 
această lucrare este evident și voi raporta la minister. 

Un timp, în încăpere se așternu tăcerea. 

Pe neașteptate, mâna inginerului îi cuprinse mâna delicată și 
ea crezu că soarele scânteia fierbinte peste crestele înspumate 
ale valurilor, că nisipul se încinsese și îi frigea trupul bronzat, 
exact ca atunci, pe plajă la Mamaia, în zilele acelea fericite, 
când își spuneau pe nume. Apoi în urechi parcă îi răsună șuierul 
locomotivei electrice și revăzu peronul înţesat de călători și 
trenul cu un șir lung, interminabil, de vagoane, și pe EL, 
strângându-i mâna în mâna lui, înfiorat ca și acum, și șoptindu-i: 
„Anca, te rog să mă ieri! M-am purtat așa cum nu-mi stă în 
obicei.” Și apoi, surâzând ca un adolescent îndrăgostit: „Să știi. 
Anca, n-am să uit niciodată primele zile ale acestei vacanțe. 
Zilele petrecute împreună cu tine.” După aceea, trenul a pornit, 
gara parcă s-a îndepărtat, s-a făcut tot mai mică. 

— Anca, te rog să-mi faci o plăcere. La ora opt, astă-seară, te 
aştept în fața Teatrului muzical. Vom merge împreună într-un 
local discret. Aș vrea să sărbătorim cum se cuvine victoria 
noastră. 

Anca Rodan avu impresia că visează, că tot ce se petrece nu 
e decât închipuire, dar mâna aceea prietenoasă, caldă, vie, îi 


ținea încă mâna cu gingășie, cu dragoste. Deci totul e realitate! 
Vorbele acelea calde, pline de tandreţe, nu au fost nici vis și nici 
amăgire. Lucrarea e terminată, el a găsit soluţia finală și acum 
nu mai are decât o singură dorinţă: aceea de a sărbători 
amândoi, împreună, victoria. 

x 

— Deci, rosti colonelul Adrian Manea, ne apropiem de faza 
finală a acțiunii spionilor. Locotenentul Davidescu e pe urmele 
inginerului Daleș? 

— Da, tovarăşe colonel. Ceea ce mă surprinde e că de la 
prânz și până acum nu a mai dat niciun semn de viaţă. 

— Crezi că i s-ar fi putut întâmpla ceva? 

— În orice caz e în imposibilitate de a transmite, tovarășe 
colonel. 

— Oare plecarea precipitată a inginerului Daleș nu poate fi o 
capcană pentru a ne distrage atenţia? 

— Chiar dacă fuga lui Daleș e o diversiune, de un fapt suntem 
siguri. 

— Anume? 

— Transmiterea formulei finale se va face tot de aici, din 
București. Și mai suntem siguri de un lucru: spionii nu au 
schimbat până acum ora de transmitere a mesajului. 

— Nu uita ceea ce ne-a înștiințat directorul institutului de 
cercetări. 

— Vă referiţi la amânarea cerută de inginerul Munteanu? 

— Da. Nu ţi se pare cel puţin ciudata? Din moment ce 
lucrarea nu e terminată, ce vor avea de transmis spionii? 

— Chiar dacă nu ar fi în posesia ultimelor date, tot sunt 
nevoiţi să ia legătura cu centrul, pentru a-i aduce la cunoștință 
defecțiunea survenită. Bineînţeles, mai există și posibilitatea ca 
inginerul să fi găsit soluţia finală și, din anumite motive, 
deocamdată numai de el știute, să-l fi informat greșit pe 
directorul institutului. 

— M-am gândit și eu la acest lucru, care ar însemna de fapt o 
nouă complicaţie a problemei. 

— Firește. În timpul extrem de scurt pe care l-am avut la 
dispoziţie - doar șaptezeci și două de ore - ne-am bazat mai 
mult pe urmărirea celor suspecți, operaţiune pe care o consider 
cea mai eficientă când se cere operativitate maximă. 

— Ai procedat bine. În seara asta vreau să preiau conducerea 


mașinii care va dirija operaţiunile, dându-ţi posibilitatea să te 
afli oriunde va fi mai multă nevoie de dumneata. 

Pentru maiorul Tomescu propunerea nu constituia o surpriză. 
Nu era prima oară când colonelul Adrian Manea participa 
efectiv, în mijlocul oamenilor săi, la o acţiune, îmbărbătându-i 
prin prezenţa lui, înfruntând alături de ei pericolele ce le stăteau 
în cale. 

x 

Trebuia să ai picioare zdravene pentru a nu pierde urma 
inginerului Daleș. De două ori locotenentul Davidescu crezuse 
că l-a scăpat și tot de atâtea ori răsuflase ușurat, zărindu-l din 
nou înaintea lui. 

„Ce l-o fi determinat pe tânărul inginer să părăsească atât de 
grăbit institutul?” Davidescu nu putea să-și răspundă la această 
întrebare. Ultima informaţie pe care o deţinea în legătură cu 
lucrarea era aceea că inginerul Munteanu ceruse ministerului o 
amânare de douăzeci și patru de ore. Dar, dacă nu găsise 
soluţia finală, părea bizar că principalul său colaborator îl 
părăsise tocmai acum. Prin toate acţiunile săvârșite inginerul 
Daleș apărea deosebit de suspect. Legătura lui cu Eliza 
Dornescu, faptul că era cel mai apropiat colaborator al 
inginerului Munteanu - deţinând astfel toate informaţiile în 
legătură cu lucrarea ce-i interesa pe spioni - măreau doza de 
suspiciune ce plana asupra lui. Și acum această goană nebună, 
care îi făcea și mai de neînțeles comportarea. 

În sfârșit, cei doi ajunseră la Gara de Nord. Inginerul parcurse 
cu privirea tabloul pe care erau trecute plecările trenurilor, apoi 
se îndreptă spre casele de bilete. Era atât de grăbit în mișcări, 
încât Davidescu - pentru a nu-l pierde din vedere - renunţă la 
orice fel de comunicare cu colegii săi. Trenul pentru care 
inginerul luase bilet era un personal ce mergea la Predeal și 
urma să plece în două minute. Amândoi reușiră să se urce în 
ultimul vagon, exact când locomotiva își anunţa plecarea printr- 
un semnal strident. 

Daleș era atât de absorbit, de preocupat în tot ceea ce făcea, 
încât nici nu băgase de seamă prezenţa lui Davidescu în 
imediata lui apropiere. Locotenentul se hotărâse să rămână cât 
mai aproape de Daleș, pentru a evita o posibilă surpriză, mai 
ales că personalul oprea în mai toate staţiile de pe parcurs. Se 
așezase pe culoar, în dreptul compartimentului unde luase loc 


inginerul, având astfel cea mai mare siguranţă că nu-i va scăpa 
de sub supraveghere. Daleș ocupase un loc lângă fereastră. 
Astfel trecură două ore de așteptare, fără să se întâmple nimic 
deosebit. Dar, când în zare începură să se profileze contururile 
munţilor acoperiţi de zăpadă, inginerul Daleș se ridica de pe 
banchetă, părăsi compartimentul și se îndreptă spre ieșire. 
Trenul opri într-o gară mică, ultima înainte de Sinaia. Coborâră 
doar doi pasageri: Daleș și locotenentul Davidescu. Inginerul 
porni pe o cărăruie șerpuită, din spatele gării, fără să se uite în 
urma lui. 

De jur-împrejur, doar pădurea de brazi. Cerul se acoperise, 
din nou, de nori ameninţători. Locotenentul păstra o oarecare 
distanţă între el și inginer, verificându-și precaut revolverul. În 
pustietatea aceea era posibilă orice surpriză. Drumul nu dură 
însă mult. Doar cinci sau șase minute, după care, la o cotitură, 
se ivi o poiană. La capătul ei, în mijlocul unei grădini înţesate cu 
tufe de crizanteme, se ridica o căsuţă simplă, dar îngrijită. Daleș 
se oprise în faţa porții, parcă neîndrăznind să între. 

x 

— La telefon maiorul Tomescu. Vă ascult. 

— Domnule maior, v-am căutat și ieri, spuse Catrina 
Dornescu. 

— Dumneavoastră ați fost? 

— Da. Am o comunicare importantă pentru dumneata. 

Vocea femeii părea gâtuită de emoție și indignare. 

— Ce s-a întâmplat? 

— Știu cine e criminalul care a atentat la viaţa nepoatei mele. 

Pentru un moment, maiorul simţi cum i se taie respiraţia. 
Încercă să aprindă o ţigară, dar nu reuși. 

— Vă ascult! 

— Doctorul Bănescu. 

Din nou momente de tensiune, de liniște încordată, de 
așteptare prelungită. În sfârșit maiorul izbuti să-și aprindă 
ţigara. 

— Unde vă aflați? 

— La mine acasă. 

— Sunteţi sigură? 

— Da. 

Rostise cuvântul fără șovăire, cu ură. 

— Aveţi probe? 


— Mărturia lui. 

— V-a declarat acest lucru? 

— Indirect. 

— Când s-au petrecut toate acestea? 

— leri după-amiază. V-am dat telefon imediat, dar nu v-am 
găsit. 

— De ce nu aţi revenit? 

Catrina Dornescu răspunse întrebării cu o altă întrebare: 

— Credeţi că nepoata mea mai poate fi salvată? 

— Doctorii vor face tot ce e posibil. 

— Tot nu mă lăsaţi să o văd? 

— Nu. Încă nu. Aș vrea să vă rog ceva... 

— Așteptaţi numai un moment, domnule maior. Sună cineva 
la ușă. 

Maiorul Tomescu auzi distinct, în receptor, vocea Catrinei, 
apoi o exclamaţie de surpriză, câteva cuvinte precipitate, rostite 
de o voce bărbătească, un strigăt al bătrânei și... liniște. 

— Alo! Alo! Doamna Dornescu, ce s-a întâmplat? 

Drept răspuns, un declic și... tonul. Cineva a așezat receptorul 
în furcă. Dar cine? Și ce s-a petrecut în casa Catrinei Dornescu? 

x 


Vicenţiu Daleș s-a oprit în fața porții și a rămas acolo vreme 
îndelungată, depănându-și în minte imaginile unei zile pe care 
nu o va putea uita niciodată. 

„Da. Sunt un visător. Un romantic incorigibil. Ce m-a atras 
spre căsuţa aceasta de vis și dragoste? Poate speranţa că o voi 
găsi aici pe Lia! La urma-urmei, de ce nu ar fi posibil? Nu spunea 
ea că e singurul loc unde se simte nemaipomenit de bine? 
Ultima oară, când am zărit-o, era neliniștită și cuprinsă de 
spaimă. Parcă o văd în ușa apartamentului... cum mi-a astupat 
gura cu mâna ei mică, rugându-mă să-i dau ascultare, să plec și 
să revin cu un telefon a doua zi dimineață. Am ascultat-o. Dar 
de atunci nu am mai zărit-o și eu am trecut prin atâtea 
întâmplări, neliniști și doruri, speranţe și gânduri... Poate că în 
sfârșit o voi găsi. S-a întunecat de-a binelea. A început să plouă 
mărunt. Dintr-un moment într-altul ploaia se poate transforma în 
zăpadă. Câtă diferenţă între seara aceea minunată de octombrie 
și seara aceasta insipidă de noiembrie! Poate că Lia e acolo, în 
cameră, întinsă pe patul cu scoarțe aspre și perne moi... Sau 
poate că stă dinaintea sobei, privind jocul nostalgic al flăcărilor 


ce-i împurpurează obrajii... De ce nu se zărește nicio mișcare, 
niciun semn de viaţă? De ce sunt închise obloanele și niciun fir 
de fum nu iese pe horn?” 

Stropii reci îl trezesc la realitate. Inginerul deschide poarta și 
urcă pe potecă, spre casă. | se pare că pașii răsună straniu pe 
pietrișul spălat de ploaie. A ajuns în cerdac, în faţa ușii. Apasă 
clanţa în zadar. Ușa e încuiată. Și totuși... Parcă a auzit, de 
dincolo de ușă, ceva. A trosnit scândura podelei sau a fost 
numai o părere? 

— Lia... 

A rostit numele încet, mai mult ca o șoaptă, ca o chemare 
tainică de îndrăgostit, cu teamă să nu-și trezească din somn 
iubita. 

— Lia!... 

De data aceasta a strigat. Cu orice risc. Aici nu are cine să-l 
audă. Gara e destul de departe, iar cea mai apropiată casă e la 
mai bine de o jumătate de kilometru. 

— Lia!... Sunt eu, Vicenţiu, deschide! 

L-a cuprins o furie nestăpânită. Mintea prinde să se 
învolbureze... „Ce caut eu în pustietatea asta? De ce am venit 
până aici? Ce m-a îndemnat? Pentru ce am fugit, ca un laș, când 
necunoscutul acela a deschis ușa apartamentului? Dacă Lia e 
acum îndărătul ușii, împreună cu el? Poate că-i face semne să 
tacă sau i-a astupat gura cu mâna ei mică și catifelată, pentru 
ca individul să nu-și trădeze prezența. Dar nu spunea tot ea că 
doar eu, Vicenţiu Daleș, sunt singurul bărbat de pe lumea asta 
căruia i-a împărtășit taina căsuței de vis?” 

— Lia! Lia! Lia! 

Izbește cu pumnii și cu picioarele în ușă, ca un sălbatic. Nu-și 
mai poate stăpâni nervii și imaginaţia îi otrăvește sufletul și 
mintea. Acum a auzit foarte bine scândurile podelei trosnind sub 
greutatea unor pași apăsaţi. „Deci înăuntru e cineva. Sigur, un 
bărbat. Și alături de el trebuie să fie ea, ticăloasa, mincinoasa, 
ipocrita!” Sângele îi congestionează obrajii, vinișoarele de la 
tâmple s-au arcuit și peste ochi parcă i s-a așternut o pânză 
groasă de ceaţă. Nu mai vede și nu mai aude nimic. Un singur 
gând îi tulbură întreaga fiinţă: Lia e acolo, îndărătul ușii acesteia 
blestemate, cu un bărbat. 

Și deodată cheia se răsucește în broască, ușa se deschide 
brusc, trântită larg de perete, și un tânăr blond-roșcat, agitat și 


îngrozit, cu un chip straniu, îl privește cu înfricoșare și uimire în 
același timp. 

— Cine ești tu? bolborosește inginerul Daleș. Și ce cauţi aici? 

Celalalt nu-i răspunde. Pe neașteptate se repede spre el. 
Două mâini viguroase, zdravene, îl înșfacă pe Vicenţiu de gât, 
târându-l înăuntru. 

Din cauza întunericului ce domnește în cameră, dar mai ales a 
spaimei, inginerul se izbește la tâmplă de un stâlp de susţinere 
și se prăbușește moale pe podea. 

Roșcatul închide la loc ușa și se reazemă pentru un moment 
de ea. Își ascultă bătăile inimii și nu știe ce să mai facă. Aprinde 
bricheta și în pâlpâirea scurtă a micuței flăcări își dă seama că 
individul a leșinat. „Cine naiba o fi?” mormăie el, mai mult ca 
pentru sine. 

De la distanţă, ascuns după un brad gros, parcă bătrân de 
când lumea, locotenentul Davidescu a fost martorul întregii 
întâmplări, fără să poată distinge cine era persoana care-l 
atacase pe Daleș. Când inginerul a dispărut în casă, Davidescu a 
vrut să se repeadă spre cerdac, să-i vină în ajutor. Și-a dat însă 
imediat seama că în această situaţie risca să întâlnească poate 
mai mulți adversari. Hotări să coboare în gară pentru a 
comunica, la București, locul unde se afla. După aceea se va 
întoarce la casa singuratecă și misterioasă, însoţit, dacă va fi cu 
putinţă, de câţiva oameni de nădejde, pe care spera să-i 
întâlnească în gară. 

Coborând în fugă poteca îngustă și întortocheată, își aruncă o 
privire pe cadranul ceasului de la mână: era de-abia ora cinci 
după-amiază, dar se întunecase ca în plină noapte. Ploaia nu 
mai contenea. Ajunse la șosea. Nu se zărea nici țipenie de om. 
La trei-patru sute de metri se deslușeau însă, ca printr-o sită 
groasă, luminile de neon ale peronului și clădirea cenușiu- 
albăstruie a gării. 

x 

Maiorul Tomescu alergă până la mașina care îl aștepta în 
stradă. Reuși să ajungă în zece minute la locuinţa Catrinei 
Dornescu. Pe palier erau două uși. Lumina scării nu funcţiona, 
așa că nu își putea da seama în întuneric care dintre uși e cea 
de la garsoniera Catrinei Dornescu. În grabă uitase lanterna în 
mașină. Noroc că, fiind fumător, avea bricheta la el. Din 
nefericire, de pe ambele uși lipseau cărţile de vizită respective. 


Dan Tomescu alese la întâmplare una dintre sonerii. 

Trecură câteva minute până se auzi târșitul unor pași pe 
ciment. 

— Cine e acolo? întrebă apoi o femeie. 

— Aș vrea să vorbesc cu doamna Dornescu. 

Ușa se întredeschise și în lumina slabă a becului din vestibul 
apăru o blondă între două vârste. 

— Doamna  Dornescu locuiește alături, spuse blonda, 
aruncându-i priviri galeșe. E vecina mea. 

— Mă scuzati! 

Maiorul salută politicos și se îndreaptă către cealaltă ușă. 

— Încercaţi degeaba, interveni blonda. Doamna nu e acasă. 

— De unde știți? 

— Să tot fie vreun sfert de ceas de când au ridicat-o cu 
Salvarea. 

Explicaţia căzu ca un trăsnet din senin. 

— Poate că vă înșelaţi?... 

— Vai, domnule, eu știu tot ce se petrece la noi în bloc, 
ripostă, sincer jignită, femeia. Am văzut cu ochii mei, pe 
fereastră, că de la mine din garsonieră se zărește intrarea din 
stradă. Au transportat-o pe doamna Dornescu cu targa. Cred că 
se simţea tare rău. 

— Cine era cu ea? 

— Cum... cine? Doctorul, șoferul și încă un bărbat, pesemne 
vreo rudă de-a dumneaei, că e femeie serioasă. 

— Vă mulţumesc, doamnă, și scuzaţi-mă că v-am deranjat! 
bătu maiorul în retragere, spre dezamăgirea femeii, care închise 
brusc ușa și bombăni înciudată îndărătul ei. 

Dan Tomescu rămase singur în întuneric. Într-o doară încercă 
clanța ușii de la garsoniera Catrinei. Surpriză! Ușa se deschise. 
La flacăra brichetei găsi comutatorul. Săliţa de la intrare era 
plină de îmbrăcăminte, de geamantane vechi și de tot felul de 
obiecte gospodărești, toate de-a valma, într-o dezordine 
surprinzătoare pentru o femeie îngrijită cum e Catrina. 

O ușă cu geam mat despărțea săliţa de cele două camere din 
care era formată garsoniera. Camerele prezentau același aspect 
dezolant: un scaun trântit pe podea, o vază de flori spartă, ușa 
de la șifonier deschisă larg, cu lucrurile dinăuntru răscolite, totul 
dădea de înțeles că se petrecuseră evenimente deosebite. Se 
presupunea că bătrâna, luată prin surprindere, s-a opus și 


atunci a fost dusă cu forța. Agresorul sau agresorii au cotrobăit, 
căutând în grabă un lucru care le era necesar. Dintr-o 
examinare rapidă, dar atentă, maiorul Tomescu descoperi 
absenţa uriașei poşete a Catrinei Dornescu. În același timp îi 
păru destul de ciudat aspectul „îngrijit” al dezordinii din cameră. 
Gândul i se duse imediat la regizarea măiastră a unui spectacol, 
al cărui decor e astfel întocmit, încât să apară evident 
spectatorului de la prima vedere. Parcă totul era făcut anume ca 
primul venit „să priceapă” numaidecât că în garsonieră a avut 
loc o adevărată dramă, o luptă înverșunată între două sau mai 
multe persoane. 

O tuse voit discretă îi întrerupse gândurile. Blonda era în 
pragul ușii, rotind ochii mari, speriaţi, prin încăpere. 

— Ce înseamnă alta? murmură ea și se retrase înfricoșată. 
Am să anunţ miliția. 

— Nu e nevoie! căută să o liniștească Dan Tomescu. 

— Atunci ce s-a petrecut aici? 

— Asta aș vrea să știu și eu. Dumitale ce impresie îţi face? 

— Parcă s-a dat o bătălie! exclamă femeia, rămânând totuși 
cu mâna pe clanţa ușii, gata să bată în retragere la cel mai mic 
pericol și continuând să privească speriată în jurul «i, 
neîncrezătoare și agitată în același timp. Dar zău dacă am auzit 
ceva și doar eu știu tot ce se întâmplă la noi în bloc. De obicei 
simt și cea mai mică mișcare. Știţi, și pe dumneavoastră v-am 
auzit când aţi intrat aici... 

Remarca nu trecu neobservată maiorului. „Vasăzică bănuielile 
mele sunt confirmate, își spuse el. Femeia aceasta care vede, 
aude și știe tot ce se petrece în jurul ei nu a auzit absolut nimic 
înainte de a veni Salvarea să o ridice pe Catrina Dornescu. 
Ciudat! Foarte ciudat!” 

— Urcă cineva pe scări! îl avertiză blonda, întrerupând șirul 
gândurilor maiorului, și dispăru numaidecât cu intenţia de a se 
refugia în camera ei. 

Dar în ușa de la intrare se și ivise un bărbat înalt, care îi 
barase, fără să vrea, trecerea. Femeia se lipi înfricoșată de unul 
din pereţii săliței. Maiorul Tomescu îi făcu semn bărbatului să o 
lase să plece și după ce rămaseră singuri îl interpelă 
nerăbdător: 

— Ce s-a întâmplat, Dragomirescule? Raportează! 

Subofițerul era agitat și obosit. Urcase în goană scările și 


probabil că alergase zdravăn ceva mai înainte, deoarece își 
ștergea transpiraţia de pe frunte cu batista, de parcă afară ar fi 
fost o zi călduroasă de iulie. 

În sfârșit se mai liniști și începu să povestească: 

— Cam cu o jumătate de oră mai înainte, chiar în fața blocului 
a oprit o mașină a Salvării. Medicul a intrat înăuntru și după 
puţin timp s-a întors, făcându-i semn șoferului să vină și el cu 
targa. M-am apropiat de mașină, oarecum intrigat, dar 
nebănuind, firește, ce avea să se întâmple. In stradă au coborât 
întâi medicul și șoferul. Transportau pe cineva pe targă, în așa 
fel acoperit, încât nu-mi puteam da seama cine era. Imediat 
după ei și-a făcut apariţia un bărbat necunoscut, îmbrăcat într- 
un balonzaid gri închis, cu ochelari mari, fumurii, cu gulerul 
ridicat și pălăria trasă pe frunte. În vreme ce medicul și șoferul 
erau ocupați să așeze targa în interiorul mașinii, individul cu 
ochelarii fumurii s-a repezit la volan și în câteva secunde a 
pornit mașina, într-o viteză nebună. Totul s-a petrecut atât de 
fulgerător, încât, trebuie să recunosc, nici eu nu mi-am dat 
seama imediat ce s-a întâmplat. Șoferul și medicul au rămas 
stupefiați în mijlocul străzii. Instinctiv mi-am notat numărul și 
am alergat într-un suflet să-mi iau motocicleta și să urmăresc 
mașina. Până să pornesc motorul, am pierdut timp preţios. Am 
reușit totuși să-i strig doctorului să vină cu mine, iar șoferului să 
anunțe cel mai apropiat post de dirijare a circulaţiei, pentru a 
opri mașina. 

Subofițerul făcu o pauză, respiră adânc și cercetă cu privirea 
îngrijorată efectul vorbelor sale. Cum nu reuși să descifreze ce 
impresie lăsase toată povestea asta încâlcită, își continuă 
explicațiile: 

— Aveam certitudinea că la mijloc era vorba de ceva în 
legătură cu femeia pe care o urmăream. Nu mă înșelasem, 
fiindcă pe drum doctorul mi-a explicat că a fost chemat telefonic 
de către un bărbat, sub pretextul că o femeie bătrână s-a 
intoxicat grav și e pe moarte. Numele femeii: Catrina Dornescu. 
A găsit-o lungită pe pat, inconștientă, ba chiar i s-a părut că 
bătrâna nici nu mai respiră. El, doctorul, a vrut să-i facă o 
injecție calmantă, dar bărbatul care era de faţă, probabil același 
care îl chemase la telefon, a început să vocifereze și i-a cerut să 
aducă targa, pentru a o transporta de îndată la spital. Apoi totul 
a decurs așa după cum v-am relatat mai înainte. Am căutat să 


ajung din urmă mașina furată, dar n-a mai fost chip. Între timp 
șoferul a reușit să anunţe Direcţia Circulaţiei și două patrule- 
auto au reperat-o în câteva minute. Din păcate, nu au mai găsit 
și pasagerii ei. Individul cu ochelarii fumurii a abandonat mașina 
pe o stradă dosnică și bineînţeles că a dispărut. Dar nu se știe 
ce s-a întâmplat cu bătrâna. S-a făcut și ea nevăzută sau 
individul s-a debarasat pe drum de ea? Am lăsat pe tovarășii de 
la miliţie să-și continue cercetările prin împrejurimi, iar eu v-am 
căutat pentru a vă înștiinţa de cele întâmplate. Mi s-a comunicat 
că ați pornit încoace. 

Fără îndoială, Dan Tomescu nu putea să-l acuze cu nimic pe 
subofițer. Modul în care procedase bărbatul necunoscut fusese 
nu numai extraordinar de bine studiat și calculat, dar și executat 
cu o repeziciune fulgerătoare, derutantă pentru oricine ar fi fost 
în locul subofițerului. 

Maiorul Tomescu simţi nevoia să rămână singur pentru a 
putea să mediteze în liniște asupra măsurilor pe care urma să le 
ia. Cobori scările și se refugie în mașină. După aproape un sfert 
de oră își regăsi calmul și echilibrul, și un zâmbet de satisfacţie 
îi lumină faţa. Lupta nu era pierdută! Dimpotrivă. 

x 


Șeful gării privea fâstâcit legitimaţia pe care i-o prezentase 
locotenentul Davidescu. Atât de precipitat îi vorbise ofițerul și 
atât de neașteptată și uluitoare era pentru el situaţia relatată. 

Dacă nu i-ar fi văzut legitimaţia, ar fi fost tentat să creadă că 
omul din fața lui își bate joc de el. Prea era ca în romanele de 
aventuri toată povestea ce i-o înșirase. Cu un sentiment de 
teamă, îl rugă să-l aștepte puţin și se repezi într-o cameră 
alăturată, unde funcţiona telegraful. Pe neașteptate îi venise o 
idee: la nicio jumătate de kilometru se afla o mică unitate de 
pază a viaductelor și tunelurilor. Avu norocul să-l găsească pe 
comandantul unităţii și acesta îi promise că va veni imediat, 
însoţit de doi oameni. Oarecum mai liniștit, se întoarse în biroul 
unde-l lăsase pe Davidescu. Locotenentul părea nu numai 
nerăbdător, dar și de-a dreptul furios pentru că șeful gării 
întârzia să priceapă - sau se făcea că nu pricepe! - un fapt 
deosebit de important: să înștiinţeze la București ceea ce se 
petrecea la căsuţa unde ajunsese urmărindu-l pe Daleș. 

Așa se face că mai trecură încă vreo zece minute de nervi și 
încordată așteptare, pentru Davidescu. Abia după ce 


comandantul unităţii de pază apăru pe peron însoţit de oamenii 
săi, șeful gării, cu inima mai ușurată, se decise să dea ascultare 
dorinţei locotenentului și acesta obţinu direct, prin centrala 
automată C.F.R., legătura cu numărul de telefon pe care îl 
solicitase. Davidescu raportă colonelului Manea situaţia și primi 
aprobarea să acţioneze imediat. 

Insoţit de cei trei militari, parcurse din nou drumul până la 
căsuţa unde în urmă cu mai bine de o jumătate de oră se 
petrecuseră lucrurile acelea ciudate. Ajunseră în preajma 
grădinii înțesate de flori. Locotenentul le ceru militarilor să se 
posteze pe una din laturile căsuței, iar el intră pe poartă și urcă 
fără zgomot treptele, până în cerdac, unde se opri, oarecum 
descumpănit, neștiind cum ar fi mai bine să procedeze. Ușa de 
la intrare era întredeschisă, iar în casă continua să fie întuneric. 
Hotări să acţioneze brusc, prin surprindere, preîntâmpinând 
astfel o eventuală ripostă. Işi pregăti lanterna și revolverul, 
împinse fulgerător ușa cu piciorul și dintr-un salt ajunse în 
interiorul camerei. Inăuntru însă nu se simţea nicio mișcare. 
Aprinse brusc lanterna și plimbă repede, vreme de câteva 
secunde, fasciculul luminos, de-a lungul pereţilor. Nu zări nimic 
deosebit. De nicăieri, niciun zgomot. Surprinzător, casa părea 
pustie. Locotenentul găsi numaidecât comutatorul și o lumină 
slabă, difuză, se împrăștie în încăpere. Era o cameră aranjată în 
stil românesc. Deși totul lăsa să se vadă că fusese locuită, acum 
părea neprimitoare, rece. 

Deodată privirea locotenentului descoperi cu uimire corpul 
unui bărbat întins pe dușumea într-o poziţie curioasă. Se aplecă 
imediat asupra lui și constată că nu era altul decât Daleș. 
Inginerul respira ușor, deși cam neuniform. La tâmpla dreaptă 
se vedea urma unei lovituri, din cauza căreia probabil că 
leșinase. Pentru câteva clipe locotenentul îl părăsi pe inginer și 
cercetă la iuţeală camera alăturată. Era o mică bucătărie și pe 
masă se aflau în dezordine cutii de conserve goale, resturi de 
salam, biscuiţi și o scrumieră plină cu mucuri de ţigări. Așadar, 
cineva locuise aici. Cineva care, evident, dorise să nu-și trădeze 
prezența, deoarece nu făcuse focul în sobă și preferase să 
consume numai hrană rece. Și acesta nu fusese, se înțelege, 
inginerul Daleș. 

Locotenentul ieși în cerdac și semnaliză cu lanterna celor trei 
ostași. Aceștia își făcură imediat apariţia, aducându-i la 


cunoștință că nimeni nu părăsise locuința în vreme ce el se afla 
în interior. O investigaţie în împrejurimi ar fi fost fără șanse mari 
de reușită, atât din cauza întunericului, cât și a numeroaselor 
posibilităţi de ascunziș pe care le oferea terenul, așa că se 
hotărî să renunţe. Îi rugă pe ostași să rămână în apropiere 
pentru orice eventualitate. Asupra inginerului Daleș nu găsi 
decât lucruri fără însemnătate, printre care și biletul de tren. 
Așadar, pentru Davidescu rămânea învăluit în mister scopul 
pentru care Daleș se deplasase, cu atâta grabă și nerăbdare, 
până aici, tot așa cum nu se putea lămuri cine fusese persoana 
care se ascunsese în casă și dispăruse în intervalul de timp cât 
el se aflase în gară. 

Îl așeză pe Daleș cu grijă pe pat. Inginerul scoase un geamăt 
ușor și întredeschise ochii, speriat și confuz. 

— Cine sunteţi? murmură inginerul, încercând cu greu să se 
ridice. 

— Vă rog să staţi liniștit. 

Se părea că Daleș nu-și revenise, deoarece îl privea încă 
buimac pe locotenent, parcă neînțelegând nimic din ce se 
petrecuse cu el până atunci. Nici Davidescu nu insistă, 
așteptând liniștit ca inginerul să-și revină complet. î 

Vicenţiu Daleș îl studia cu atenţie pe omul din fața lui. Incet- 
încet memoria îi revenea și își aminti cum un tânăr cu o barbă 
roșie ca focul îl trăsese cu forţa în interiorul camerei și cum se 
lovise, sau fusese lovit, imediat după ce individul îl silise să 
între. Își roti privirea prin cameră și constată că în afară de el și 
bărbatul acesta, la fel de necunoscut, nu se mai afla nimeni. „Ce 
se întâmplase oare?” se întreba cu nedumerire. 

La fel de nedumerit era și locotenentul Davidescu. De câteva 
secunde privirea i se oprise pe o fotografie înrămată, fixată pe 
perete, între două vase de pământ smălţuite. Și frumoasa 
femeie, surâzând fericită, nu era alta decât... Eliza Dornescu! În 
grabă locotenentul uitase să se intereseze la șeful gării cui îi 
aparţinea casa, dar acum înţelese imediat unde se afla. Așadar, 
acesta era fără doar și poate refugiul tainic al actriţei. Câţi 
dintre cei care roiau în jurul ei îl cunoșteau? Ce căuta inginerul 
Daleș aici? Hotări că era cazul să-l scoată pe inginer din muțenia 
lui. Trebuia să procedeze cu tact, dacă dorea să afle cât mai 
multe lucruri, dar și cu repeziciune. 

— Cred că aţi putea să-mi răspundeţi acum la întrebări. Dar 


mai întâi, desigur, am să mă prezint, deși numele meu nu vă 
spune probabil nimic: locotenentul Davidescu. Dumneavoastră 
cine sunteți? 

— Inginerul Vicenţiu Daleș. 

— Domnule inginer, vă rog să-mi declarați cu toată 
sinceritatea: ce anume v-a adus până la căsuţa aceasta izolată 
și... părăsită, ca să spunem așa, deoarece acum vreo jumătate 
de ceas... mai era locuită de cineva. 

— Da, într-adevăr, spre surprinderea mea, când am sosit aici, 
am fost întâmpinat cu ostilitate de un necunoscut. Dar aș vrea 
să știu și eu pentru ce mă interogaţi? Am comis vreo infracțiune, 
dorind să-mi vizitez prietena despre care știam că vine din când 
în când să se odihnească în această casă? 

— N-aţi comis nicio infracțiune. Numai că doamna Eliza 
Dornescu, deoarece bănuiesc că despre dânsa e vorba... 

— Așa e. 

— A fost victima unui atac... 

— Cum?! 

— Și noi îl căutăm pe infractor. 

— Așadar?... 

Inginerul Daleș afișa o uimire și o îngrijorare ce nu păreau 
simulate. Apoi își prinse capul între palme și începu să plângă. 
Nu în hohote, ci potolit, cu lacrimi rare, prelingându-se încet de- 
a lungul obrajilor. După un timp, când își reveni, răspunse calm 
și precis tuturor întrebărilor. 

x 

Când maiorul Tomescu se întoarse la sediu și primi raportul 
locotenentului Davidescu, un zâmbet de satisfacţie îi lumină 
faţa: locotenentul nu-și pierduse vremea zadarnic. Interogatoriul 
luat inginerului Daleș lămurea multe din punctele neclare până 
aici. Desigur, mai rămâneau destule, printre care cel mai 
important i se părea acela al identificării persoanei ce se 
ascunsese în căsuţa Elizei Dornescu, deși după părerea sa nu 
putea fi vorba decât de Remus Aliman. In definitiv, de ce fugise 
pictorul, căutându-și un refugiu cât mai ferit de ochii lumii? Ce îl 
determinase să părăsească orașul, precipitat, îndată după ce 
aflase de „moartea” actriţei? Participase sau nu la această 
crimă? Făcea sau nu făcea parte din grupul de spioni? Maiorul 
Tomescu era convins că nu peste mult timp va putea să 
răspundă și acestor întrebări, ca și multor altora, legate unele 


de altele printr-un dublu fir: cazul Elizei Dornescu și lucrarea 
inginerului George Munteanu. 
x 

Orele şapte seara. O seară de noiembrie rece, umedă, 
cețoasă. 

Daleș se află în drum spre București, însoțit de locotenentul 
Davidescu. Despre Anca Rodan, George Munteanu și doctorul 
Bănescu se știe că sunt fiecare acasă la ei. Doar Catrina 
Dornescu și pictorul Aliman rămân în continuare dispăruţi. 

Mai trec treizeci de minute de așteptare încordată și apoi, 
brusc, pe cadranul postului de radiorecepţie se aprinde primul 
beculeț. Alarmă! Anca Rodan a ieșit din casă, îndreptându-se 
spre staţia de autobuz. După un sfert de oră de la plecarea 
laborantei, și inginerul Munteanu își părăsește locuinţa, 
urcându-se în mașina sa. Câteva minute mai târziu oprește în 
faţa Teatrului muzical. 

— Așadar, inginerul Daleș a declarat adevărul, constată cu 
voce tare maiorul Tomescu. 


Exact la ora opt Anca Rodan își face apariţia în același loc. Cei 
doi se întâlnesc și se salută. Galant, inginerul Munteanu îi sărută 
mâna colaboratoarei sale și îi explică probabil că îl așteaptă și 
pe Daleș. 

În sfârșit, cu zece minute mai târziu decât era prevăzut își 
face apariţia și inginerul Daleș. Işi cere scuze că a întârziat, iar 
ceilalți doi se fac că nu observă umflătura de la tâmplă. 

— Sunteţi invitaţii mei în această seară! exclamă George 
Munteanu. 

Are o figură radioasă. Colaboratorii săi nu l-au văzut atât de 
vesel niciodată. 

— O victorie trebuie sărbătorită așa cum se cuvine! Cred că 
am ales locul cel mai potrivit, pentru ca să ne simţim cu toții 
bine. 

li călăuzește către intrarea discretă, în spatele căreia se află 
scările ce duc până la ușa barului. 

Anca și Vicenţiu lasă impresia că sunt încântați, poate și 
pentru a răspunde, într-un fel, atenţiei de care se bucură 
amândoi din partea inginerului Munteanu. Coboară împreună 
scările, își predau paltoanele la garderobă și intră în sala relativ 
lipsită de spaţiu, dar cochetă și cu mult gust aranjată. Un 


chelner, într-un costum impecabil, îi conduce până la un mic 
separeu, așezat lângă ringul de dans. 

— E plăcut aici! constată Anca, privind cu atenţie interiorul 
localului. 

— Dacă te simţi bine cu adevărat, nu pot decât să mă felicit 
pentru alegerea făcută, îi răspunde George Munteanu, în vreme 
ce cu un semn discret îl invită pe chelner. Propun să bem 
șampanie! 

Vicenţiu Daleș nu rostește niciun cuvânt. E cel mai puţin 
expansiv dintre ei. Se mulțumește să-i privească, surâzând cu 
politețe și amabilitate numai atunci când e cazul. De altfel, doar 
cu un efort mare de voință face faţa situaţiei, deoarece la 
emoțiile care l-au încercat cumplit în această după-amiază se 
adaugă și o serioasă durere de cap, ca urmare a loviturii. 

x 

Locul ales de inginerul Munteanu pentru strania sărbătorire a 
unei victorii ipotetice - aşa cum rezulta cel puțin din declarațiile 
făcute de el directorului institutului, atunci când ceruse 
amânarea cu o zi a depunerii lucrării - îi pare ciudat maiorului 
Tomescu. „Intim-bar”, localul unde a dispărut în urmă cu două 
zile Catrina Dornescu, e situat_la demisolul clădirii care 
adăposteşte și Teatrul muzical. Imprejurul lui s-au perindat 
doctorul Bănescu, pictorul Aliman și Vicențiu Daleș, cei trei 
admiratori ai actriţei. Și tot aici inginerul Munteanu a hotărât să 
petreacă împreună cu colaboratorii săi. 

— Pentru mine lucrurile sunt din ce în ce mai clare, îi 
mărturisește maiorul locotenentului Mareș. Mai avem doar două 
enigme de dezlegat. Și una dintre ele o vom descifra la bufetul 
lacto-vegetarian. Să mergem! 

Când ajung acolo constată că micul local e ferecat cu lacăt. 
Pe o hărtie lipită pe ușă cineva scrisese cu litere ca de tipar: 
„Localul închis. Responsabilul bolnav.” 

Maiorul telefonează Direcţiei comerciale de care aparține 
localul. Din fericire, deși ora e târzie, găsește un funcţionar de 
serviciu, care cu multă amabilitate îi dă numele și adresa 
responsabilului. După un sfert de oră, împreună cu însoțitorii pe 
care și-i luase, ajunge la locuința lui Octav Budan. Opresc 
mașina în dreptul unei case cufundate în întuneric. Pe ușa de la 
intrare e prins un cartonaș, ca o carte de vizită, pe care stă scris 
numele proprietarului: Virgil Zugravu, pensionar. 


Unul dintre oamenii care îi însoțesc înconjură casa și constată 
că mai există o intrare, separată, cu o scară de serviciu care 
duce la apartamentul de la etaj. Ușa e încuiată. 

Maiorul apasă pe soneria de la intrarea principală. Peste puţin 
timp se aprinde o lumină și se aude glasul speriat al unei femei 
în vârstă: 

— Cine e? 

— Dan Tomescu... 

— Nu vă cunosc. Ce doriţi? 

— Aş vrea să stau de vorbă cu proprietarul. 

— E bătrân și bolnav. S-a culcat. Reveniţi, vă rog, mâine 
dimineață. 

— Nu vă supăraţi că insist, dar e o situaţie excepțională. Vă 
rog să mă înțelegeţi. Trebuie să aflu neapărat anumite lucruri. 

— Dacă vă convine, putem discuta și așa, răspunde cu 
încăpățânare femeia, fără să deschidă ușa. 

Maiorul nu are încotro. 

— Bine, cum doriţi. Spuneţi-mi, cine locuiește la etaj? 

— Chiriașul nostru, domnul Budan. Dar acum nu-i acasă. 

— Sunteţi sigură? 

— Bineînţeles. De câte ori pleacă din București îmi lasă cheia 
de la camera dumnealui. 

— De fapt, eu pe acest domn Budan îl caut. 

— Pentru ce? Sunteţi vreo rudă de-a lui? 

— Nu, doamnă. Îl bănuim de furt, invocă la repezeală maiorul. 
Suntem de la miliţie! 

De dincolo de ușă răzbate o exclamaţie de uimire, urmată de 
un suspin zgomotos. Aproape imediat femeia le deschide și îi 
invită: 

— Poftiţi înăuntru! 

O bătrânică scundă surâde încurcată și pare foarte surprinsă 
de afirmaţiile de adineauri ale maiorului. 

— ÎI cunoașteţi bine pe chiriaş? 

— Ca să fiu sinceră, nu. S-a mutat la noi abia de trei-patru 
luni. Până atunci, în camera de sus locuia fratele meu, doctorul 
Bănescu. 

Maiorul reușește să-și ascundă surpriza. 

— De ce a plecat fratele dumneavoastră de aici? 

— A primit o garsonieră într-un bloc nou, mai în centru, 
aproape de policlinică. Și apoi acolo are în apropiere și un garaj 


pentru mașină. 

— Cine vi l-a recomandat pe Budan? 

— Fratele meu. Dar să nu vă închipuiţi că el îl cunoștea mai 
bine. l-I recomandase o doamnă, o prietenă de-a lui. 

— Cunoașteţi cumva numele acestei doamne? 

— Radu nu mi-a spus cum o cheamă. 

— Ce fel de om e acest Budan? 

— Mie mi s-a părut tare cumsecade. Și liniștit. 

— Nu primea vizite? 

— Absolut niciodată. Cât privește chiria, mi-a plătit-o pe un an 
înainte, din proprie iniţiativă. 

— Spuneaţi că v-a lăsat cheia. 

— Da. 

— Când a plecat? 

— Să tot fie vreo două ceasuri. A plecat cu mașina. 

— Are mașină personală? 

— Da. 

— Ce marcă? 

— Nu mă pricep la mașini. Știu doar că e de culoare verde 
închis și e destul de măricică. 

— Bănuiţi cumva încotro a plecat? 

— Nu mi-a spus nimic și nici eu n-am fost indiscretă să-l 
întreb. A sunat la ușă, cum ați făcut și dumneavoastră, și mi-a 
spus: „Doamnă Zugravu, eu plec în provincie, că am niște 
treabă pe acolo și, fiindcă nu știu când am să mă întorc, poftiţi 
cheia.” 

— De ce v-a dat-o? 

— A mai plecat de două ori în provincie și tot așa a procedat. 
De altfel acesta a fost singurul lucru pe care i l-am pus în 
vedere, încă de la început. Bărbatul meu e în vârstă și e bolnav. 
Dacă se întâmplă ceva în casa asta, trebuie să mă descurc 
singură, după puterile mele. S-ar putea să plesnească o ţeavă la 
instalaţia de apă de la etaj sau mai știu eu ce să se întâmple în 
lipsa chiriașului. De aceea, când e plecat din București cheia stă 
la mine. 

— Sunteţi amabilă să deschideţi, să-mi arunc o privire în 
cameră? 

— Desigur. Numai să-mi pun paltonul pe mine. 

Bătrâna se reîntoarce numaidecât. Ocolesc împreună casa și 
deschid mai întâi ușa de serviciu. Urcă pe scară, până la etaj, 


unde se află locuinţa chiriașului, de fapt o singură cameră și 
dependinţele. Când aprind lumina, sora doctorului Bănescu 
scoate un mic strigăt de surpriză. 

— Ce s-a întâmplat, doamnă? întreabă maiorul, care nu-și dă 
seama pentru moment ce anume o surprinde pe bătrână. 

— Nu vedeţi? A strâns tot. Și-a luat și valizele, ca și cum ar fi 
plecat definitiv. 

Și, pentru a-i confirma maiorului Tomescu adevărul spuselor 
sale, deschide larg ușile șifonierului. 

— Intr-adevăr, se pare că Octav Budan s-a pregătit pentru un 
drum mai lung, constată maiorul. Sau poate că s-a mutat. 

— Și nu mi-a spus nimic, se tânguiește bătrâna. 

— Nu trebuie să vă pară rău. Doar v-a plătit chiria cu 
anticipație. 

Rostise cuvintele pe un ton glumeţ, dar bătrâna nu sesiză 
acest lucru. Se mulțumi doar să confirme, oftând cu ușurare: 

— Așa e, tovarășe maior. 

Dar Tomescu înțelege că nu mai are ce căuta aici. Pasărea și- 
a părăsit cuibul, poate simțind primejdia, poate cu un scop bine 
definit. Din prudenţă lăsă pe unul din subofiţeri să păzească în 
continuare locuința, iar el, după ce mulțumi bătrânei, se 
reîntoarce la mașină, secondat îndeaproape de Mareș și de 
ceilalți. Din cercetările ordonate încă înaintea acestei deplasări 
aflase că Octav Budan avea un cazier destul de bogat. Săvârșise 
niște escrocherii mărunte în tinereţe, rănise grav, în cursul unei 
încăierări dintr-un local periferic, pe un cetățean și avea la activ 
și o tentativă de viol. Pentru toate acestea executase câţiva ani 
de închisoare. Ceea ce îl frapase pe maiorul Tomescu era faptul 
că Octav Budan devenise proprietarul unei mașini, pe care i-o 
adusese o rudă din străinătate, în urmă doar cu trei luni: un 
Ford-Taunus de culoare verde. 

Imediat îl înștiință pe colonelul Manea despre noile 
descoperiri și îl rugă să comunice tuturor posturilor, precum și 
celor de la Direcţia Circulaţiei, pentru identificarea mașinii și 
arestarea proprietarului ei. 

Era trecut de ora nouă, când maiorul Dan Tomescu își făcu 
apariţia pe ușa barului într-un impecabil costum de seară. 
Constată cu satisfacţie că niciunul dintre cei trei salariaţi ai 
institutului de cercetări nu părăsise localul. Păreau bine dispuși 
și chiar Daleș surâdea amuzat de gluma pe care tocmai le-o 


spunea în acel moment inginerul Munteanu. 
x 

Tânărul înalt, cu părul blond-roșcat, neras, zgribulit de frig și 
chinuit de insomnii și coşmaruri părăsise casa Elizei Dornescu la 
puțin timp după ce Vicențiu Daleș se lovise la cap. Pentru 
Remus Aliman apariţia inginerului Daleș constituise o surpriză 
neplăcută. Nu-l cunoștea, nu știa cine era și mai ales de ce o 
căuta pe Lia. Totuși acest om reușise să-l răscolească puternic, 
își pusese imediat întrebarea dacă tot ceea ce știa el despre Lia 
era adevărat. Recapitulă în minte întâmplările prin care trecuse 
începând de duminică seara, apoi tot ceea ce i se spusese în 
legătură cu Lia a doua zi, precum și îndemnul de a se ascunde în 
casa izolată. Constată acum, când judeca lucrurile într-o altă 
lumină, că sub imperiul fricii luase o hotărâre destul de pripită. 

„Ce-ar fi să mă întorc la București și să declar autorităţilor tot 
ceea ce știu, după ce voi verifica în prealabil eu singur care este 
situaţia reală a Liei? Și apoi nici nu mai pot rămâne aici, atâta 
vreme cât ascunzătoarea mi-a fost descoperită. Dintr-un 
moment într-altul tânărul acesta zănatic își va reveni din leșin și 
situația poate deveni neplăcută pentru mine.” 

Gândurile îi dădură aripi. Intr-o clipă își luă scurta îmblănită și 
bascul și ieși în cerdac. Inspiră adânc. Apoi se îndreptă direct 
către gară, cu gândul de a lua primul tren spre București. 
Luminile de neon împrăștiau întunericul și îi dădeau senzaţia că 
se reîntoarce la viaţă. Pe peron nu se afla nimeni. Consultă la 
iuţeală panoul cu mersul trenurilor. Peste o oră trecea un 
accelerat, dar nu avea oprire aici. Exista și un tren personal, 
însă numai după două ceasuri. 

In semiîntunericul sălii de așteptare un ţăran moţăia. Pe 
măsuța din colţ cineva uitase un ziar. Aliman se așeză pe una 
din cele patru bănci libere, cât mai aproape de sobă. Căldura îl 
moleși, pleoapele grele ca plumbul i se închiseră. Aţipi. Nu vroia 
să adoarmă și se lupta cu somnul. Răsfoi alene paginile ziarului 
de pe măsuţă. Deodată privirea i se opri pe un anunţ, în mijlocul 
căruia se află chiar fotografia lui: „Cine poate da relaţii despre 
persoana din fotografia alăturată, dispărută de la domiciliu, este 
rugat să se adreseze numaidecât...” 

Așadar era căutat. 

In gară tocmai se anunţa sosirea personalului. Ar fi trebuit să 
se ducă la casa de bilete, dar acum nu mai avea nici putere și 


nici curaj. Îl cuprinsese din nou teama. Se simţea ca un animal 
hăituit. Îi era foame și sete. Era obosit și descurajat. De la 
fereastra sălii de așteptare privea îndurerat șirul vagoanelor 
trenului ce pornea spre București. Plecase și singurul pasager, 
țăranul care moţăise în sala de așteptare. Rămăsese singur, mai 
singur ca niciodată. leșise pe peron. Dinspre linii se apropia 
impiegatul de mișcare. Se grăbea să ajungă înăuntru, la căldură, 
și nici nu-l observase pe Aliman. Acesta se îndreptase, 
nehotărât, către șosea. S-ar fi reîntors în căsuţa de la capătul 
potecii întortocheate, dar acolo se afla necunoscutul care îl 
tulburase atâta, nici el nu știe de ce. 

În depărtare se zăreau farurile unei mașini. Se apropia cu 
repeziciune de el. Aliman, instinctiv, căută să se ascundă, dar 
era prea târziu. Lumina farurilor spălă șoseaua și îl cuprinse și 
pe el, necruțătoare, orbindu-l. Şoferul frână brusc și mașina 
patină câţiva metri, apoi se opri. Omul de la volan deschise 
portiera și îi făcu semn să se apropie. 

— Domnule Aliman, pe dumneavoastră vă căutam. 

Pictorul răsuflă ușurat când îl recunoscu. Era responsabilul 
bufetului lacto-vegetarian de lângă teatru, Octav Budan, același 
care se oferise să-l aducă aici în urmă cu două zile. 

— Ce mai e nou, domnule Budan? 

Își dădu seama că a pus o întrebare neclară, dar celălalt o 
înţelese și se grăbi să-l liniștească: 

— Pentru dumneata... lucrurile sunt lămurite. Ucigașul Elizei 
Dornescu a fost descoperit. Ti-am spus să ai răbdare că până la 
urmă totul se va rezolva cu bine. Dar de ce nu m-ai așteptat în 
căsuţă, așa cum ne-am înţeles? 

Pictorul îi explică, în câteva cuvinte, ce se întâmplase. Octav 
Budan scăpă, fără să vrea, o înjurătură. Apoi redeveni amabil cu 
Aliman. 

— Nu-i bine să ne mai ducem acolo! 

— Pentru ce? Din moment ce nevinovăția mea s-a dovedit... 

— Spuneai că nu-l cunoști pe tip? 

— Nu l-am văzut niciodată... 

— Cine ar putea să fie? 

— Asta m-am întrebat și eu! 

— În definitiv, acum nu ne mai interesează. Eu am venit să vă 
conduc la București. Poftiţi în mașină! La zece și jumătate 
trebuie să fiu înapoi... 


Pictorul se urcă bucuros lângă Octav Budan, admirând 
eleganța mașinii. Deodată își aminti că nu știe numele celui care 
i-a răpit viaţa Liei. II întrebă pe Budan, care rânji dispreţuitor. 

— Un nemernic! Doctorul Bănescu. 

Pictorul avu impresia că primise o măciucă în cap. Furios, îl 
apucă de umăr pe omul de lângă el. 

— Eşti sigur? strigă el spre Budan, cu disperare. 

Surprins, Budan scăpă pentru câteva clipe controlul volanului 
și mașina se răsuci pe șosea. Cu greu reuși să frâneze. 

— Ce înseamnă asta? Vrei să ne răsturnăm în prăpastie? 

— lartă-mă!  murmură pictorul. Simt că  înnebunesc. 
Criminalul! 

— Ar fi cazul să te liniștești. Acum tot nu mai poți interveni. 

Mașina demară încet, dar sigur. Budan scrută drumul în 
lumina farurilor. Până la șoseaua principală mai erau doar 
câteva sute de metri. 

— Nu doriţi să beţi ceva cald? O să vă mai întremeze... 

Aliman tresări. 

— Aţi spus ceva? 

— Dacă doriţi, am acolo, în termos, niște cafea fierbinte. 

— Mulţumesc! 

Remus Aliman deșurubă capacul termosului, în vreme ce 
Budan reduse viteza mașinii pentru ca pictorul să-și poată turna 
liniștit o porţie de cafea în pahar. Ajunseră la intrarea în șoseaua 
principală. Pictorul duse paharul la buze. Simţi aroma îmbietoare 
a cafelei, dar constată că era prea fierbinte. 

— S-a păstrat excelent în termos. Parcă acuma aţi luat-o de 
pe foc. Am s-o beau ceva mai târziu. 

Budan surâse acru și nu mai scoase niciun cuvânt. 

Șoseaua principală era destul de circulată, cu toată vremea 
rea. Pe asfaltul umed se așternuse o pojghiţă de gheață. După 
un sfert de oră, Budan opri mașina. În fața lor, pe șosea, 
staţionau numeroase mașini. 

— Ce s-a întâmplat? Vreo barieră de cale ferată? 

— Nu știu. Parcă nu era niciuna pe aici. 

Pictorul profită de oprire și sorbi cu poftă câteva înghiţituri de 
cafea. Budan păru neliniștit. leşi din mașină, făcu câțiva pași 
pentru a-și da seama ce se întâmplă afară și deodată simţi că i 
se oprește respirația. 

— Ce ghinion! Tocmai acum! exclamă el înciudat, cu voce 


tare. 

Doi ofiţeri de miliţie se îndreptau spre mașina din faţa lui. 
Reintrând repede în mașină, îl văzu pe Remus Aliman înţepenit 
într-o poziție ciudată, cu o expresie de groază întipărită în ochii 
ce îi luceau straniu. Termosul îi scăpase din mână și conţinutul i 
se vărsase pe haine și pe podea. Budan simţi pe frunte stropi 
reci de sudoare. Stinse farurile și încercă să întoarcă mașina, 
dar era prea târziu. Ofițerii de miliţie luminau cu lanterne 
puternice numărul mașinii. Se apropiară amândoi de el. Unul 
deschise portiera: 

— Permisul dumneavoastră de conducere, vă rog. 

Budan se consolă singur. „Poate că-i un simplu control și m- 
am speriat degeaba. Și s-ar putea să nu-l observe pe idiotul 
ăsta”, își spuse. Prezentă permisul de conducere ofițerului de 
miliţie. Acesta îl verifică atent câteva minute, apoi îl invită să 
coboare din mașină. 

— Ce înseamnă asta? încercă să protesteze Budan, deși știu 
bine acum că se agită inutil. 

— Sunteţi arestat, domnule Budan! 

„Așadar, totul s-a sfârșit! Cum și ce s-a întâmplat în lipsa mea 
din București? Cum m-au descoperit?” 

Intrebări chinuitoare îl mistuiau. Și deodată un gând îi veni în 
minte. Cu iuţeala fulgerului se aplecă, ridică termosul de pe 
podeaua mașinii și sorbi cu nesat cafeaua care mai rămăsese. 
Ofițerii de miliţie se repeziră amândoi, instinctiv, să-l oprească, 
dar totul se petrecu atât de repede, încât intervenţia lor fu 
târzie. Octav Budan îi privi cu un surâs batjocoritor, parcă 
triumfător, câteva clipe, apoi se prăbuși cu capul pe volan și 
rămase, ca și pictorul Aliman, într-o poziţie ciudată, crispată și 
rigidă. „Pentru mine... totul s-a sfârșit...” fu ultimul lui gând. 

x 

Maiorul Tomescu privește cu atenție în jurul lui. Din când în 
când scapără bricheta ca să-și alunge plictiseala. 

Mai sunt cincisprezece minute până la ora zece. Din moment 
că niciunul dintre cei trei salariați ai institutului nu s-a ridicat de 
la masă, măcar pentru un singur minut, s-ar putea ca transmisia 
ultimului mesaj să se efectueze din altă parte, nu de la „Intim- 
Bar” sau din apropierea lui, aşa cum a crezut până acum. Însă 
ideea că una dintre cele trei persoane este implicată în acţiunea 
de spionaj nu-l părăsește nicidecum. 


Acum douăzeci de minute Mareș i-a comunicat descoperirea 
celor doi ofițeri de la Direcţia circulaţiei. Să fie Octav Budan cel 
care urma să transmită mesajul? Dar asupra lui, în afara 
termosului cu cafea otrăvită, nu s-a descoperit nimic 
compromiţător. Corelând o serie de date, conchise că Budan nu 
a fost decât o rotiță, mai mult sau mai puţin însemnată, în 
angrenajul mecanismului de spionaj. Gândurile îi sunt 
întrerupte. În local se stinge brusc lumina. Maiorul Tomescu 
privește cadranul ceasului fosforescent: zece fără zece minute. 
Un răpăit de tobă și reflectorul aruncă un con de lumină asupra 
unei femei ce a apărut în mijlocul ringului de dans, îmbrăcată 
într-o rochie albă, elegantă. 

— Bună seara, stimaţi oaspeţi! Am plăcerea să vă invit la 
dans! 

Aplauze entuziaste răspund invitaţiei. De data asta s-au 
reaprins numai luminile din dreptul fiecărei mese, sub forma 
unor lumânări electrice. Într-adevăr, se pare că barul își merită 
numele cu prisosință. Pe ring câteva perechi s-au grăbit să dea 
curs amabilei invitaţii. Dan Tomescu tresare și simte că inima a 
început să-i bată mai cu putere: de la masa celor trei a dispărut 
inginerul Munteanu. Și iată că Daleș o invită la dans pe Anca 
Rodan... 

x 

Exact la ora zece fără zece minute colonelul Adrian Manea 
este înștiințat că postul emițător al spionilor a confirmat, pe 
lungimea de undă cunoscută, recepționarea mesajului și 
predarea lui în termen. 

Urmează câteva minute de aşteptare. Trebuie localizat 
punctul de emisie. În sfârșit colonelul primește comunicarea: 
„Transmisia a avut loc de la hotelul vecin cu Teatrul muzical. 
Individul care a transmis informarea s-a aflat în hotel.” Se 
calculează din nou, riguros, matematic, posibilitățile de emisie și 
recepție și se ajunge la concluzia unanimă că atât „mesagerul”, 
cât și „primitorul” vor lucra pe un perimetru foarte restrâns, deci 
vor întrebuința microemițătorul și microreceptorul cu o rază de 
lucru care nu depășește cincisprezece metri. 

x 


Ofițerul de serviciu ridică prompt receptorul. La capătul 
celălalt al firului se aude o voce gravă, baritonală, emoţionată: 
— La telefon doctorul Radu Bănescu. Vreau să vorbesc 


neapărat cu tovarășul maior Tomescu. E o chestiune de viaţă și 
de moarte. 

— Nu se află aici. 

— Dar unde? 

Ofiţerul are o scurtă ezitare. Apoi se hotărăşte. 

— Așteptaţi, vă rog, un minut. 

Din camera alăturată obţine legătura directă cu colonelul 
Manea. 

— Tovarășe colonel, doctorul Radu Bănescu îl caută urgent pe 
tovarășul maior Tomescu. 

— Dă-i legătura cu mine! 

— Am înţeles. 

— Domnul doctor Bănescu? întreabă colonelul Manea. 

— Da. Vreau să vorbesc neapărat cu maiorul Tomescu. 

— Îmi puteţi încredința mie ceea ce aveţi să-i comunicaţi. 

— Cine sunteţi dumneavoastră? 

— Colonelul Manea. 

— Tovarășe colonel, trebuie să o văd neapărat, dacă mai e în 
viață, pe Eliza Dornescu. Nu știu unde e internată, însă cred că 
sunt singurul om, în acest moment, care poate să o salveze. 

— Unde vă aflați acum? 

— La policlinică. 

— Este ora zece fără cinci minute. 

— Exact! 

— Aveţi o mașină la dispoziţie? 

— Mașina mea personală. 

— Știţi unde se află Teatrul muzical? 

— Bineînţeles. 

— Vă așteptăm, eu sau maiorul Tomescu, în fața teatrului. 

x 

Locotenentul Mareş observase și el când George Munteanu se 
ridicase de la masă. Îl urmărise cu privirea și constatase că se 
îndrepta spre ieșire. „incotro se duce?” se  întrebase 
locotenentul apropiindu-se de el. „E ora zece fără două minute. 
Nu cumva emițătorul mesajului e chiar George Munteanu?” 

Inginerul a ieșit din bar și s-a oprit la garderobă. Schimbă 
câteva cuvinte cu garderobiera, apoi se îndreptă în partea 
opusă. 

Mareş schițează un zâmbet în colțul gurii: „Dar acolo e 
toaleta! M-am alarmat degeaba.” Prudent, rămase totuși în 


așteptare. Exact la ora zece și un minut îl vede coborând scările 
de la intrare pe locotenentul Davidescu. Când îl zărește pe 
Mareș, se luminează la faţă, se repede la el și îl strânge în braţe 
cu nemaipomenită efuziune, șoptindu-i cu repeziciune: 

— Comunicaţi-i tovarăşului maior că am detectat 
microemiţătorul. Se află în clădirea Teatrului muzical. 

— Ai grijă tu de Munteanu. E la toaletă! îi răspunde tot atât de 
rapid Mareș și dispare imediat în bar. 

Emisiunea nu poate dura mai mult de zece minute. Așadar, 
mai sunt cel mult opt minute și în acest interval spionii trebuie 
să fie prinşi asupra faptului. În bar continuă să se danseze. Anca 
și Vicenţiu s-au reîntors la masă și par intrigaţi de lipsa 
inginerului Munteanu. 

Însoţit de Mareş, Dan Tomescu urcă în grabă scările. lese în 
stradă, face semn altor doi ofițeri și încearcă să deschidă ușa 
teatrului. E închisă! Detectorul îi semnalizează continuu că sursa 
de emisie se află la mai puţin de cincisprezece metri. Ofițerii 
ciocănesc în ușă și din cabină își face apariţia portarul. 

— Ce înseamnă asta? Azi nu avem spectacol! protestează el, 
dar deschide imediat ușa. 

— Se află cineva în interiorul teatrului? 

— Nu, absolut nimeni. Pe onoarea mea, doar nu dorm în 
post... 

Dan Tomescu nu mai are timp să asculte explicaţiile 
portarului. 

— Aprinde luminile din hol! Și în sala de spectacole! îi strigă el 
și aleargă pe scările care duc spre sală. 

Detectorul vibrează și mai puternic. Sursa e deci pe aproape. 
Unul dintre ofițeri a rămas cu portarul, care aprinde luminile. 
Celălalt a pornit spre scara de serviciu, care se află în partea 
stângă a scenei. Mareș supraveghează intrarea. Orice încercare 
de retragere a celui care emite în aceste momente mesajul e 
blocată. 

În partea dreaptă e o ușă care duce la cabinele artiștilor. 
Detectorul vibrează foarte puternic. Un bec mic luminează difuz 
culoarul, de-a lungul căruia sunt înșirate multe uși, prima dintre 
ele fiind cea de la cabina Liei Dorna. O plăcuţă de metal, cu 
numele ei, e prinsă pe ușă. „De aici, din cabina actriței, se 
transmite deci mesajul.” Maiorul Tomescu scoate revolverul. Cu 
mâna stângă apasă încetișor pe clanţa ușii. Surpriză! Ușa e 


descuiată? Cabina e luminată. Dintr-o privire maiorul constată 
că în cabină nu se află absolut nimeni. 

E ora zece și șapte minute. Detectorul arată intensitatea 
maximă. Sursa emiţătorului e undeva, aici, la doi sau trei pași 
de el, și totuși în cabina Liei Dorna nu se află nici o altă 
persoană în afară de el. 

Maiorul Tomescu urmărește detectorul, dar caută în același 
timp cu înfrigurare explicația acestei ciudate situaţii. Desigur, nu 
poate fi vorba de „omul invizibil” al lui Wells! „E ingenios 
camuflat acest aparat de transmisie! Cel care l-a pus în 
funcțiune, simțind pericolul, a reușit să dispară la timp, lăsându-l 
să transmită singur mai departe.” Și deodată fața maiorului se 
luminează. Trage sertarul de la măsuţa cu oglindă și găsește 
imediat ceea ce căuta. Printre farduri și grime se află o 
tabacheră de argint, asemănătoare celei pe care i-a predat-o 
Catrina Dornescu. Deschide cu febrilitate capacul. La suprafaţă 
sunt zece ţigări. Le înlătură și apasă pe un mic resort. Fundul 
dublu al tabacherei dezvăluie un micromagnetofon-emiţător. 

Detectorul s-a oprit. S-a oprit și emițătorul, deoarece e ora 
zece și zece minute... și transmiterea mesajului s-a terminat. 

x 


George Munteanu s-a reîntors în localul barului la ora zece și 
zece minute. Inginerul a lipsit de la masa cu colaboratorii săi 
exact cât a durat transmisia. 

O cercetare rapidă stabilește că unul din pereţii toaletei 
barului corespunde cu cabinele actorilor din clădirea Teatrului 
muzical. E clar că transmisiile s-au efectuat pe această cale. 
Emiţătorul, instalat în cabina actriței Lia Dorna într-o inofensivă 
tabacheră de argint, transmitea mesajele, pe care unul din 
clienţii barului le prelua din toaletă în modul cel mai firesc cu 
putinţă. 

„Ce-a căutat acolo inginerul Munteanu în această seară, în 
timpul transmisiei? se întreabă maiorul Tomescu. Presupunând 
că a predat spionilor și ultima formulă a invenţiei sale și că 
mesajele au fost transmise prin mijlocirea unui intermediar, nu 
înțeleg rostul preluării informaţiilor tot de către ei. Aceasta e 
ultima enigmă pe care o mai am de dezlegat.” 

La masa celor trei buna dispoziție domnește din nou. Nu e 
întreruptă decât de apariţia unui chelner, care se apleacă 
ceremonios și îi șoptește ceva inginerului Munteanu. 


— Vă rog să mă scuzaţi câteva minute, se adresează inginerul 
celorlalţi și se ridică de pe scaun, urmându-l pe chelner, care îl 
conduce în biroul responsabilului, unde-l așteaptă nerăbdător 
maiorul Tomescu. 

x 

Punctualitatea îl caracteriza, în mod deosebit, pe doctorul 
Radu Bănescu. Așa că, la ora zece și zece minute, opri mașina în 
faţa Teatrului muzical, unde se afla colonelul Manea. 

— Vă ascult, domnule doctor. 

— Eliza Dornescu a fost otrăvită. Am ajuns la această 
concluzie după nenumărate cercetări prin cărţile de specialitate. 

— Și noi am ajuns la aceeași concluzie. 

— E vorba de o otravă puternică, ale căror efecte sunt 
paralizia fulgerătoare și apoi moartea lentă. 

— Știm și asta. 

— Dar există și un antidot! 

— Care, din nenorocire, nu cred că ne va sosi în timp util. 

— Tovarășe colonel! E vorba de viaţa singurei mele fiinţe 
dragi. Eliza înseamnă totul pentru mine. Ce credeți că am făcut 
în ultimele douăzeci și patru de ore? 

— Bănuiesc că aţi căutat să realizaţi singur un antidot. 

— Exact! Și cred că am reușit. 

— Credeţi? 

— Sper. Nu pot să fiu sigur întru totul. În orice caz trebuie să 
riscăm... 

— Domnule doctor, asupra dumneavoastră planează destule 
suspiciuni. Nu credeţi că aș putea să interpretez cererea 
aceasta?... 

— Nu vă înțeleg! 

— Cine-mi poate garanta că nu sunteţi autorul otrăvirii Elizei 
Dornescu? 

— Dar... e imposibil ca eu... 

— Nicidecum, din moment ce faptul s-a petrecut, aţi 
recunoscut doar, în seara când aţi fost în vizită la actriță. 

— Dar nu în prezenţa mea. 

— Cine ne garantează acest lucru? 

— Bine. O să vă convingeţi până la urmă de nevinovăția mea. 
Acum e vorba de cu totul altceva... 

— De ce? Aţi aflat că antidotul e în drum spre București, că 
există șanse ca Eliza Dornescu să fie salvată. Pretextaţi că ați 


descoperit dumneavoastră un antidot - de care însă nu 
garantaţi! - și poate că îi administraţi actriței o doză și mai mare 
de otravă, să fiţi sigur că nu va mai vorbi niciodată. 

— Ceea ce spuneţi e numai o supoziţie. 

— Domnule doctor Bănescu, eu nu pot merge la întâmplare în 
nicio acțiune de care răspund. 

— In această privinţă, recunosc, aveţi dreptate. Totuși insist 
să acceptaţi ceea ce vă propun. 

— Ce anume? 

— Consimt ca, în cazul când antidotul experimentat de mine 
n-o va salva pe Eliza, să fiu considerat cel care a atentat la viaţa 
ei... Primiţi? 

— Nu! Aș fi bucuros, în schimb, ca până la urmă să vă 
dovediți nevinovăția. Și acum permiteți-mi să vă pun eu o 
întrebare: La rugămintea cărei persoane aţi recomandat pe 
Octav Budan ca să devină chiriașul surorii dumneavoastră? 

— Catrina. Ea m-a rugat... insistent. 

— Știaţi că Budan e un om certat cu legea? 

— Nu! 

— Dar despre faptul că a dispărut Catrina Dornescu aveți 
cunoștință? 

— Deloc! Ultima oară am văzut-o aseară, pe ploaia aceea 
torențială. 

— Domnule doctor, spuneți-mi, aţi fost în cabina Elizei 
Dornescu la teatru? 

— Bineînţeles. De mai multe ori. 

— Credeţi că s-ar putea ascunde acolo o persoană? 

— Imposibil. De ascuns nu are unde, dar... 

— Dar... 

— Se poate face invizibilă. Poate n-o să mă credeţi nici de 
data asta? 

— Vă rog, vă ascult! 

— Eram într-o seară în cabina Elizei. Ei bine, pare neverosimil, 
și totuși așa s-a întâmplat. Parcă o văd pe Eliza. Stătea în faţa 
oglinzii. Eu frunzăream o gazetă. La un moment dat mă trezesc 
singur în încăpere. Eram sigur că Eliza nu ieșise pe ușă și totuși, 
ca să mă conving, am deschis ușa și m-am uitat de-a lungul 
culoarului. Nu se zărea nicăieri. Am zăbovit pe culoar cam un 
minut, un minut și ceva. M-am întors apoi în cabină. Eliza se 
pieptăna în faţa oglinzii și se străduia să nu izbucnească în râs. 


„Ce înseamnă asta, draga mea? i-am spus. Am impresia că te 
joci de-a omul invizibil.” Ea mi-a înlănţuit gâtul cu brațele și a 
început să râdă. „Ai uitat unde te afli?” „Ce vrei să spui?” „Că în 
orice teatru există trape.” „Din câte știu, sunt numai pe scenă”. 
„Și în cabina mea e una.” „Unde?” „Chiar aici, sub scaunul din 
fața oglinzii. Am aflat abia zilele trecute de existența ei. Vrei să 
dispari și tu?” l-am spus că nu doresc așa ceva și asta a fost tot. 
Vă rog să mă credeţi! 
— Vă cred, răspunse cu amabilitate colonelul Manea. 
x 

— Aş vrea să discutăm deschis, domnule inginer, rosti maiorul 
Tomescu, invitându-l pe George Munteanu să ia loc. 

— De acord, domnule, maior. De altfel și eu mi-am dorit acest 
lucru... și încă cu patruzeci și opt de ore în urmă. 

— Și de ce n-aţi făcut-o? 

— Am ezitat, fiind convins că voi rezolva totul singur. 

— Recunoașteţi că aţi colaborat cu un grup de spioni? 

— Cu un grup?! Nu! Numai cu o singură persoană. 

— Katy Dorn? 

Inginerul nu părea surprins. Mai degrabă o undă de tristeţe și 
melancolie trecu pentru o clipă pe faţa lui smeadă. 

— Katy Dorn sau Catrina Dornescu... e totuna. 

— Pentru ce aţi făcut-o? 

— M-a amenințat că va dezvălui trecutul meu nu prea 
strălucit. 

— Aţi fost soţul ei. Nu-i așa? 

— Și sunt încă. Din păcate, nu suntem divorțaţi. Ne-am 
căsătorit la Viena, în anul 1938. 

— Eraţi student? 

— Da. Student sărac, cu o bursă insuficientă pentru a trăi, cât 
de cât, în vremurile acelea. Ca să reziști, trebuia să ai o altă 
ocupaţie. Unii dintre noi vindeau ziare, alţii făceau pe 
comisionarii, alţii cărau lăzi cu alimente în piaţă. Am trecut și eu 
prin toate acestea, luni de zile, în șir. Intr-o seară m-am dus la 
teatru. Am văzut-o și am ascultat-o ca vrăjit pe una dintre cele 
mai mari actrițe: Katy Dorn. Era tânără, frumoasă, cu o voce 
fermecătoare. M-am îndrăgostit nebunește de ea. Am așteptat-o 
la ieșirea din teatru, împreună cu un alt grup de entuziaști. Dar 
nu m-am mulţumit doar s-o aplaud, ca toţi ceilalţi. M-am repezit 
după ea în mașină, i-am sărutat mâinile înmănușate și i-am 


spus, ţin minte exact și acuma: „Vă iubesc. Sunteţi atât de 
frumoasă! Ca o regină.” Cred că la început s-a speriat. Nu știa 
ce să creadă despre mine, dar când m-a auzit vorbind 
românește a surâs emoţionată și m-a privit cu interes. l-a făcut 
semn șoferului să pornească mașina. „Ești român?” „Da”, am 
răspuns eu, nevenindu-mi să cred că eu sunt cel de lângă 
frumoasa actriţă. „Și eu. N-ai știut?” „Nu. Dar e o adevărată 
minune! am strigat. Nici nu se putea să fie altfel! Numai o 
româncă poate fi atât de frumoasă!” Pe drum m-a privit tot 
timpul. Eu nu încetam să-i șoptesc cuvintele cele mai tandre de 
iubire, pornite din inimă. Când am ajuns la ea acasă, în dreptul 
porţii, m-a sărutat pe obraz. „Îţi mulțumesc pentru vorbele tale 
frumoase. Nimeni până la tine nu mi le-a mai spus cu atâta 
sinceritate.” Mi-a fixat o întâlnire pentru a doua zi, într-o 
cofetărie discretă, de la periferia orașului. Vreme de o 
săptămână ne-am întâlnit în locul acela tainic, rostind amândoi 
șoapte de iubire. Îmi dădeam seama că ea se apropia tot mai 
mult de sufletul meu. Catrina, la rândul ei, înțelegea că eram 
complet lipsit de mijloace materiale și cu un surâs fermecător 
îmi strecura banii necesari pentru achitarea notelor de plată, 
deși eu întotdeauna o refuzam categoric. „Aș vrea să vii la mine 
acasă, mi-a spus într-o bună zi, dar nu se poate. Nu-mi cere să-ţi 
explic motivul. Totuși doresc să ne întâlnim undeva, într-o 
cameră discretă, unde să nu fim văzuţi de nimeni.” Am ridicat 
umerii neputincios. „Nu, iubitul meu, nu am să-ţi cer să o găsești 
tu, pentru că știu că acest lucru nu ţi-e cu putinţă. Cunosc eu un 
asemenea loc. Sper că ai să mă însoțești în camera aceea mică, 
modestă, dar curată, situată într-un cartier liniștit și plin de 
poezie, s-a depănat mai departe visul iubirii noastre. l-am 
propus să ne căsătorim. Ea a râs, fără nicio umbră de ironie. „Și 
cu ce ai să-ţi întreţii o soţie atât de pretențioasă ca mine? Sunt 
obișnuită să trăiesc în lux. Mulţumește-te cu viața pe care o 
trăim în prezent.” M-am ambiţionat, deși recunoșteam în sinea 
mea că rostise adevărul. Nu vroiam să fiu întreținutul Catrinei, 
dar nici nu aveam posibilitatea să câștig sumele de bani 
necesare unei femei ca ea. Mă aflam într-o mare încurcătură. 
„Ştii ceva? mi-a spus Catrina peste puţină vreme. Am vorbit cu 
cineva care s-a arătat dispus să-mi ofere o slujbă bună pentru 
tine.” „Bine, dar eu nu pot să abandonez facultatea. Mai am un 
singur an și isprăvesc.” „Nimeni nu-ţi cere acest lucru. Ai să vezi 


că e ușor și că vei câștiga bani mulţi.” Da, slujba pe care mi-o 
găsise Catrina era în aparenţă foarte ușoară și mi-a adus, pe 
neașteptate, venituri serioase. 

Maiorul Tomescu surâse cu amărăciune. 

— Spionaj? 

— Exact! Bineînţeles, nu mi-am dat seama de la început. Nu 
mai are rost acum să vă povestesc cum am aflat adevărul în 
cele din urmă. În orice caz, când am înţeles la ce mă împinsese 
Catrina să fac era prea târziu: ne căsătorisem. Tot atunci Austria 
era ocupată de hitleriști. Apoi a venit războiul. Intr-o seară, cu 
puţină vreme înainte de data când urma să ne reîntoarcem în 
ţară, Catrina a dispărut. Căutările mele au fost zadarnice. De 
altfel nu-mi lăsase niciun bilet, nicio înștiinţare unde aș putea s- 
o găsesc. Am presupus că și-a pierdut viața într-una din 
misiunile ei de spionaj. M-am întors în ţară cu o diplomă, dar 
trist și singur. Războiul se terminase, dar pentru mine totul era 
sumbru. Încetul cu încetul mi-am revenit și pe măsură ce trecea 
vremea, înneguratele amintiri se estompau tot mai mult. In 
schimb creșteau stima celor ce mă înconjurau, admiraţia pentru 
lucrările mele, pentru munca mea de cercetător. Nimeni nu știa 
de trecutul meu îngrozitor, nimeni în afară de Catrina Dornescu. 
A apărut anul acesta în august, în vreme ce mă aflam pe litoral, 
în concediu. La început am crezut că am vedenii, dar când mi-a 
vorbit, când mi-a surâs, amintirile mi s-au trezit brusc și m-a 
cuprins același dor nebun de odinioară. Uitasem cine fusese în 
realitate. Nu o vedeam decât ca atunci, cu aproape patruzeci de 
ani în urmă, tânără și frumoasă, regina mea, sufletul vieții mele. 
Și am petrecut o seară de neuitat, retrăind cu soția mea, 
Catrina, parcă aievea, visul și poezia din camera mică, aflată 
undeva într-un cartier vienez. Dar totul a fost, din nou, numai un 
vis. A doua zi aveam să revin la trista și cruda realitate: Catrina 
m-a ameninţat, m-a șantajat. Am bănuit că era dornică să-și 
„refacă” viaţa, adică să trăiască iar în lux și bogăţie de pe urma 
spionajului. Dar acum eu nu mai eram tânărul ușor de prins în 
plasă. „E atât de simplu pentru tine! spunea ea. Ești dator să mă 
ajuţi și tu acuma, așa cum te-am salvat și eu din mizerie 
odinioară.” „Dar bine, draga mea, acum am un salariu frumos, o 
casă îndestulată, de ce nu rămâi lângă mine pentru toată 
viața?” „Ceea ce-mi oferi tu îmi dă cu prisosinţă și nepoata mea, 
actriţa Lia Dorna. Eu vreau mult mai mult. Incă de pe vremea 


când eram la Viena am adunat o avere. Împrejurări vitrege m-au 
determinat să fug, să dispar...” „Îmi amintesc!” i-am răspuns eu, 
oftând amarnic. „Am revenit mai târziu în ţară. Foștii mei patroni 
nu mă uitaseră. Printr-un agent mi-au dat de urmă acum doi ani. 
De nenumărate ori mi-au cerut diverse servicii. Am refuzat, 
pretextând de fiecare dată altceva. Atunci m-au ameninţat că- 
mi voi pierde viaţa, atât eu, cât și nepoata mea, pe care o 
iubesc mai mult decât orice pe lume. Ca să vezi însă, George, ce 
înseamnă destinul! Mi-au oferit o unică șansă: aceea de a le 
transmite ultimul tău proiect de invenţie.” „Catrina, draga mea, 
dar nu se poate! Cum îţi închipui tu...?” Protestele mele au fost 
zadarnice. De fapt s-au topit în faţa stăruințelor ei. Am cedat, 
crezând că ea se află într-o situaţie disperată, dar conștiința mă 
mustra tot timpul. 

Inginerul făcu o pauză, ca și cum ar fi vrut să-și adune 
gândurile risipite de întâmplările neobișnuite prin care trecuse. 
Maiorul Tomescu îi oferi o ţigară, pe care George Munteanu o 
aprinse numaidecât, mulţumind printr-o înclinare ușoară a 
capului. 

— Și în ce fel v-a mustrat conștiința, domnule inginer? 
Furnizând spionilor, treptat, formulele experienţei 
dumneavoastră? Știţi cât de importantă este această invenţie 
pentru economia ţării? De ce aţi făcut asta? 

— Domnule maior, de înștiințat nu vă puteam înștiinţa și cred 
că v-aţi dat seama de ce nu am făcut acest lucru. Vroiam să le 
salvez pe Catrina și pe nepoata ei. Dar cum să procedez? M-am 
hotărât să-i predau Catrinei copii de pe lucrările mele, în care 
strecuram, intenţionat, bineînţeles, unele greșeli, spre a întârzia 
cât mai mult cercetările colaboratorilor ei de peste graniţă. La 
un moment dat am vrut să vin la dumneavoastră, să vă 
mărturisesc întreaga situaţie și să interveniţi. N-am mai făcut 
acest lucru, pentru că eu consideram că există o soluţie mai 
bună, care salva și viaţa celor două femei. Până la urmă am 
isprăvit singur toată lucrarea; ultima formulă eu am elaborat-o și 
tot eu am experimentat-o. Soluţia finală, cea mai importantă de 
altfel, am închis-o în seiful meu acasă. Știam că în această seară 
Catrina va transmite ultimul mesaj, după care urma să plece în 
străinătate. Faţă de patronii ei își făcuse datoria, așa că, îmi 
închipuiam, totul se va sfârși cu bine. In ceea ce mă privește, 
urma să vă cer ajutorul abia după plecarea ei. 


Maiorul Tomescu așeză microemiţătorul pe masă, în faţa 
inginerului. 

— Înseamnă că ceea ce a transmis Catrina Dornescu, în 
această seară e o soluție complet eronată. 

— Da. Se poate verifica imediat. 

— Vă daţi seama, domnule inginer, ce greșeală enorma ați 
înfăptuit? Dacă veneaţi de la bun început la noi, aţi fi înlăturat 
toate pericolele în care s-au aflat și se mai află câteva persoane, 
printre care și Eliza Dornescu! 

x 

Prin trapa din cabina Elizei Dornescu cei patru ofițeri ajung 
într-un culoar din subsolul teatrului. În partea stângă se află o 
ușă, zăvorâtă pe dinafară. E clar că aici nu avea cum să 
pătrundă nimeni. La celălalt capăt al culoarului se află o scară 
de fier, în spirală, care se termină în plafon. Se cercetează cu 
atenție și, deodată, cineva descoperă urmele unui chepeng. 
Încearcă să-l ridice, dar e blocat. Probabil că pe aici a intrat și 
apoi a fugit persoana care a mânuit emițătorul. Dar unde 
corespunde ieșirea din subsol prin chepeng? 

— Numai într-un singur loc, explică maiorul Dan Tomescu: 
bufetul lacto-vegetarian. Fiţi atenţi! S-ar putea ca bătrâna 
spioană să ne mai rezerve și alte surprize! 

Dar Catrina Dornescu, de data aceasta, nu mai pregătise nicio 
surpriză. În momentul când ofiţerii pătrunseră în interiorul 
bufetului înțelese că „recitalul” ei s-a sfârșit. Işi luă de pe 
tejgheaua localului poșeta imensă și ofta adânc, privind 
melancolică, fără nicio ţintă precisă, parcă imaginându-și o 
cortină lăsându-se încet, încet, peste finalul neprevăzut al unei 
piese. 

x 

Colonelul Manea și maiorul Tomescu, împreună cu 
colaboratorii lor, aşteaptă nerăbdători spovedania Catrinei. 

— Cred că ne veţi relata totul. De altfel inginerul Munteanu a 
făcut declarații complete, o avertizează colonelul. 

— Domnilor ofițeri, aveți cuvântul meu, bineînțeles dacă mai 
pot fi crezută! 

— Vă ascultăm! 

— Dar, mai întâi, luaţi-mi o piatră de pe inimă. Ce face Eliza? 

— Sunt puține șanse să scape cu viaţă... 

— Dumnezeule! gemu Catrina. Dacă aș fi știut... Eu i-am dat 


otrava. Dar jur că n-am știut, nici măcar n-am bănuit groaznicul 
ei efect! 

— l-aţi pus-o în cafea, nu? izbucni maiorul Tomescu. 

— Da. Când am văzut ce s-a întâmplat, am fost îngrozită. Pe 
Eliza o iubesc ca pe copilul meu. 

— De ce aţi comis atunci această monstruozitate? 

— Budan îmi încredinţase un plic care conţinea, îmi spunea el, 
un somnifer puternic, al cărui efect durează șaptezeci și două de 
ore. 

— V-a spus că e inofensiv, că l-aţi putea întrebuința și 
dumneavoastră... 

— Da. 

— Precizaţi: în ce împrejurări i l-aţi dat? 

— Vineri seara am transmis penultimul mesaj. Ca de obicei, 
am instalat rola cu informaţiile primite de la George Munteanu 
în tabachera pe care susțineam că Eliza a primit-o în dar de la 
un admirator... 

— Cine v-a dat „tabachera” sau mai bine zis cele două 
tabachere? 

— Același Budan. Dar cred că le-a primit și el, la rândul lui, de 
la altcineva. 

— În schimbul unei mașini de culoare verde, de la o „rudă de 
peste hotare”? 

— Probabil, admise bătrâna. 

— Această rudă nu este altcineva decât spionul care v-a 
condus din umbră întreaga activitate, în scopul obţinerii 
materialului elaborat de inginerul Munteanu. 

— Desigur, întrucât Budan era un simplu executant. Nu-l 
cunoșteam decât pe el și mi-a făcut totdeauna impresia unui om 
detestabil, sub toate aspectele, dar eram nevoită să lucrez cu el. 

— Continuaţi relatările despre cele ce s-au petrecut vineri 
seara. 

— Transmisiile, patru la număr, le-am făcut în același mod. 
Când Eliza era pe scenă, cam pe la ora zece seara, puneam în 
funcţiune micromagnetofonul emiţător. Persoana care prelua 
transmisia se afla instalată în apropiere, la „Intim-bar”. 

În urmă cu câteva zile, în timp ce transmiteam, pe 
neașteptate, a apărut în cabină Eliza. | se făcuse rău pe scenă și 
regizorul sfârșise spectacolul mai devreme cu douăzeci de 
minute. 


— Ușa nu era închisă? 

— Ba da. Dar avea și ea o cheie. 

— V-a surprins deci în plină activitate? 

— Spre nefericirea ei, a înţeles imediat despre ce era vorba. 
Nu am mai avut vreme să întrerup transmisia și nici n-am vrut 
să-l alarmez pe acela care primea mesajul. În orice caz eram 
sigură că voi reuși s-o conving pe Eliza să nu mă trădeze. 

— Ceea ce nu s-a întâmplat... 

— Da! oftă din nou, dureros, Catrina. S-a repezit, mi-a smuls 
tabachera-magnetofon și a pus-o în poșeta ei. A refuzat orice 
discuţie cu mine și m-a amenințat că va divulga totul organelor 
de securitate. Noaptea, târziu, i-am telefonat lui Budan, 
explicându-i ce s-a întâmplat. A doua zi mi-a adus cea de-a doua 
tabacheră și plicul cu somnifer. „Cu primul prilej caută să 
înlocuiești tabacherele. Trebuie să reintri în posesia emiţătorului 
neapărat, pentru că miercuri va avea loc ultima transmisie și e 
cea mai importantă. Dacă nepoata dumitale nu e înţelegătoare 
și simţi că ești în primejdie, dă-i somniferul. 

— Și i l-aţi dat? 

— Da. Duminică noaptea la ora douăsprezece. Începând cu 
sâmbătă după-amiază și până duminică seara, Eliza a dispărut 
de acasă. Am căutat-o personal. l-am dat mai multe telefoane. 
Nu a răspuns. Bănuiesc că a fost plecată pe Valea Prahovei, în 
apropiere de Sinaia, unde închiriase o căsuţă. Dar se putea tot 
atât de bine să nu fi fost acolo. Nu l-am găsit nici pe Budan, să 
mă repeadă cu mașina până la căsuţă. Pe la șapte seara, 
duminică, a răspuns, în sfârșit, la telefon. Mi-a spus că nu mai 
am ce căuta în casa ei și m-a avertizat că a încunoștințat, printr- 
o scrisoare, organele în drept, să vină la ea acasă, a doua zi 
dimineaţă. „Și acum, iartă-mă, dar a venit la mine Radu 
Bănescu” conchisese și îmi închisese telefonul. Mă aflam într-o 
mare primejdie, atât eu, cât și ea, deoarece știam că înainte de 
a fi intrat dumneavoastră în acţiune spionul străin ne-ar fi 
lichidat pe amândouă. 

Am stat și am pândit, în faţa blocului, până a plecat doctorul. 

— Pe la ce oră s-a întâmplat acest lucru? 

— Cred că era ora nouă. Poate nouă și un sfert. Nu mai ţin 
bine minte. Aveam cheia de la intrare la mine. Când m-a văzut, 
Eliza a izbucnit într-un hohot de plâns. „De ce-ai făcut asta? De 
ce? îmi striga tot timpul. N-aș fi crezut niciodată că ești în stare 


de așa ceva.” Deodată am auzit soneria de la intrare. M-am uitat 
la ceas. Era aproape zece și jumătate. „Știu cine e. Eu l-am 
chemat. Treci dincolo, în baie.” „De ce?” am întrebat-o oarecum 
mirată. „N-am chef să-ţi explic.” M-am supus. Nu vroiam s-o mai 
supăr cu nimic. Am lăsat totuși ușa întredeschisă, din 
curiozitate. Am recunoscut vocea lui Remus Aliman. Nu știu 
dacă aţi auzit de pictor... 

— Îl cunoaștem. 

— Au discutat aproape pe șoptite. Eliza avea mare încredere 
în el. Și Remus, ca și doctorul Bănescu, era îndrăgostit 
nebunește de ea. Au stat mult de vorbă. Cred că aproape o oră. 
După ce a plecat, am ieșit din baie. Eliza părea ceva mai 
liniștită. Acest lucru m-a intrigat. Bânuiam că a pus la cale ceva 
cu pictorul. Atunci m-am hotărât. Trebuia, cu orice preţ, să 
reintru în posesia tabacherei-emiţător. „Nu vrei să bem o 
cafea?” am întrebat-o. Nu a părut surprinsă. li plăcea cafeaua. A 
acceptat. În vreme ce eu preparam cafeaua și turnam în ceașca 
ei jumătate din conţinutul plicului primit de la Budan, Eliza s-a 
pregătit pentru noapte. A aranjat patul. Eu am adus cafelele. Am 
așteptat împreună până s-au mai răcit. „Eliza, dă-mi tabachera! 
E ultima oară când te mai rog.” „N-o mai am”, mi-a răspuns, 
surâzând. „Glumești.” „Nu, deloc.” A sorbit din cafea. O dată, de 
două ori. „Mi se pare ciudat.” „Ce?” am întrebat-o eu. „Am un 
fel de ameţeală. Parcă se învârtește camera cu mine.” A 
încercat să se ridice a izbutit cu greu, a făcut câţiva pași spre 
baie. „Catrina!” m-a strigat, privindu-mă cu ochi sticloși, mirați, 
temători. Apoi s-a prăbușit pe parchet. Am rămas înmărmurită. 
Mi s-a părut straniu efectul somniferului. Am încercat s-o ridic. A 
deschis din nou ochii. Buzele i se mișcau, parcă vrând să-mi 
spună că și de data asta a înțeles totul. Era un spectacol 
îngrozitor. Am transportat-o cu greu în pat. l-am telefonat lui 
Budan, explicându-i starea Elizei. „Poate ai greșit și mi-ai dat 
altceva în loc de somnifer!” „Nici nu-i somnifer! a răspuns el cu 
brutalitate. Dar bine ai făcut că i-ai închis pliscul. Va sta 
înțepenită șaptezeci și două de ore și nimeni nu va ști de ce. 
După asta nu va mai ciripi niciodată.” Am așezat receptorul în 
furcă. Abia atunci mi-am dat seama că săvârșisem un act 
criminal. Trebuia să încerc s-o salvez pe Eliza, deși riscam foarte 
mult, adică să nu mai pot efectua transmisia. M-am gândit cum 
să procedez mai bine și în cele din urmă m-am hotărât să anunţ 


Salvarea. Restul cred că-l știți. 

— Mai sunt unele lucruri de clarificat, sau mai bine zis, aș 
vrea să ne confirmaţi anumite supoziţii. Aș dori să ne spuneți 
cum aţi reintrat în posesia tabacherei? o întrebă colonelul. 

— Nu știu ce au discutat Eliza și Remus atunci seara. Dar 
eram convinsa că tabachera care mă interesa pe mine se află la 
el, pentru că în casă la Eliza n-am mai găsit-o. lar cu copia 
primită de la Budan nu mai aveam ce face. 

— Mi-aţi predat-o mie, când v-am întrebat de ea, interveni 
maiorul Tomescu. 

Catrina Dornescu evită să-l privească, prefăcându-se că nu a 
înțeles ironia maiorului și continuă să răspundă întrebării 
colonelului Manea: 

— După ce am fost supusă unui prim interogatoriu, am plecat 
la bufetul lacto-vegetarian, unde era responsabil Budan. Pe 
drum mi-am dat seama că sunt urmărită și i-am explicat lui 
Budan, în câteva cuvinte, că am anunţat Salvarea. Când a auzit 
s-a înfuriat, mi-a spus că nu aveam ce căuta acolo, că m-am 
ramolit și mi-a cerut să dispar imediat prin chepeng, în teatru. 
Am stat ascunsă în subsolul teatrului o bună bucată de vreme. 
Ceva mai târziu am ieșit și am alergat direct la Aliman, la 
atelier. Se vede ca pictorul dăduse târcoale locuinței Elizei de 
dimineață, fiindcă mi-a povestit cum am fost urmărită. „Era de 
la miliţie. Eliza a fost ucisa astă-noapte”, l-am minţit eu. „Nu se 
poate! a strigat pictorul, înmărmurit. Cine a făcut una ca asta?” 
Asasinul a jefuit-o, am continuat eu să-l mint. l-a furat toate 
bijuteriile, printre care și o tabacheră de argint, care valorează 
enorm.” Am observat cum s-a îngălbenit imediat la față. „O 
tabacheră?! Nu-i adevărat! Tabachera nu a fost furată. Mi-a 
încredințat-o Eliza aseară, să o păstrez la mine, până când mi-o 
va cere ea îndărăt.” „Nu știu cât va crede miliția din povestea 
asta a ta, când va găsi tabachera la tine acasă.” „Miliția nu are 
de unde să știe acest lucru.” „Dar dacă va afla de relaţiile tale 
cu Eliza?” „Sfătuiește-mă ce să fac?” „Va trebui să dispari măcar 
pentru câteva zile.” „Unde?” „Cunosc eu un loc sigur, unde nu 
te va mai găsi nimeni. Ar fi bine să pleci numaidecât acolo!” 
„Chiar acum?” „Bineînţeles.” „Și tabachera? Doar e un corp 
delict, nu-i așa?” „Spune-mi unde se află și voi avea grijă eu s-o 
fac să dispară.” Bietul Aliman. Un băiat bun, dar tare naiv și 
fricos. A făcut întocmai cum l-am sfătuit. A doua zi l-am trimis 


pe Budan după tabacheră, la pictor acasă. Eu nu puteam să fac 
acest lucru, deoarece mă știam urmărită. 

— Mda! Acum totul e clar. Nicio enigmă nu a rămas 
neelucidată, iar agentul străin, care vă dirija din umbră, e în 
mâinile noastre. 

— Cum aţi reușit? Eu nu l-am văzut niciodată. 

— Intuiţia inginerului Munteanu, care l-a întâlnit la toaleta 
Intim-Barului, preciza colonelul Manea. Sau poate totul n-a fost 
decât o întâmplare. Cert e că i-a reţinut figura și acest fapt ne-a 
ușurat misiunea. Oricum, în această seară, nu ne mai putea 
scăpa... Cât e ceasul, dragul meu? i se adresă el apoi maiorului 
Tomescu, după un timp de tăcere. 

— Douăsprezece noaptea, tovarășe colonel. 

— Așadar, aţi împlinit misiunea în șaptezeci și două de ore! 

— A mai rămas un lucru de împlinit și poate cel mai 
important: salvarea vieţii Elizei, a soţilor Aliman și chiar a lui 
Budan, care va trebui să răspundă pentru faptele sale mârșave. 

— Am luat toate măsurile necesare! Deoarece antidotul n-a 
sosit încă, și cum nu mai avem altă soluţie la îndemână, trebuie 
ca doctorul Bănescu, asistat de medicii noștri, să încerce 
antidotul pe care l-a preparat singur. 

x 


Cortina se ridicase în mijlocul unui tumult de aplauze. Lia 
Dorna privea emoţionată publicul ei drag, care îi făcea o 
călduroasă manifestaţie de simpatie cu prilejul reintrării pe 
scenă. Încet-încet, aplauzele se potoliră. Orchestra începuse 
primele acorduri ale cântecului preferat de ea și de admiratorii 
săi. Coborî pe podiumul care lega scena de sală cu un coș plin 
cu buchetele de flori proaspete. 

Cântând, începu să împartă darnică buchetele în rândurile 
cele mai apropiate, unde se aflau doi bărbaţi tineri cu soțiile lor 
și un altul, în vârstă, plin de prestanţă. 

In coșul Liei Dorna mai rămăsese un singur bucheţel. Se 
reîntoarse pe scenă, sfârși cântecul în aplauzele spectatorilor, 
sărută - așa cum făcea întotdeauna - ultimul buchet și îl azvârli 
cu o mișcare grațioasă bărbatului care îi redase viața, bărbatului 
care o aștepta acum în culise pe frumoasa actriţă. 


-= sfârșit =- 


